
=? redajem Ti, mila mladeži, ovu poučnu i zabavnu knjigu 
PAY u ruke, da se s njom okoristiš i naslađuješ onako, 

ki kako sam se koristio 1 naslađivao 1 ja motreći pri- 
rodne krasote i lijep kulturni napredak naših posestrima — 
Bosne ponosne i kršne Hercegovine. 





Tom zgodom smatram si svetom dužnošću, da se ovdje 
najsmjernije i najusrdnije zahvalim presvijetlomu gospodinu, 
C. 1 kr. dvorskom savjetniku, Kosti Hormannu, što je 
blag oizvolio dobrostivo ustupiti sve slike, što rese ovu knjigu, 
pa mu s toga od srca hvalim na pripravnosti, kojom se 
odazvao mojoj molbi, uz želju, da Bog blagoslovi njegovo 
već toliko puta zasvjedočeno plemenito nastojanje oko boljka 
našega naroda. 

Bosna 1 Hercegovina. 





onosna Bosna i kršna Hercegovina gizdave su dvije sestrice, 
A kako i ne bi, kad ih je svemožna ruka Stvoriteljeva bo- 
gato naresila raznim krasotama i nadarila svakim miljem i obiljem, 
kakovim se mogu podičiti tek rijetki krajevi. 

Ako ništa više, čuo si već, dragoviću moj, višeput za ta dva 
lijepa imena. 

Ti dobro znadeš za nebrojene prirodne krasote, za divne bisere 
premile domovine svoje Hrvatske, koja ti je najmilija i najdraža. 
Još je nijesi mogao mlađan na svakom mjestu ni očima zagrliti, da 
je uzmogneš još većma ljubiti, pa ipak kako ti je srce igralo od 
radosti, kad si čuo ma gdje pripovijedati o zelenim njenim gorama, 
srebrnim rijekama i jezerima, bijelim gradovima i selima, pak o 
onom divnom sinjem moru, što oblijeva zlatne hrvatske obale! 

Susjedne zemlje naše Bosna i Hercegovina od davne su davnine 
rođene sestrice Hrvatske, Slavonije i Dalmacije. Svojim prirodnim 
krasotama ne zaostaju ni malo za njima. S Hrvatima je spaja kroz 
nebrojena stoljeća ista ljubav, jer je Hrvat tolikoputa i bosansko 
tlo poškropio za krst časni svojom junačkom krvlju. 

Kad otvoriš kakav zemljovid Hrvatske, Slavonije i Dalmacije, 
naći ćeš na njem sigurno i oveći dio, ako ne cijelu Bosnu i Her- 
cegovinu. Obiđi u duhu njezine zanimljive međe, da je bolje upoznaš. 

Lijepe te zemlje prostiru se južno od naše Save i Une. Na istoku 
dotiču se preko Drine susjedne Srbije i dalje Crne gore, a sa južno- ji 
zapadne strane međaši im naša Lika i Krbava, pak divna Dalmacija. Na 
jugudopire hercegovačko tlo upravo do jadranskoga morai tokod Kleka 
ispod utoka Neretve u more i kod Sutorine u dražesnoj boci kotorskoj. 

Bosna i Hercegovina su veće prostorom od Hrvatske i Sla- 
vonije. Imaju 51.027 [_]km. površine. Stanovnika imaju manje od 

| naše domovine; broje okolo 1,568.000 duša. 
| I Bosna, a i Hercegovina obiluju velikim gorama, dolinama 
rijekama i potocima. Te su gore zarasle gustim šumama, gdje se 

može naći raznolikoga drveća, divljači i zvjeradi. Na mnogim mje- 
stima ima i takovih prašuma, u kojima još nije bilo ni sjekire. 
Doline i ravnice pune su žita, korisnoga bilja i voća. I najudaljeniji 
krajevi znadu za slatke bosanske šljive. U Hercegovini rodi izvrsno 
vino, smokve i duhan. 


Vrlo su zanimljive bosanske i hercegovačke rijeke, potoci i 
jezera. U tim vodama, koje se odlikuju osobitom bistroćom, ima 
mnoštvo riba i raka. Neke rijeke teku na sjever u Savu, a druge 
opet na jug u more. 


U Savu teku: Una sa svojim pritokom Sanom ; Vrbas s pre- 
krasnim slapom Plive kod Jajca; Ukrina, Bosna sa Sprečom 1 Uso- 
rom i Drina na srpskoj granici. U Jadransko more teče jedina oveća 
hercegovačka rijeka Neretva. 


Između tih krasnih rijeka uzdižu se i mnoge gore i planine 
sa svojim raznoličnim vrhuncima, na kojima se znade i u pol ljeta 
bijeliti snijeg. Od Une do Vrbasa razgranjuju se planine: Kozara, 
Grmeč, Crvljivica, Lisina, Šator, Crnagora, koje s juga od Dalmacije 
zatvaraju visoke Dinarske Alpe. Mnogo je tu vrhunaca, koji se pod 
raznim imenima dižu nebu pod oblake sve do 2.000 metara visine. 
Između Vrbasa i Bosne uzdižu se još veće gore: Motajica, Borja, 
Vlašić, Štit, Zec, Bjelašnica, Treskavica, Prenj, Velež. Između Bosne 
i Drine su planine: Majeviea, Trebovac, Ozren, Vranja, Javor, Ro- 
manija, Dumoš. 


Bosanske su gore svuda zaraštene gustim, milovidnim šumama 
i zelenilom, dočim su hercegovačke što dalje na jug, sve to više 
puste 1 vrletne, dok se sasvim u tom ne izjednače s kršnim gorjem 
susjedne Dalmacije i Crne gore. 


Podneblje je u šumovitoj Bosni zdravo i dosta oštro, dočim 
je u Hercegovini zrak ugodan i blag, jer je blizu more. U Her- 
cegovini znade biti ljeti, kad sunčani traci zagriju pećine, upravo 
nesnosna vrućina. 

Raznolične gore i dolovi, strme uvale i pećine, pa opet umi- 
ljati obronci, puni bujnoga zelenila, tihe gudure i ravnice, kojima 
buče i šume brze rijeke bosanske i hercegovačke, prava su dražest 
cijele zemlje. Svaki putnik uživa s tih prirodnih krasota, kad prolazi 
osobito u ljetno doba tim krajevima. Svaki čas gleda ti oko nove, 
prekrasne prirodne slike, kojima je dragi Bog nakitio ponosnu Bosnu 
1 junačku Hercegovinu. 


dk 


U Bosni i Hercegovini ima dosta plodne zemlje i bujnih paš- 
njaka, pa se zato narod bavi ratarstvom i stočarstvom. Na dobrom 
su glasu mali, no brzi bosanski konji, pa i ovce. 

I rukotvorine su bosanske na osobitu glasu. Bošnjaci su veliki 
vještaci u mnogim zanatima, a osobito u vezenju vunom, svilom, 

srebrom, zlatom itd. U novije doba gradi se u Bosni i Hercegovini 
sve to više tvornica. Tamo ima raznih tvornica: duhana, sladora, 
soli, papira, opeka, tvornica za izradbu drva i željeza ; ima tiskar- 
nica, pivovara, pilana itd. 

Bosanske su i hercegovačke gore pune korisnih ruda, pa zbog 

toga ima ondje i dosta rudnika, gdje se radi sve na parne strojeve. 
Iskapa se sol, željezo, mangan, krom, bakar i kameni ugljen, pa se 
nekoje od tih ruda izvažaju i u druge zemlje. Najveći su rudnici 
željeza u Varešu i solane u Donjoj Tuzli. U Bosnii Hercegovini 
ima toplih, slanih i kiselih vrela i kupališta. 


Za trgovinu su potrebni dobri drumovi i putevi, da se može 
roba dovažati i odvažati. Puteva ima po cijeloj Bosni i Hercegovini 
mnogo, a uz to su još čvrsto i prekrasno sagrađeni. Prije malo 
godina rijetko se je tko odvažio na put u Bosnu zbog vrlo loših i 
nesigurnih puteva. Drukčije je danas, gdje se granaju izvrsni putevi 
u sve krajeve zemlje. K tomu još juri i brza željeznica sredinom 
Bosne i Hercegovine od naše Save sve do čarnoga našega mora. 
Divno li je putovati krasnim okolicama i krajevima, kojima vode 
ti putevi, a osobito hitrom željeznicom, koja juri između planina 
sad strmim i vrletnim gudurama, sad opet krasnim poljanama sve 
do sinjega mora. 


Tim putevima i željeznicom dođe se u vrlo lijepa mjesta i 
gradove, kao što su Doboj, Tuzla, Zvornik, Maglaj, Zenica, Travnik, 
Sarajevo, Konjic, Mostar. Sarajevo je glavni grad Bosne, a Mostar 


Hercegovine. Divni su još krajevi oko Banjaluke, Bišća, Livna, Jajca, 


Foče itd. Osim tih povećih mjesta ima još sila lijepih sela i zaselaka. 


Bošnjaci i Hercegovci visoka su i lijepa uzrasta, pa govore 
kao i mi krasnim hrvatskim jezikom, samo ima u njihovu govoru 
pomiješano dosta turskih riječi. Bošnjaka ćeš lako poznati i po govoru 
i po slikovitoj njegovoj nošnji. Odlikuje se čistoćom tijela i odijela. 
Nošnja se razlikuje kod sljedbenika raznih vjera, a osobito kod mu- 
hamedovaca i kršćana. Po vjeri ima najviše ljudi grčko-istočnoga 1 
muhamedovskoga zakona, a ima i mnogo katolika. Nađe se i dosta 
židova i ljudi inih vjera. 

Građanska nošnja mnogo je bogatija ad seoske. Najzanimljivije 
je odijelo muhamedovaca. Muškarci nose široke hlače šalvare s pri- 
čvršćenim dokoljenicama, preko 'prsa obuku džemadan, koji nema 
rukava, a onda lijepu suknenu ječermu s rukavima. U svečanije 
dane prebace preko leđa fermen, ato je srebrom 1 zlatom urešen 
kaput, koji nose, ako ne će da ogrnu dugačke dolame. Mlađi 
muhamedovci pokrivaju glavu fesom (crvena povisoka kapa), a stariji 
ga još oviju turbanom ili sarukom razne boje. Po sarucima raz- 
poznaju se muhamedovci. Tako hodža ili muhamedanski svećenik ; 








o. 


učitelj nosi bijele saruke, hadžija (to znači hodočasnik, koji je posjetio 
grob Muhamedov u Meki) nosi žućkaste saruke, dok seljani i kme- 
tovi omotaju glavu samo jednostavnom šarenom maramom ili rup- 
cem. Na nogama nose niske cipele ili papuče s drvenim potplatima. 

Žene muhamedanske nose dimlije preko donjega tijela, a 


i Muhamedanac sa ženom na ulici. 

preko prsa bogato srebrom 
i zlatom izvezeni fermen i 
ječermu. Dugačkom kabani- 
com anterijom ogrće udata 
muhamedanka cijelo tijelo. 
I glavu si omataju muha- 
medanske žene, da im nitko 
ne vidi lica. Noge obuvaju 
u niske, šiljaste cipele ili pa- 
puče. Osobito znamenit ko- 
mad odijela je pas, koji se 
u muhamedovaca kao i ostalo 
odijelo odlikuje bogatim ure- 
som 1 -nakitom. Za širokim 
kožnatim  pasom muškarca 
eno oštroga handžara, par 
kubura (kratkih pušaka) i 
spreme za naboj. 

Kao što ćeš lako poznati 
muhamedovca po nošnji, tako 
ćeš na prvi mah opaziti i ne- 
što osobita kod njihovih sta- 
nova. Stanovi se grade u če- 
tvorinu. Ozdola je debeo zid 
od kamena, a na tom je zidu 
načinjen prvi sprat kuće. — 
Mnoge su kuće osobito u rav- 
nicama i uz vodu podignute 
na stupovima, pa se može 


ispod njih i prolaziti. Obično su ti prostori udešeni za staje i 
kolnice. Najviše bosanskih kuća građeno je od drveta, a gotovo 
su sve na kat. U kuću se penješ drvenim stubama i dođeš na 
hodnik ili trijem, koji je skoro oko cijele kuće. Prozori su na 
kućama maleni i niski, pa imadu drvene rešetke. — Zimi se 

stanuje u prizemlju, gdje je u sobi velika zemljana peć; ljeti u 
prvom spratu. 

U Bosni i Hercegovini ima i dosta raznih škola, u kojima se 
uči mladež. Pučkih škola ima u svim većim selima. Po gradovima 
i po većim mjestima ima i gimnazija, pak zanatlijskih, trgovačkih 
i gospodarskih škola. U glavnom gradu Sarajevu ima i škola za 
svećenike i učitelje. 

Crkava ima više vrsta: katoličkih, grčko-istočnih, židovskih, a 
u svakom je mjestu i džamija, gdje se muhamedovci klanjaju Bogu. 
Džamije su ponajveće zgrade u mjestu. U selima su džamije sasvim 





sa TVA Seoska džamija 
ne ga s grobljem. 


od drveta, a poznaju se već izdaleka po okruglim visokim tornje- 
vima. koji se zovu munare. Svaka munara ima pri vršku na okolo 
mali trijem. S toga trijema pozivlje mujezin ili hodža ljude na 
molitvu. To biva pet puta dnevice. Muhamedovaca ima u Bosni i 
Hercegovini mnogo, jer su tim zemljama više stotina godina go- 
spodarili Osmanlije ili Turci. Oni su vjere Muhamedove, pa su 
mnogi Bošnjaci prešli na njihovu vjeru. 

Za katolike brine se veoma zaslužni red Franjevaca, koji su 
se udomili u Bosni još u XIII. stoljeću. Danas stoluje u Sarajevu i 
katolički nadbiskup uz prekrasnu stolnu crkvu. Od grčko-istočnih 
crkava najljepša je ona u Sarajevu i Mostaru. 

| U Bosni i Hercegovini rodili su se mnogi junaci, koji su pro- 
| slavili slavnim djelima svoju svetu vjeru i domovinu. Tamo su 
| živjeli mnogi znameniti muževi, koje je divno opjevao slavni hrvatski 
pjesnik O. Andrija Kačić-Miošić, a svi ste čuli i za ime dičnoga 
| pjesnika O. Grgu Martića, koji i danas ondje živi. 
U davnoj davnini bili su u Bosni i Hercegovini gospodari 
silni Rimljani. To dokazuju mnoge lijepe stvari, novci i građevine, 
| kojih se još dan danas nađe u zemlji. 
Kad se je godine 925. slavni hrvatski kralj Tomislav okrunio 
| za kralja, onda je velik dio tih zemalja spadao pod Hrvatsku. Bosna 
' je priznavala i ugarsko-hrvatske kraljeve kao svoje. Nu imala je i 
| svoje domaće vladare, od kojih se je prvi proglasio kraljem Stjepan 
| Tvrtko I. godine 1.376. Posljednji domaći kralj bosanski Stjepan 
Tomašević pogibe od mača turskoga godine 1.463. Te iste godine 
| propade bosansko kraljestvo, a sva Bosna i Hercegovina pade u ruke 
| Osmanlijama ili Turcima. Tako su te zemlje bile podložne turskomu 
| sultanu puna četiri stoljeća, sve do godine 1.878., dok je nije zaposjela 
hrabra austro-ugarska vojska pod vodstvom dičnoga hrvatskoga ge- 
nerala Josipa Filipovića. 
I tako eto danas upravlja Bosnom i Hercegovinom Njegovo 


' Veličanstvo naš premilostivi kralj Franjo Josip 1., a u ime njegovo 
zajednički austro-ugarski ministar financija 1 zemaljska vlada u 
Sarajevu. 


Kao što je naša domovina Hrvatska podijeljena na županije 
š i kotare, tako je danas i cijela Bosna i Hercegovina podijeljena na 
| šest okružja, a svako se okružje sastoji od više kotara. 

U Bosni i Hercegovini se nađe po svim okružjima dosta starih 
tvrđica i razvaljenih zidina. Mnoge su od tih tvrđava gradili naši 
Bi : junački pradjedovi, da brane iz njih sebe i milu svoju domovinu 
dt od neprijatelja. Mnogo ima takovih tužnih spomenika slavne naše 
1 prošlosti. I danas imade u našoj domovini mnogo slavnih plemićkih | 
; obitelji, koje vuku svoju lozu iz susjedne Bosne. | 

Sveti su to spomenici za svakoga pravoga domoljuba. Tko se 
1 ne bi svim srcem njima podičio? A tko ne bi svom dušom poželio, 
da preskoči Savu, pa da zaviri u te divne bosansko - hercegovačke 
krajeve ! 

Bosanski Brod. 

Zlo to prije nekoliko vremena; baš otpočeli školski praznici. 
P Već sam se bio dogovorio s dobrim svojim znancem, da 
ćemo obojica na more. A ima li veće slasti, kad si čio i zdrav, 
od putovanja 7 Ima li veće dražesti od divnoga našega mora! 

Ni ja, ni moj suputnik nijesmo požalili, što smo krenuli na 
more krasnom Bosnom i Hercegovinom. U one, prije koju godinicu 
dana još zapuštene krajeve, rijetko je tko putovao od mile volje. 
A kako i ne: Divne i mjestimice upravo prerijetke naravne krasote 
junačke Bosne i Hercegovine bile su svačijemu oku sakriveni dra- 
gulji, jer nije mogla ni noga svuda-do njih. Sasvim je drukčije danas. 

Danas te dobri putevi i željeznica prenesu poput lakokrile ptice 
sasvim sigurno, kuda te samo želja i srce povuče. 

U cik zore rastali smo se sa sumornom još Požegom. Plodnom 
dolinom Orljave između šumovite Dilj-gore i vinorodne Požeške 
gore eto nas na onoj lijepoj cesti, što se je južnim prigorjem spo- 
menutih gora pružila prama Brodu. Prvi sunčani traci pozlaćivali 
su već zelene glavice 654 metra visoke bosanske planine Motajice, 
što je sa zapada a s onu stranu Save zaštitila bosanski Brod. 

Krasan je pogled na tu prvu bosansku planinu, gdjeno se 
strmo ruši prama tihoj, srebrnoj Savi, koja joj cjeliva milovidno 
podnožje. Naše su ju oči pozorno pratile, ma da su se i zaustavljale 
već na zvonicima brodskih crkava, na jablanima i na onim bijelim 
kućama, što su umiljato razasute po rodnim vinogradima našega 
lijepoga Broda. 

Požurili smo se do kolodvora, da ne zakasnimo na željeznicu, 
koja nas je imala da preveze u Bosnu. 

I netom što smo se oprostili sa svojim dobroćudnim vozarom, | 
zaštropota parni stroj, koji nas preveze prama Savi. Eno nas već 
za čas na krasnom željeznom mostu, što veže jakom, neprekidlji- 
vom vezom milovidne obale dviju bratskih zemalja, dviju rođenih 
sestrica — ravne Slavonije i Bosne ponosne. 

| Veličajni željeznički most, što spaja bosanski i hrvatski Brod, 
tako je krasan, da zanima svakoga putnika. Zato i zaslužuje, da 
ga svatko potanje razmotri. Raspružio se je poput dugačka i pro- 
1 strana hodnika preko široke, tihe Save. U sredini Save izdigao se 
ko je na tom mjestu dugoljast otočić. Sam most uzdiže se znatno nad 

obalu i površinu rijeke, pak se već iz daleka opažaju visoke, bijelo 
oličene željezne prečke, koje sa strana i ozgor prepleću most. Sav 
je most sagrađen na šest velikih stupova, sazidanih od četvorina- 
se stoga, tesanoga kamena, Na tim stupovima počivaju one tisuće centi 


željeza, koje je trebalo kovati i priređivati u pet tvornica. Krasni 
taj most počeli su graditi iza zaposjednuća Bosne i Hercegovine i 
to dne 26. lipnja 1.879, a dogotovljen je dne 23. rujna 1.884. 
Potrošilo se na njega do 2 milijuna forinti. 
Za prijelaz preko toga mosta plaća se po 2 novčića, a to nije 
ni čudo, jer uzdržavanje njegovo stoji godimice okolo 2.000 forinti. 
Znameniti taj most je dug 484'45 metara, širok 7'4 metara, a visok 
8'5 metara. Pokrit je čvrstim daskama. Sredinom mosta juri željez- 
nica. S jedne i druge strane željezne pruge oširok je prostor za 
kola i za pješake. Ispod mosta mogu ploviti i najveće lađe podu- 
navskoga parobrodarskog društva. 
i! Polagano je prolazila željeznica mostom, kao da nam je htjela 
što dulje ugađati onim lijepim vidikom na punu čara brodsku oko- 
| licu, koju je srebrnim pasom opasala rijeka Sava. 
dh Malo, malo i zaustavio nas zvižduk parnoga stroja na kolo- 
S dvoru u bosanskom Brodu. Ono malo vremena, što nam je pre- 
ostajalo, dok su željezna kola imala da pođu dalje, upotrebismo, 
da se prošećemo malko po samom mjestu. 

Tik Save poređale su se stare drvenjare, između kojih pro- 
viruju i nekoje novije zgrade. Ima kuća, sagrađenih i na stupovima, 
a to radi Save, koja se znade, kad joj se svidi za velikog po- 
vodnja razljutiti, iskočiti iz korita i poplaviti na daleko i široko 


4 muku i trud radinoga posavskoga poljodjelca. 
| Glavna ulica pruža se odmah od mosta naprama zapadu. Na 
| početku te ulice zapet će ti oko o krasni — kojih šest metara visok! 


— četverouglasti stupac od mramora. To je spomenik, što su ga 
postavili Bošnjaci i Hercegovci na uspomenu onoga časa, kada je 
prviput Njegovo Veličanstvo, naš vladar Franjo Josip 1., stupio na 
| zaposjednuto bosansko zemljište. Bilo je to u rujnu godine _1885., 
a kad se Njegovo Veličanstvo vraćalo s velikih vojničkih vježba 
F iz Požege. 
Vršak spomenika resi dvoglavi orao raskriljenih krila. Na dolnje 
četiri ploče uklesan je turskim, ćirilovskim, latinskim i njemačkim 
pismom ovaj natpis: 

»Ovaj spomenik na prvi dolazak 
Njegovoga ces. i kralj. apoštolskoga Veličanstva cara i kralja 
FRANJE JOSIPA I. 
u Bosnu 
dne 16. rujna 1885. godine postaviše 
Bosanci i Hercegovci.« 
Spomenik je otkriven na 24. listopada 1.887. 

Nedaleko od toga spomenika na desno 
uzdiže svoju ponositu glavu nedavno sazidani 
hram prosvjete, a to je narodna osnovna 
ili pučka škola. Lijepa je to jednokatnica, 
koja ti već svojim izvanjim licem umiljato 
zbori, da si na pragu onoj zemlji, u kojoj je 
tek nedavna blaga luč nauke iza višestoljet- 
noga mraka počela širiti svoje sjajne zrake. 
Ka A kako to? Jer u prijašnje vrijeme nije bilo 
KO | nikakvih škola, u kojima bi se sva djeca čemu 
dobru učila. Onda se je moralo ratovati. Mje- 
sto knjige hvatali su se ljudi 
sablje 1 puške. A dok britka 
sablja bljeska, dok ljute diljke 
praskaju, dok topovi tutnje, dok 
jadni narod u teškoj patnji smaže 
ili ne smaže koricu hljeba : dotle 
se nije moglo misliti na grad- 
nju lijepih zgrada, na slikanje 
divnih slika, kamo li na bijele 
knjige. 

Dalje je u toj glavnoj ulici 
i mala katolička crkva, a pravi 
joj je ures nova grčko-istočna 


crkva. 

Sav bosanski Brod stiče se 
u toj jednoj glavnoj ulici. Ima 
tu i lijepih kuća zidanica. Nu 
ako još nijesi nikada bio u Bosni, naći ćeš odmah i tu desta stvari 
nepoznatih, zanimljivih za razmatranje. 


Spomenik u Bos. Brodu. 

U prizemlju su kuća dućani, u kojima sjede na oniskim stol- 
čićima ili na podu bezbrižni trgovci. Svi dućani obiluju istom vrstom 
robe. Tu se prodaje svega i svašta, a duhana, lula i ostalih sprema 

< za pušenje ne manjka ni u jednoga dučandžije. Ne manjka po go- 
tovo niti gostionica i kavana, jer muhamedovci jako vole kavu. 

Današnji bosanski Brod ima 2.000 stanovnika. Brodu vele 
Turci »Busud«. Na mjestu, gdje je današnji Brod, prešao je s voj- 
skom preko Save slavni vojskovođa princ Eugen Savojski, kad je 
godine 1.697. udario na Bosnu. Istočno od Broda, nedaleko da- 
našnjega željeznoga mosta bio je sagradjen privremeni most na 
čamcima, pa je preko njega na 29. srpnja 1.878. preveo slavni voj- 
skovođa Filipović našu vojsku, da zauzme Bosnu. 

Derventa-Doboj. 





ia brodskom kolodvoru vrvjelo je dosta svjetine. Bila tu 
| mješavina ljudi razne nošnje i bosanskih spahija i aga, 
trgovaca i sirota radnika. Sve se to žurilo k blagajnici, da sedomogne 
kartice za željeznicu. Na bosanskoj željeznici nijesu samo tri vozna 
razreda, već ima i četvrti, a to je jako pogodno za sirotinju, koja 
može tako putovati uz manju cijenu. 

Malo, malo i počesmo se kretati u unutrašnjost Bosne. Za 
nama je ostajala srebropjena Sava i lijepi kraj brodski. 

Bosanske željezničke tračnice teku mnogo uže, nego tračnice 
ugarske državne željeznice. Svojom brzinom nije nam zaostajala 
bosanska željeznica za ugarskom, a nijesmo ni željeli, da se brzo vo- 
zimo, samo da što bolje razmotrimo okolicu kroz prozore željez- 
ničkih kola. 

Širokom nizinom tik Save, uz desnu njezinu obalu, jurio je 
naš stroj poput vatrena konjića do postaje Sijekovca, gdje je malo 
popostao. Od Sijekovca ostavlja željeznička cesta sasvim vijugastu 
Savu. Spušta se zatim ravno na jug, dok se kod Novoga sela ne 
prihvati obala mutne Ukrine, koja se lijeno vuče onom nepregled- 
nom posavskom ravnicom u Savu. 

Ta je bosansko-posavska ravnica od Broda napram jugu posve 
jednolična. Nema tu onih krasnih ošumljenih bregova ni dolova, 
koji te u nutrini zemlje tako raznolično susreću i zadivljuju. Obiluje 
čretištima i pustim poljanama, na kojima raste razna trava, ispre- 
miješena pirikom i vrbovim grmljem. U mnogim poljskim uvalama 
vidi se mnogo zastajale vode, koja škodi i zdravlju i poljodjelstvu. 
Svemu tomu kriva je obližnja Sava, koja žalibože za proljetnih i 
esenskih kiša znade bezobzirce i lijevo i desno zaliti i poplaviti 

akolna polja i sela. To biva po malo skoro svake godine, nu naj- 
jače se je Sava razgoropadila neke godine za vrijeme zaposjednuća 
Bosne. Onda je poplavila svu okolicu do Dervente, pa se je moglo 
poljem ploviti na čamcima. I samo se znade, da radi toga nema 
na ulazu u Bosnu kod Broda lijepih 1 pretilih urednih polja, osim 
što je gdjegdje ona silna vlaga koristila mnogim bujnim livadama. 

Za dva do tri sata vožnje posve se promijeni pred putniko- 
vim okom ta jednolična okolica. Jer eno se malo po malo gubi 
pusta ravnica, a zamjenjuje ju postupno uzdizanje tla. Zeleni humci 
s mladim šumicama, lijepo obrađena polja i voćnjaci, između kojih 
proviruju drvene seoske kuće, pružaju ti sve ljepšu, sve čarniju sliku. 
Umiljati ovi humci, koji se valovito uzdižu tek na 100 do 150 
metara, ugodno te pripravljaju za one divne čare, koje će ti raz- 
dragati dušu u dalnjoj nutrini zemlje. 

Zanimljivim zavijucima dojuri tako željeznica sve uz plodnu 
obalu Ukrine do mjesta Dervente. Derventa je oveći grad sa 5.000 
stanovnika i 1.200 kuća, paje imao do godine 1.883. i svoju tvrđicu, 
no toj se tvrđi jedva danas vide tragovi. 

Derventa se lijepo raširila oko rijeke Ukrine, dok su se ne- 
koje kuće naslonile o bok brijega Glavice. Već spoljašnost mjesta 
dokazuje ti odmah, da su tu muhamedanci u većini, da si u pravoj Bosni. 

Između množine turskih kuća ispružilo je u vis svoje dugačke 
vratove nekoliko munara. Ima tamo i dvije kršćanske crkve i to 
katolička, sagrađena godine 1.885. i pravoslavna od godine 1.854. 
Blizu je i jedna veoma stara vojnička kasarna. 

U Derventi je ustrojen godine 1.886. vinogradarski i voćarski 
zavod. Derventa ima još i drugih učevnih zavoda, tako: narodnu 
školu, djevojačku školu, pravoslavnu školu i muhamedovski mekteb 
(mejtef). A što je to mekteb ili mejtef? To je muhamedovska po- 
četna škola. U njoj uče mali muhamedovci svoju vjeru, pa malo 
čitati, pisati i računati. Uči ih muhamedovski učitelj, koji se zove 
hodža. Mejtef nema razreda, već se svi đaci uče skupa, dok ne 
nauče onoga, što želi hodža. U tome stigne gdjekojega đaka i pet- 
naesta godina u mejtefu. Tko hoće dalje još da uči, taj polazi više 
muhamedovske škole — medresu i ruždiju. 

Nedaleko od Dervente je stari glasoviti samostan ili manastir 
u Plehanu, a u Brusnici je majdan dobre vrste građevnoga kamena. 
Kako je okoliš Dervente dosta plodan, bavi se narod ponajviše go- 
spodarstvom. Mnogo mu u tom pomaže krasna gospodarska škola. 


Od Dervente nižu se napram jugu već prave gorske kose. Že- 
ljezna pruga našla je sebi _ put uskom 1 plodnom dolinom potoka 
Bišnje, koja se dolina kod sela Gornje Bišnje još većma sužuje., 
Željeznica tuj skreće posve na istok, ter se mnogobrojnim zavojima 
provlači poput razigrane zmije između susjednih obronaka. I tako 
se prikazuju putnikovu oku svaki čas novi, sve ljepši vidici. 

Protisnuvši se između šumovitih bregova u dolinu potoka 
Dažnice i Veličanke, dojuri parni stroj za kratko u oširoku dolinu 
glavne bosanske rijeke Bosne. Tu je postaja Kotorsko. 

Kotorsko se širi uz lijevu obalu Bosne, koja oživljuje sav kraj. 
Samo selo Kotorsko podaleko je od željezničke postaje, a napučeno 
je gotovo samim muhamedovcima. Rijeka je Bosna ondje dosta ši- 
roka, a ističe se osobitom svojom bistroćom i brzinom toka. S lijevei 
desne obale zelene se livade i voćnjaci. Dalje se još nižu šumovite 
gorske kose, koje pod raznim imenima dosežu visinu od 400 do 600 met, 

Kad si se oprostio s Kotorskim, eto te za kakova pol sata 
vožnje lijevom obalom Bosne u Doboju. 

Doboj se prostire prigorjem Krnin planine uz lijenu obalu 
Bosne. Smjestio se je poput stražara po obroncima nad rijekom 
Bosnom. Napram jugu eno mu pukao prolaz uz Bosnu u srce zemlje, 
a na desnu i lijevu ruku raširili su mu se putovi među divna 
gorska bedra: na istok u dolinu Spreče, a na zapad u dolinu Usore. 

Spreča i Usora krasni su potoci, oba ponajveći pritoci Bosne. 
Spreča izvire na istoku blizu granica kraljevine Srbije pod vrhom 
Papračom (854 m.) primajući mnoge gorske pritočiće s obronaka 
planina Majevice (843 m.), Zasićaka (692 m.) i Ozrena (917 m.). 

Dolinu Spreče osobito oživljava i to, što kroz nju juri željez- 
nica do Dolnje Tuzle; Siminhana, znamenitih bosanskih solana, 
Spreča se izlijeva naprotiv Doboja u Bosnu. 

S lijeve strane nešto niže ispod Doboja prima Bosna s jugo- 
zapada drugi oveći pritok, Usoru. Usora postaje od velike i male 
Usore, a ti potočići izviru ispod visokoga Očauša (1383 m.) i Borje- 
planine (1077 m.). Velika i mala Usora sastaju se kod mjesta Ru- 
ževića. Ojačana tako Usora utire si put čas užim, čas širim dolinama, 
dok ne stigne kod sela Makljenovca svoju maticu, Bosnu. 

I tako se oko ponosnoga Doboja raširio najljepši okoliš. 
Pred Dobojem uzdiže se ovelik željezni križ na spomen onim ju- 
nacima naše domaće pukovnije, koji su u ljutom kreševu kod Do- 
boja izgubili glavu. To je bilo godine 1878. Spomenik je podignuo 
zapovjednik grof Ladislav Szapari. 

Današnji Doboj imade okolo 2.000 stanovnika, koji pripadaju 
većinom Muhamedovu zakonu, osim neko 300 pravoslavnih žitelja. 
Stanovnici žive u 640 kuća. 

Muhamedovci imaju dvije džamije i tri mekteba, a nedavno 
je dovršena gradnja i medrese ili više osnovne škole. I žitelji grčko- 
istočnoga zakona imadu svoju crkvu i školu, a ima i takova škola, 
koju polaze djeca svih vjeroispovijesti. 

Ljudi oko Doboja bave se ponajviše obrađivanjem polja i ga- 
jenjem stoke, a ostali trgovinom. Prokušavanjem opazilo se, da 
zemlja osobito prija šećernoj repi, pa su za kratko doba stali u 
veliko gajiti tu korisnu biljku, od koje se pravi šećer. 

Domala sagradiše na Usori i tvornicu šećera, koja je živo ot- 
počela svoj rad. Na postaji Usori je ogromno skladište drva. Bogate 
hrastove šume daju krasno drvo za duge, koje se prodaju i izvoze 
ponajviše u Francusku, 

Kuće staroga Doboja stisnule su se jedna do druge od pod- 
nožja po obroncima brijega, kojemu se kao kruna uzdižu raskidane_ 
zidine staroga grada, tvrđe Doboja. Tvrđa Doboj bila je nekoć si- 
jelo usorskih banova, a godine 1697. zauzeo ju je princ Eugen 
Savojski. I moj suputnik i ja žalili smo, što nijesmo imali kada, da 
se uspnemo na tu gradinu, jer smo se mogli naužiti _prekrasnoga 
vidika na obližnju okolicu. 

Međutim se upustismo u razgovore s nekim starim muhame- 
dovcem. Duga bijela brada kazivala mu je vijek. Muhamedovac 
malo govori, ali kad ga lijepo upitaš za štogod, kazat će ti voljko 


i prijatno. Tako i mi pitali o koječem, pa evo, što nam Turčin 


rekao o imenu i tvrđi Doboju: 

Bila su u staro doba dva brata. Braća bila vlasnici obližnje 
okolice i zemljišta oko brijega, na kojem je danas gradina. Kako 
se nijesu mogli slagati u gospodarenju, podijeliše se. Onaj brat, ko- 
jemu je dopao brijeg, sagradi na njem tvrđu. Isto učini i drugi 
brat na svom zemljištu. Sagradi i on na pol sata daljine napram 
jugu tvrđicu, kojoj se tobože i danas još vide tragovi, Granica među 
zemljištem te braće bio je ovisok kameni stup, koji da je nedavna 
porušen, kad je onim zemljištem udarena nova cesta. Tako je grad 
postao. Ali kad je turski sultan Mehmed II. osvojio Bosnu i zauzeo 
ondašnji Doboj, krenuo je s vojskom prema Tuzli i Derventi, ostavivši 
u Doboju prtljagu i hranu. Prtljaga se zove turski »deboj«, pa otuda 
je postala riječ Doboj. Isti je sultan kašnje utvrdioi raširio tvrđu Doboj. 

Maglaj-Žepče-Vranduk. 


Krve prirodne krasote oko Doboja morali smo — hoćeš, ne ćeš 
— iznebuške ostaviti. Zvižduk parnoga stroja naglo nas je 
sjetio, da valja nastaviti put. Brže bolje sjedosmo u željez- 
nička kola. 





Od Doboja juri željeznica dalje na jug sve uz rijeku Bosnu. 
Nje više željezna pruga ne ostavlja sve do Sarajeva. Iza postaje 
Usore prijeđe parni stroj prviput rijeku Bosnu i zatim ju slijedi 
desnom obalom. Lijevom je obalom uzduž cijeloga puta sagrađena 
krasna i čvrsta cesta za kolni promet. Na gdjekojim su mjestima 
okolne pećine tako stisle korito rijeke, da je jedva ostalo mjesta za 
željezničku i kolnu cestu. U tom slučaju usječeni su putovi očito 
velikim naporom i troškom u tvrdim obroncima brijega. 

Uzina tih putova osobito se ističe kod postaje Trbuka. Gore 
su se ovdje s lijeva i desna tako približile koritu Bosne, da su 
jedva našle mjesta kolna i željeznička cesta. To su što viši što niži 
obronci istočne Ozren planine i zapadnoga Crnoga vrha. 

Svi su ti obronci i vrhovi zarasli krasnim šumama, iz kojih 
crpe trgovci silnu građu. Sasvim nisko prigorje rodi lijepim kuku- 
ruzom i povrćem. Od voća su na glasu izvrsne šljive. 

Tako zanimljivim krajevima dopire željeznica do postaje Ma- 
glaja, prebacivši se opet čvrstim željezničkim mostom pred Maglajem 
na lijevu obalu Bosne. 

Maglaj se prostire na trima kosama, što se sredi k Bosni 
od planine Ozrena. Divan li je i pun čara zbog svojih prirodnih 
krasota tvrdi Maglaj! Pravim su mu uresom okolna brda sa svojim 
zelenim šumicama, koje ga toli dražesno obrubljuju sa svih strana. 

Maglaj ima 3.000 stanovnika. Od visokih turskih kuća odmah 
će ti oko zapeti o najveću džamiju. Ona proviruje svojim velikim 
okruglim svodovima iznad svili kuća i džamija. Maglajska džamija 
je jedna od najljepših u svoj Bosni i Hercegovini. Građena je još 
u XV. stoljeću. 

Nad svim kućama gospoduje stara maglajska gradina s mnogim 
zidinama i tornjevima. Ispod zidina te dobro sačuvane tvrđe spušta 
se strmena stijena do obale Bosne. Veoma je zanimljiv novi most 
preko Bosne sa spomenikom poginulim konjanicima, koji su ovdje 
na 3. kolovoza 1878. žestok bojak bili. A i bez toga ima Maglaj 
svoju ratobornu prošlost. Osmanlije su ga zauzeli godine 1528. 
Poslije ga je zauzeo opet princ Eugen, koji je godine 1697. svoj 
slavodobitni barjak i onuda vijao. 

Od kolodvora vodi preko mosta u grad lijepa cesta. U rav- 


+ 


nici s lijeve obale Bosne krasni su nasadi cvijeća. Tu je i lijep 
drvored, koji okružuje vojničke zgrade. 
Ispod brijega Šikole (451 m.) zakreće željeznica opet vrlo 
uskom dolinom na istok, pa se odružuje od kolne prostrane ceste, 
4 koja vodi napram jugu u Žepče. Za kratko izvijuga se željeznička 
pruga sve užim dolinama, dok ne stigne u dugoljasto i široko že- 
pačko polje. Od sela Vinišća puca ti već pred očima krasno to 
polje sa svojim livadama, voćnjacima, njivama, zasijanim ponajviše 
kukuruzom. Posred te doline vijuga se široka no plitka Bosna. U 
zapadnom dijelu doline raširilo se s jedne i s druge strane rijeke 
Žepče. 
ik Drveni most spaja obje strane drevnoga grada Žepča. I oko 
| Žepča su se slikovito podigli i skopčali raznolični bregovi. Žepče 
brane od sjevera planine Modranac (479 m.) i Rudina (590 m.), 
dok ga s juga ograđuju vrhovi Kik (550 m.), Orlovik (597 m.) 1 
Vrandžuk (547 m.). Ispod obronaka tih brda ima i vode kiselice. 
Svojom je prošlošću Žepče također starodavno i znamenito 
mjesto. Spominje se, da je iz Žepča još u XV. stoljeću bosanski 
| kralj Stjepan _ Toma Ostojić izdao neke darovnice. Godine 1697. 
<P osvojio je Žepče princ Eugen Savojski. Kad je godine 1850. buk- 
| nula ponovno buna u tim krajevima proti osmanskomu gospodstvu, 
upokori Omer paša ustaše, ali dade ujedno više buntovničkih be- 
gova što povješati, a što pobacati u valove Bosne. 
Žepče broji okolo 2.000 stanovnika, kojih je većina muha- 


medanske vjere. Od novijih zgrada vrijedno je, da se spomene 
a. — 

krasno građena narodna osnovna škola, koja se uzdiže na mjestu 
nekadanje žepačke tvrđe. 

Prešavši parni stroj ispod Žepča opet na desnu obalu Bosne, 

juri prekrasnim krajevima na jug napram Zenici. Cesta, koja je od 

; Maglaja do Žepča ostavila obalu rijeke, opet se je ispod Žepča 

m stisnula niz strmine lijeve obale Bosne. To su valjda najljepši kra- 
jevi, kojima juri bosanska željeznica — izuzevši prezanimljivu vožnju 
| od Sarajeva preko Ivan planine u krajeve hercegovačke. 
Tu su se gore sve više zauzlale, uspinjući se nebu pod oblake. 
I. Tu nailazimo na visine i preko 1.000 metara. To su: Mahnača ' 

(1360 _m.), Holan (1029 m.), Palašnica (1332 m.), Bobovac (1078 m.), 
Želetva (1073 m.), Tvrtkovac (1304 m.), Bukovica (1420 m.). Divan 
li je pogled na te zanimljive gore s njihovim izbočitim stijenama 
i raznoličnim glavicama. Vidiš, kako rasvjetljuje gdjegdje žarko sunce 
klisuraste strmine tih vrhunaca, dok su im brda zarasla sve do pod- 
nožja bujnim i gustim šumama, koje se dosta naglo spuštaju k ze- 
lenim obalama Bosne. A Bosna? Bistra kao riblje oko hrli veselo 
preko valutičavoga kamenja čas brže, čas laganije — kako su ju 
već gdje stisnule strmene obale u svoje nerasklimane kliješte. U tim 
veoma krasnim prodolicama nađe i manje pažljivo oko u hitnji 
željeznih kola svaki čas novih sve to ljepših i čarobnijih prizora. 

Nu kruna svih tih čarobnih slika božje prirode svakako je još 
prije Zenice okoliš Vranduka, turskoga sela sa željezničkom  po- 
stajom istoga imena. Nikada ne ću zaboraviti krasnoga vrandučkoga 
klanca. Nitko nije još onuda prošao, a da se ne bi i poslije s us- 
hitom sjetio 1 spomenuo divnoga toga kraja. Vranduk ostavlja u 
svačijem srcu poradi svoga zanimljivoga okoliša neizbrisivu uspo- 
menu. Kod Vranduka su se gore tako ispreplele, da si je i onako 
izmučena Bosna preko kamenja uskim gudurama jedva našla pro- 
laza. Tu stvara Bosna veliki i veoma zavinuti luk, da obađe od- 
lomak visoke Želetve, tvrdu pećinu preko soo metara visokoga 
Vardišta. Željeznica s jedne, a kolna cesta s druge strane utisnute 
su ovdje u strme hridi. 

Selo Vranduk, ispod kojega ovija rijeka, put i željeznica, po- 
diglo se je na 487 metara _ visokom, strmom i pustom kamenitom 
obronku tik Bosne. Drvene, siromašne turske kuće ponamještene su 
čudnovato po brijegu, da misliš: sad na će se srušiti. Samo iz gdje- 
kojega dimnjaka opažali su se tragovi dima. Inače je bilo svuda 
pusto, nigdje živa stvora. Niti da bi provirilo koje čeljade kroz 
uske prozore onih jadnih kuća, kamo li da si mogao koga opaziti 
u pretijesnim dvorištima ili pred kućom. 

Kolna cesta, koja vodi lijevom obalom, nije pod selom Vran- 
dukom našla mjesta uz obalu. Vješti su ju graditelji morali izvesti 
kroz tvrdu pećinu ispod samoga sela. S toga je ondje prokopan 
lijep i ovelik prorov (tunel) za kolni promet. Nad prorovom uz- 
visuju se hridi, a na njima sjede poput umorenih tužnih ptica siro- 
mašne i mrtve one kuće sela Vranduka, Vide se i ostanci stare 
tvrđe s tornjevima. 

Vranduk je i u povjesti Bosne zbog svoga osobitoga prirod- 

noga položaja jako “znamenit. O njegove se je kršne stijene toliko- 


puta lomilo sjajno oružje. Za bosanskoga zaposjednuća god. 1878. 
nije se oko Vranduka zbivalo ništa osobita. Svakako ostaje Vranduk 
sa svojim značajnim okolišem najzanimljivijim krajem u dolini Bosne. 
Tu se priroda baš razigrala i kadra je razdragati svačiju - dušu, 
koja je spremna razmatrati divne čare prirode. 

Kakova tri kilometra od Vranduka uz cestu sagrađen je turski 
spomenik — grob, kojemu dolaze mnogi muhamedanci kao na 
zavjet. Pričaju stari ljudi, da ondje leži više Turaka, koji su pali 
braneći Vranduk proti princu Eugenu Savojskomu. Drugi opet pri- 
čaju, da je ondje grob nekoga pobožnoga Turčina. Njemu je dao 
gospodar grada Vranduka odsjeći glavu zbog neke tobožnje krivnje. 
Turčin, budući nekriv, da je u onaj čas uhvatio svoju glavu u ruke 
i trčao s njom do onoga mjesta i tamo tek pao mrtav ; s toga da 
mu je podignut spomenik. 

Vranduk je posljednja postaja do Zenice. Parni stroj ne po- 
troši mnogo vremena i putnik -ugleda posve nov kraj, krasno ze- 
ničko polje, u kojem se raširio grad Zenica. 

Zenica. 





Ga 
POD dk željezničkoga parnoga stroja postajaše sve laganijim. Uz 

rode šljivike € vrtove eto nas u novoj, krasnoj kotlini ze- 
ničkoj. Tu ti se željno oko zaustavi odmah na visokim bedemima 
i glavicama okolnih gora, koje su svojim zelenim prigorjem ogr- | 
lile Zenicu. 

A baš je ta Zenica prava zjenica u velikom bajnom okrugu 
prirodnih krasota, koje su se oko nje tolikim skladom nanizale! 
Okoliš, u kom se je smjestila Zenica, veoma je prijatan oku. Uz 
to je samo mjesto vrlo živahno. Osim krasne okolice pozdravlja te 
tuj i nekoliko tvorničkih dimnjaka, pa te to sjeća, da si došao u 
kraj, gdje se ljudi sve življe bave poslom. 

Zenica je grad od kakovih soo kuća i neko 3.000 duša. Brojem 
su: znatno pretežniji muhamedanci. To pokazuje i izvanje lice grada. 
Turske drvenjare s prozorima rešetkom zatvorenima nižu se sad 
urednije sad nepravilnije uz rijeku Bosnu i uz položita rebra bri- 
jega. Gdjegdje se je između kuća raširilo malo prostora za dvorište 
ili voćnjak. Tu ti kameniti stupci sa čalmama pokazuju muhame- 
danske grobove. Običaj je u Turaka bio, da su svoje mile i drage 
pokojnike zakapali u okolišu blizu kuća, po vrtovima 1 šljivicima. 
Mislili su, da je Bogu milije, da suim pokojnici uvijek blizu i da 
ih imaju na oku. Dakako da to dan danas više ne biva. Oblasti 
toga ne mogu više dozvoliti zbog zdravstvenih razloga. 

Ulice zeničke vijugaju se amo tamo na način ostalih turskih 
mjesta. Čaršija je središte svega. Tu je i gostionica i kavana i tr- 
govina i zanat i općina i ljekarnica. Tu je i džamija, koja svojom 
spoljašnošću ni malo ne privlači putnikova oka. U svem ima u Ze- 
nici tri džamije. No zato pomlađuju staru Zenicu nekoje krasne 
novije zgrade, od kojih se ističu: grčko-istočna crkva, pučka učio- 

nica, tvornica papira, rudokopi ugljena, tvornica za izrađivanje že- 
ljeza i čelika, a nada sve krasna zgrada središnje zemaljske kaz- 
nionice s mnogim njenim nuzgradama. U Zenici je i franjevački 
samostan sa starom zgradom i crkvom. 

Od svih spomenutih zgrada ističe se svojom ljepotom u još 
ljepšoj onoj okolici grčko-istočna crkva s krasnom kupulom i po- 
krajnim tornjevima. Nedaleko od te crkve je i pučka učionica, jedno- 
stavna, ali ukusno građena jednokatnica. 

Iza tih hramova prosvjete nižu se drvene kolibe, u kojima je 
smješteno vojništvo. Na suprotnoj strani preko željezničke pruge 
eno su se ukočili visoki dimnjaci tvornice papira. Dalje opet u pri- 
krajku sukljaju gusti dimovi, pokazujući ti mjesto zeničkoga uglje- 
nika 1 kovnice željeza. 

pei Tvornica papira u Zenici. 


Tvornica papira u Zenici jedina je u čitavoj Bosni i,Herce- 
govini. Ona ujedno podmiruje gotovo sve potrebe u cijeloj zemlji. 
Kad smo ju mi razmatrali, baš se je priređivao prosti papir za du- 
hanske omote mostarske tvornice duhana. Nu tu se izrađuju i sve 
druge vrste za pisanje 1 za tisak knjiga. Na godinu se načini u toj 
tvornici preko 12.000 metričkih centi papira. Tvornica je sagrađena 
troškom od 600.000 for., a počelo se je u njoj raditi godine 1889- 
Parni strojevi tvornice rade silom, koja je jednaka snagi od soo 
konja. Razumije se, da i okolišno stanovništvo nađe u tvornici posla 
zaslužujući dnevice lijepu krajcaru. Pa kako i ne bi, kad i daleki 
bajni Carigrad znade za zenički papir! 

Sva je tvornica divno uređena, a imaš šta gledati, dok raz- 
motriš sve one silne strojeve i njihovu snagu. Milota je razmatrati 
postupni razvoj tvorničkih poslova, gdje u prvoj poslovnoj dvorani 

susrećeš debele komade crnogoričnoga drveća, gdje te zaglušuje 
sikot i buka različnih pila, gdje iza daljega razvoja i priredbe grube 
i neugledne drvene papirne kaše ne ugledaš najednom gotov glatki 
papir. Stotine marljivih ručica prima ga zatim iz stroja, slaže ga i 
uobličuje, dok napokon ne dospije u ruke onomu, koji će ga da potroši. 

Već se je godine 1880. opazilo, da zenički okoliš krije pod 
sobom i novijih slojeva kamenitoga ugljena. Našlo se odmah podu- 
zetnika i društava, te se uzelo kopati ugljen. I tako se danas ondje 
živo radi, da se obilni, a sakriveni plodovi pod zemaljskom korom 
iscrpu i upotrebe što korisnije. Parni strojevi rade kao u okladu, da 
otmu dubljini zemaljskoj na tisuće metričkih centi toga »crnoga zlata«. 

Ugljenik i kovnica željeza 
i čelika u Zenici. 


Godine 1895. iskopalo se iz zeničkoga ugljenika 620.000 
metr. centi ugljena. 

Nedaleko ugljenika je i tvornica za izrađivanje željeza i če- 
lika. Tu se izrađuje sirovo željezo, koje se dobavlja iz Vareša. 
Veoma je poučno i zanimljivo razmatrati u toj tvornici ogromnu 
snagu strojeva, gdje para pili, reže i siječe najdeblje komade že- 
ljeza kao kad obična pila ili nož reže drvo. Ta krasna tvornica 
otvorena je istom godine 1893., a već sada izrađuje na godinu 
okolo 400.000 metr. centi izvrsnoga željeza, koje se razvaža kao 
priznata roba u susjedne pokrajine. 

Najveća zgrada u Zenici je zemaljska kaznionica. Zenička je 
kazniona sagrađena godine 1887. tik željezničke pruge. Mi smo je 
dobrotom gospodina ravnatelja potanko razmotrili. Divili smo se 
njezinoj uredbi, a osobito redu 1 čistoći, koja tamo vlada. Svu 
zgradu s područnim kućama i prostorima okružuje visok zid. To 
su prostori za teže kažnjenike, dok izvan toga zida ima još pro- 
stora i zgrada za manje krivce. U kaznionici ima mjesta za 600 
kažnjenika. U zavodu je i posebna ljekarnica i bolnica. Veoma za- 
nimljive su zgrade za zanate. Tu je mnogo dvorana, u kojima su 
smještene radionice najraznovrsnijih zanata. Tu se radi od rana 
jutra do kasne večeri. Time kažnjenici mnogo privrijede koliko 
zavodu, toliko i sebi. I tako se grješnici radom popravljaju. Mnogi 
se tu priuče za vrijeme svoje kazne različnim zanatima. Onda se 





Središnja kaznionica u Zenici. 


popravljeni 1 spremni na pošteni rad vraćaju opet iza pretrpljene 
kazne u krilo svojih domova, u kolo ljudskoga društva. Mnogi se 
bave i obrađivanjem polja i vrta Zavod ima velik komad zemljišta, 
na kom se obavljaju svi poslovi, koji spadaju u gospodarstvo, 
Vrlo su zanimljiva zavodska šetališta, kuhinje, kupaonice itd. Putovi 
do kaznionice i oko nje urešeni su lijepim drvoredima i cvijećem. 
Sve zemljište kaznioničko ima 70 hektara površine. 

Da bolje uhvatiš očima divnu sliku cijeloga grada i dražesne 
okolice zeničke, valja da se uspneš na ostrmu povišicu iznad kaz- 
nionice. Otuda ti puca krasan vidik na Zenicu, na zelena polja oko 
nje, na šumice, na voćnjake, na čitavu milovidnu dolinu. Svu tu 
dražest povećava vijugasta pruga srebrnaste Bosne. Ona natapa tu 


dol, da budu izdašniji prirodi kukuruza, žita, krumpira, duhana i 
šećerne repe. 


Bosna dolazi u zeničko polje sa sjevera probivši _ si put doli- 
nama između visokih planina Lisca, Vepra i Tvrtkovca. Prekrasan 
je pogled na te kao i na ostale okolne planine, gdje poput gole- 
moga zida obrubljuju okolo naokolo okrugljastu zeničku dolinu. 
Kakovo kolo znadu na Liscu (1.308 m.) zaigrati vjetrovi i hladne 
oborine, kazivali su nam Zeničani, koji višeputa upamtiše, da mu 
se glavica u pol ljeta zabijelila od snijega. 

| Sva dolina zenička dugačka je do 6 kilometra, a3 kilm. široka. 
| U okoliš Zenice doselilo se prije pedesetak godina mnogo obitelji iz 
naše Dalmacije, pa zato neki zovu taj kraj ,Malom Dalmacijom“. 
U Zenici vodi na desnu obalu Bosne stari drveni most. Pri- 
ieđosmo preko toga mosta i potrošismo 220 koračaja. Vele, da ga 
je još nekoć gradio princ Eugen Savojski za ratne svrhe. Tu se u 
blizini nalazi više spomenika iz starorimskoga doba. Vidjeli smo is- 
kopina čitave kuće i dvorišta sa klesanim komadima stupova s rim- 
skim napisima. Sada su ti ostanci u sarajevskom muzeju. Gdje je da- 
našnja Zenica, znade se, da je nekoć stajao rimski grad. 
Kad smo se vraćali preko mosta, pođosmo uz obalu Bosne, 
X da drugom ,mahalom“ (ulicom) dođemo na čaršiju. Desetak bula 
(turskih žena) pralo je ondje u Bosni rublje. One su radile svoj 
posao neprisiljeno 1 slobodno u veselom razgovoru 1 otkrivena lica. 
Nu čim nas je prva bula slučajno opazila, mahom se preseneti i trže 
od posla. Sve se bule isti čas umiriše, baciše lopatice 1 korita, po- 
kriše lice, složiše ruke preda se i sagnuše se otkrenuvši se od nas. 
Kad smo prošli, opet su nastavile svoj posao. 
? Muhamedansku ženu vidi osim njezina supruga u lice rijetko 
| koji muškarac, Na ulicama je ne vidiš nikad otkrivena lica, jer 
pokrivaju cijelo lice osim očiju. 

Istom drugi dan rastali smo se sa Zenicom i njenom draže- 
snom okolicom. Nove želje vukle su nas, da zavirimo u umiljatu 
dolinu Lašve, pa da što prije stignemo u bogato travničko polje. 

Preko Lašve u Travnik. 


did Zenice postaje željeznička cesta sve zanimljivijom. Zeleni 
se obronci i rebra okolnih planina stadoše sve više spu- 
štati preplećući se 1 križajući oko brzotoke Bosne. Tlo, koje se 
time čas uzdiže, čas spušta, podaje tvojima očima krasnu sliku. A 
pasući ti žnatiželjno oko po tim humcima raznoliko rasute dražesti 
prirode božje — kano da si se preselio na čas u divno hrvatsko 
Zagorje, o kom razdragana tvoja duša šapće pjesnikove riječi: 





Tvoj je izgled vilinsko čaranje, 
Koje srce radošću napaja, 
Naših vila ti si mirno stanje 
Prava slika zemaljskoga raja! 
Milo nam se pružaš iza gora 
Kano vali preko sinjeg mora. 


I sama se je rijeka morala pokoriti tim humcima i bregovima, 
Ovija se amo tamo oko njih. I željezna cesta vijuga se tu poput 
zmije uz lijevu obalu rijeke. 

Od Zenice do Lašve samo je 13 kilometara željezničkoga puta. 
To ti prođe u razgovoru veoma brzo. K tomu smo se 1 moj su- 
putnik i ja radovali, kako ćemo se za nekoliko dana riješiti že- 
ljeznih kola, jer smo naumili do Travnika i do Jajca na običnim 
kolima. 

Na kratkom tom putu od Zenice do Lašve mnogo smo uži- 
vali razmatranjem divne doline oko Bosne. Tik željezne pruge je 
1 kolna cesta. Njome je jezdilo više muhamedovaca Bošnjaka, koji 
Su sjedili u drvenim sedlima. Pod njima se kroz lako rominjanje 
ljetne kišice čuo lagani topot konjskih kopita. Bosanski je konj 














malena uzrasta, ali zato ipak brz i žilav, ali ga višeputa pre- 
tovare teretom. A tako je bilo i sada. Onda ga još pokrije Ture 
sedlom, pa sobom. A gdje je sijeno, haljine, opanci i ostala roba, 
što je ta jadna kljusad nosila na sebi sa sajma! 

Al gledaj der dalje od obala rijeke! Gore se tu sve više 
sužuju, rušeći se sve strmije k obalama. Ima tu obronaka sasvim 
zaraslih i zašumljenih. Ima i takovih, iz kojih proviruju ogromne 
gomile kamenja i stijenja, pa ti se pričinjaju sad kao glava, zub, rog, 
sad kao ogromna, strašna neman, urea, da će se sad na survati 
na te. Odanle opet i 
koritu rijeke ne dadoše 
te stijene _ mira. Uz- 
digoše se i uzvitlaše 
ga tako, da se voda 
utiskuje među pećine i 
pjeni kao mlijeko. Tu 
ima onda slapova 1 sla- 
pića, gdje se dražesno 
prebacuje voda preko 
stijenja i eto ti novih 
















slika i novoga uživanja, 
Nu eto i po- 
staje Lašve. 
Lašva blizu 
sela Janjića 
zove se po po- 
toku Lašvi, 
koja ondje uti- 
če s lijeve stra- 
ne u Bosnu. 
Tu treba da i 
željeznica pre- 
skoči Lašvu. 
Zato je tik po- 
staje sagrađen 
preko Lašve krasan željeznički most od samoga željeza. Ispod mosta 
ruši se nagla gorska voda u kameno korito rijeke. 
Potok Lašva izvire ispod visoke gore Karaule. Ta je gora na 
zapadu Iravnika. Lašva protiče zatim Travnik i travničko polje, 
dok ne stigne ovdje u Bosnu. 


Mlin kod Janjića. 

Naša je željeznica odjurila dalje prama Sarajevu, a mi smo 
čekali na udobna poštarska kola, kojima ćemo dalje nastaviti put. 
Od godine 1893. vodi željeznička pruga i iz Lašve u Travnik, pa 
preko Bugojna u Jajce. Ta je željeznica vrlo znamenita, jer će se 
njome, kad se produži, srce Bosne spojiti s Dalmacijom i s oba- 
lama Jadranskoga mora. Tim bi Bosna i Hercegovina bila u dva 
traka spojena s morem. Milovidne doline Lašve i Kozice, kojima 
juri ta željeznica prama Travniku, ugađaju putnikovim očima. 

Mi smo tom lijepom dolinom jurili na kolima, spremljenim 
za više osoba. U to nas eto kod sela Rijeke. Tu se sastaje s našom 
cestom stara cesta iz Broda u Sarajevo. Premostivši nekoliko puta 
Lašvu, zabijele ti se kraj puta lijepo poređane kuće sela Viteza 
s malom džamijom i kršćanskom crkvom. Iza tih sela počinje već 
putniku pucati pred očima ravno travničko polje, puno livada, ku- 
kuruza, zobi i ječma. Daleko u zapadnoj izmaglici zatvaraju taj 
vidik crni gorostasni zidovi, a to su pokrajne grane i vrhunci 1919 
metara visokoga Vlašića. 

Travničko se polje širi oko obala Lašve od Viteza sjevero- 
zapadno do Travnika. Polje je dugo preko dva sata vožnje, a i 
dosta je široko. Travnika ne vidiš, dok nijesi u njem. Zato smo uza- 
lud tražili očima zgrade, munare i kuće travničke. Okoliš potoka 
Lašve spadao je nekoć pod oblast »Gornje Bosne«, a sačinjavao je 


župu lašvansku. U toj se župitek za turskoga gospodstva prviput 


godine 1503. spominje grad Travnik. 

Nu što se ono bijeli pred Travnikom u ovisokoj šumi pod 
brijegom! Naš kočijaš bio je jako brz tumač i stade nam pripo- 
vijedati, da je to samostan časnih otaca Franjevaca. To je staro- 
davni samostan Gučja gora. Tamo je i selo istoga imena. Njime 
teče potok Guča. Žitelji su sami katolici i imaju ondje staru svoju 
katoličku župu s krasno građenom crkvom. U njoj je pokopan za- 
služni biskup M. Sunjić. Po Bosni i Hercegovini bilo je od davnih 
vremena mnogo franjevačkih samostana. Franjevci su došli u Bosnu 
već godine 1260. Tada se je širila u Bosni kriva vjera bogomilska. 
Franjevci su došli u Bosnu, da iskorijene krivu vjeru bogomilsku 
i da brane katoličku vjeru. Franjevci su od uvijek bili, a i danas 
su veoma zaslužni za svetu vjeru katoličku. Oni su bili i sveće- 
nici i učitelji, a mnogoputa su zasukali rukave i uzeli mač u ruke, 
da se bore za svoju vjeru i za narod. 

Kad je turski car Muhamed II. osvojio godine 1463. Bosnu 

i uništio bosansko kraljestvo, onda nije ni Franjevcima bilo dobro. 
Mnogi su kršćani morali pobjeći iz Bosne, a mnogi su opet poginuli 
od turske sablje. Franjevce su neprijatelji također stali ljuto pro- 
goniti. Nu u ono doba živio je jedan odvažni i ugledni Franjevac 
imenom Anđeo Zlatović. On nije mogao gledati, kako se kršćani 
progone i ode u šator turskoga cara Muhameda, pa mu razloži, da 
ne bude toliko okrutan i da ne zatire puka. Caru se svidjela od- 
važnost pravednoga svećenika 1 odmah mu pokloni krasan plašt sa 
zvjezdicama. Sultan pusti Zlatovića slobodna, ali mu još izda zna- 
menito pismo, kojim pismom dozvoljuje car franjevačkom redu velike 
povlastice. Evo toga pisma: ,Ja, koji sam sultan Mehmed, dajem 
na znanje svim i svakomu, kako se je očitovala moja velika milost 
prema Franjevcima, koji donose ovu moju zapovijed. I ja sam na- 
redio, da ih nitko ne smije uznemirivati i preprečivati, niti se mije- 
šati u njihove crkve, nego neka budu slobodni u mom carstvu. 
Neka su slobodni i sigurni i oni, koji bi se _ povratili. Neka živu 
bez ikakva straha u mom carstvu i u svojim crkvama. Pa niti ja, 
niti itko od mojih ljudi u mom carstvu ne smije uznemirivati, 
mučiti ili zlostavljati njihove ljude, njihove kipove, njihova dobra 
i njihove crkve. 1 ako bi doveli kakvog čovjeka iz inozemstva u 
moje carstvo, neka im je slobodno, buduć da sam ih zato pomi- 
lovao ovom carskom naredbom. 

A da nitko ne smije proti ovomu pismu činiti, dok oni budu 
meni poslušni i na mojoj službi, svečano sekunem: Tako mi stvo- 
ritelja neba i zemlje, tako mi sedam svetih knjiga, našega velikog 
proroka, sto tisuća dvadeset i četiri sveca, svete sablje, koju pašem ! 
Pisano 28. svibnja 1463.“ 

To pismo i onaj plašt čuvaju se i danas u franjevačkom sa- 
mostanu u Fojnici. Razumije se, da je ta povlastica Franjevcima i 
poslije mnogo vrijedila. To je mnogo koristilo slobodnomu opstanku 
katoličke vjere i crkve u Bosni i Hercegovini. Zaslužni taj Franjevac 
Anđeo Zlatović bio je glavar reda franjevačkoga u Bosni, pa je 
godine 1498. umro u fojničkom samostanu, gdje je iu crkvi pokopan. 

= Tih zanimljivih uspomena iz prošlosti slavnoga franjevačkoga 
reda sjetili smo se, kad smo uočili ma iz daljine bijele zidine Gučje gore. 

Sunce je već počelo sjedati za gorui prosipati iz zapada svoje 
rumene trake. Naša kola propirila su kroz predgrađe Dolac i mi 
ugledasmo prve kuće grada Travnika. 











Travnik. 


eh Krasno ime s lijepih onih ledina, zelenih sagova, polja 
e“ 1 livada, vrtova i voćnjaka, što ga obrubljuju s južnoistočne m. 
strane! Svemoćna ruka Stvoriteljeva rasula je ovdje obilatom mje- 
rom krasote divne prirode. Od oluje i sjevera ljuta očuvala ih je 
silnom Vlašić planinom i njenim pobočnim sestrama Karaulom, 
Radovanom i Vranicom. 

Vlašić se ističe nad svim vrhuncima svojom visinom, gusto 
zašumljenim kosama, raskidanim pećinama i milovidnim prigorjem 
svojim. S njegovih kosa izbijaju mnogi potoci i natapaju okolne 
krajeve. I nije čudo, što mu pjeva u slavu biskup i pjesnik M. Sunjić: 


Usred Bosne zemlje plemenite 
Viš Travnika Vlašić je planina; 
Široka je, duga i visoka, 

Oblaci se na njoj odmaraju! 
Skute stere prema Posavini, 

Čelo digla k jugu u pramase. 
Desnu krili pram zapadu sunca: 
Ta se ruka Karaula zove. 

A u ljevoj drži Gorčevicu, 

Iz nje bije do šest bistrih rijeka: 
S juga Lašva, od istoka B'jela, 
Od sjevera Vrbanja se lije 

I Usora k Doboju se valja, 

Od zapada Ugar pram Vrbasu. . 


Mali humci kod predgrađa Dolca zatvaraju pogled na grad 
Travnik. Kad si i to prevalio“ eto te u Travniku, 








Travnik. 

Čim smo se u svratištu nastanili, odmorismo se malko, a tada 
zaredasmo ulicama, da razmotrimo izvanje lice grada. Nu eto pred 
nama davnoga prijatelja : 

»Zdravo, zdravo! Odakle, braćo draga ? Koja vas je sreća na- 
nijela u Travnik »« 

— Zdrav bio! Nego kuda ti, dragoviću naš?!» 

Kočija ga je čekala pred kućom. 

— >E, ja sam naumio još večeras preko Karaule što kolima 
što pješice u Jajce.« 

Na to smo izjavu malko požalili, ali nam ugrija srce bratska riječ: 

— »Vama za volju odgodit ću svoj put na sutra, pa kad se 
upoznate s Travnikom, a mi ćemo — ako Bog dade — zajedno 
u Jajce.« — Nikada bolje. Sad nam je bilo u Travniku kao kod kuće. 
Ono malo vremena do noći i sutrašnji dan upotrebismo, da se pro- 
šećemo i da se upoznamo s jednim od većih bosanskih gradova. 


Travnik imade 6.804 stanovnika i okolo 1.540 kuća. Te su 
se kuće različno pona mjestile. Jedne uz obale brze Lašve, koja se 
vijuga sredinom grada, a druge po obronku strmoga brijega, na 
kojem su zidane nekadašnje tvrđave. Donji dio grada imade više 
urednih i pravilnih ulica. Najveća i najljepša je Čaršija. Tu se lijevo 
i desno trguje, tu ima najviše svijeta. Ostale se ulice rastječu i 
lijevo i desno bez ikakova reda. Neke su pokrajne ulice taracane 
s velikim oblim kamenjem, po kojem se teško hoda. To su stare 
turske kaldrme. Između kuća ima mnogo zelenila, a na mnogim 
mjestima između kuća romoni voda. Ako je uz kuću komad dvo- 
rišta ili voćnjaka, onda ne manjka ni kamenitih čalma, koje poka- 
zuju grobove nekadašnjih ukućana. Najviše je kuća od drveta. To 
su čardaci, kojima rese pročelja tamni drveni prozori s rešetkama. 
Okolo kuća su drveni hodnici, na koje se uspinješ strmim stubama. 

U tim pokrajnim travničkim ulicama rijetko ćeš vidjeti živa 
stvora osim djece. Žene su u svojim sobama, a muškarci su na 
Čaršiji, gdje cijeli dan puše i trguju u drvenim dućanima. Njihove 
su potrebe male, a vrlo malo govore. Po ulicama susretneš i dosta 
muhamedovskih kavedžija. Oni nosaju željezne furune i findžane 
(posudice za kavu), ili sjede kraj vatre pred hanovima (gostionicama). 
Od rane zore pa do mrkloga mraka kuha se tu i prodaje kava. 


Kako su se travničke kuće naslonile o rebro brijega i spustile 
u dolinu Lašve, to je sa svake uzvisice prekrasan pogled na tu 

mješavinu silesije kuća i krovova. Nekoje se kuće odlikuju svojom 
veličinom, ato su mnoge džamije i kuće nekadanjih travničkih 
vezira. Ima jedna jako stara džamija, za koju vele, da je nekoć 
bila kršćanska crkva sv. Kate. 

Od starih je zgrada najznatniji konak. Dao ga graditi Tahir- 





Travnička medresa s džamijom. 

paša, jer valja znati, da je Travnik bio nekoć sijelo turskih vezira, 
koji su vladali Bosnom. 

Nu u Travniku ima i krasnih novijih zgrada, koje bi mogle 
biti uresom svakomu i većem gradu. Tu su u prvom redu katolička 
crkva sa sjemeništem i gimnazijom, samostan milosrdnih sestara, 

pak divne dvije škole: trgovačka i muhamedanska medresa s malom 
džamijom. Najveća je od tih zgrada sjemenište s gimnazijom. Krasna 
je to dvokatnica. U njoj žive Isusovci i obučavaju u njoj mladež. 
Nedaleko je i samostan milosrdnica sa školom za djevojke. 

Vrlo. zanimljiva zgrada trgovačke škole ukrasuje baš donji 
grad, a isto tako nova jednokatna škola, medresa. Na zapadu grada 
diže se velika zgrada, tvornica duhana. Dalje su još posagrađene 
vojarnice. 

Sav Travnik je vrlo prostran, pa je razdijeljen na predgrađa 
kao: Vilenica, Dolac, Ciganska mahala itd. U Dolcu žive sami ka- 
tolici. Blizu Ciganske mahale nalazi se lijepa grčko-istočna crkva. 

Travnik obiluje vodom, a ima i stari vodovod. Voda dolazi 
iz Kali-bunara, pa se rastječe po gradu, gdje ima više mjesta za 
napoj. To je osobito pokraj džamija, jer muhamedovcima nalaže 
njihova vjera, da se višeputa peru, a osobito kad će se klanjati 
Bogu. Osobito su zanimljivi na Čaršiji muhamedovski grobovi sa 
spomenicima bivših vezira i paša. 

Još smo u gradu posjetili mjesto, gdje je sjedio blagopokojni 
naš kraljević Rudolf, kad je putujući Bosnom bio i u Travniku. 
To je jedna turska kavana. Ima više ponamještenih klupa, a na 
jednoj od tih — kako spomen-ploča kazuje — sjedio je godine 
1886. nadvojvoda Rudolf i kušao kavu. Posudu i čašu, iz koje je 
nadvojvoda pio, čuva gospodar kavedžija. | 

Kad smo tako razmotrili grad, odlučili smo, da sutra poranimo 
i da se prije sunčanoga ishoda uspnemo na staru travničku tvrđu. 

Prevarismo sunce, al nas ono dočekalo na zidinama grada. 
Strmom kaldrmom »Kapetana Begovića« znojili smo se, dok smo 
svladali brijeg i dok smo se našli na vrhu zida. Svu muku i znoj 
zaboravili smo, kad smo bili gore. Nikada ne ću zaboraviti onoga 
prekrasnoga vidika! Ne znaš što bi prije uhvatio okom. Dali sun- 
cem pozlaćeno tjeme Vlašića, da li umiljati u dnu Travnika brijeg 
Tarabovac, da li sjenasti prodor i duboku guduru ispod grada, gdje 
se onolikim romonom. šumom i bukom ruši pjenasta voda preko 
raskidanih stijena! Gdje se je uza te stijene našlo iole zgodna 
mjesta, prislonio se mlin ili se posadile stupe i kašikaske i eto ti 
posla za jogunastu gorsku vodu. 

Drugi pogled hvata ti čarobnu sliku Toavnika pri ishodu sunca. 
Sad ga tek gledaš u pravoj njegovoj ljepoti i čaru. Sunce mu po- 
zlaćuje okolne planine, dok mu ne zahvate prvi traci i visoke mu- 

nare mnogih gradskih džamija. Pak onaj metež kuća i oni divni 
uresi: vrtovi, voćnjaci i drugo drvlje, što između kuća proviruje 
— kao da oživljuje i budi čitav grad. 

Tvrđa travnička je dosta stara. Drži se, da ju je sagradio bo- 
sanski kralj Tvrtko II. (1421.—1461.). U njoj ima i jedna džamija. 
Ima i više zgradica, gdje se je spremalo oružje. Ispod tih zgrada 
su duboke tamnice. Danas je tvrđa posve zapuštena. Samo ju put- 
nici radosno posjećuju radi krasna vidika s njenih zidina. 

I mi se zastadosmo s tih zidina s ubavim krajem travničkim, 
jer su nas već čekala kola. Dobri prijatelj, koji nam je pokazao 
Travnik, već je sve pripravio za put preko Karaule u Jajce. 











Preko Karaule u Jajce. 







N 
očijaš, prava ljudina bosanska, švignu bičem i naša su kola 


MK. već jurila Čaršijom. Dobri naš prijatelj još nam je pokazivao 
neke novije zgrade, vojarne i kućarice, dok nam nije izmaknula i 
posljednja kuća ispred očiju. 

Prama zapadu pružila se dobra cesta. Tu smo morali više 
korakom nego kasom, jer su se naredali različni humci, sve same 
plodne oranice. Put je tim okolišem vrlo zanimljiv. Kraj druma 
prati te razno grmlje i drveće. Daleko u podgorju ispod šuma bi- 
jelila su se stada, od kojih je dopirao jaki glas pastirov. Travničani 
goje lijepu krupnu i sitnu stoku. Ljeti je sva stoka na Vlašiću. Pa 
da znate, kako se tamo priređuje izvrstan sir! 

Eto nas i kod sela Turbe. Tu nas je pozdravilo nekoliko 
starih drvenih kuća kraj puta. Najzanimljivija je bila seoska go- 
stionica ili han. Zna se, do su turske sobe niske, no ona je bila 
takova, da se ni na pragu, a ni u sobi ne mogosmo uspraviti. Po 
klupama ležalo nekoliko seoskih lijenčina. Stari Turčin čučio je 
kraj opromne peći, koja je sva od zemlje zapremala gotovo četvrt 
sobe. Tamo je vario u staroj limenoj pećici — što drugo nego kavu. 
Iza kuće pod hladom starih topola praskala je vatra, kraj koje je 
drugo Ture vrtjelo netom zaklanoga ovna. 

Stari nas domaćina Mehmed odvede do topola iza sela, da 
ih ogledamo. I imali smo što vidjeti. Nekoje se ističu silnom deblji - 
nom, a za onu najdeblju trebalo nas je petorica, da ju opašemo. 

Iza spomenutoga sela zalazi cesta sve više među zelene humke 
i bregove u dolinu, kojom romoni bistra Lašva. Ljudi ju i ovdje 
ne htjedoše da puste na miru, već ju upregoše 1 prisiliše, da im 











sad i-=> 


tjera pilu. Okolišne šume pune su hrastovine, bukovine i jelovine, 
s toga su trgovci sagradili više pilana 1 tu se živo radi. 

Kraj sela Varošluka ukazala nam se stara neka gradina, a 
dalje u polju tragovi bogomilskih grobova. To je bilo prvo mjesto, 
gdje smo naišli na izvanje tragove te vjerske sljedbe. | 

Početnik te krive vjere bio 
je neki bugarski svećenik Jeremija. 
Ta se je vjera raširila i u druge 
države. Svaki je narod zvao pri- 
staše te vjere drugim imenom. U 
Bosni zvali su ih bogomili 1 pa- 
tareni. U Bosni se ta kriva vjera 
pojavila na svršetku XII. stoljeća. 
Kad je propalo bosansko kraljev- 
stvo, oslabila je vjera bogomilstva. 
Proti njoj su se digli nekoji vla- 
dari i sv. otac papa. Nu najvećih 
zasluga stekli su si proti širenju 
te krive vjere svećenici franjevač- 
koga reda. 

Blizu bogomilskih grobova 


Gojna stoka. 


pokraj puta je grobnica glasovi- 
toga turskoga derviša (kaluđera) 
Ismail-Babe. Tu se sastaju trav- 
nički muhamedovci na klanjanje i 
molitvu. Nad tom malom bogo- 
moljom raširila je grane preko 309 
godina stara topola. 

Naša su kola sve laganije 
odmicala, a pred nama su se ni- 
zale strme, šumovite gorske kose. 
Bili smo na podnožju visoke pla- 
nine Karaule (1.191: m.) 

Sunce je već bilo dosta visoko odskočilo. Konji su počeli 
sustajati, jer se je pred nama vijugala strma, ali inače lijepa cesta. 
Skočismo s kola, da olakšamo konjima teret — i odlučismo pješice 
na drugu stranu gore. I porenusmo naprijed. Valjalo nam se je 
lagano uspinjati sad lijevo sad desno zanimljivim zavijucima široke 
i lijepe ceste. Osim uznojenih leđa stigla nas još jedna nezgodica, 





koja nas je više mučila, nego znoj i strmina puta. Iz Travnika ot- 
pratili nas sjajni sunčani traci i vedrina, a ovdje nas na širokim 
bedrima crne Karaule pozdravila izmaglica uz sitno rominjanje gor- 
ske kiše. O, kako je to neugodno, kad te u šumi snađe kiša! A 
istom kad se penjaš na vrhunac, otkud se nadaš krasnomu vidiku! 

Kola su već daleko zaostala, a mi korak za korakom sve više 
u maglu. Činilo nam se, da smo u samim oblacima. Na pro- 
plancima, gdje nije bilo šume, strujio je oštar planinski zrak, tje- 
rajući nam kišu u lice i u oči. Već smo bili u strahu, ne će li se 
možda spremiti kakovo nevrijeme, koje će nam zapriječiti put - 
a nigdje krova. Bojazan naša bivala sve slabijom, kad smo pri vrhu 
brijega stali susretati na gustim pašnjacima velika stada ozeblih 
ovaca, pastirske kolibice, pak topla ognjišta drvodjelaca i ugljara. 

Strmina brijega postajala je sve manjom, Iza nas su se redale 
u dubini sve gorske kose, što smo ih prošli. Mi smo još sveudilj 
bili u magli, ali su ju već malo na našu najveću radost nadvladali 
i prosjekli sunčani traci. 

Za malo eto nas na vrhu Karaule! Do dva sata trebalo nam 
se do njega uspinjati. Nu kao da je božje sunce gledalo našu muku, 
pa nas htjelo da naplati. Prvo nas je ono pozdravilo navrh Karaule, 
pa je oživjelo i nas i onu tmurnu planinsku okolicu. 

Približismo se maloj drvenoj zgradi, Karauli (Karaula = stra- 
žarnica). Tu je bilo na straži nekoliko vojnika, pa smo se tuj odmo- 
rili, i naužili najkrasnijega vidika. Ah prekrasna li pogleda: U za- 
leđu ti se ispreplele najviše gorske kose i šume, a pod noge ti se 
po razvaljenim bedrima gore survale šume, doline i klanci, iza kojih 
je pukla travnička ravnica. U ljeskanju sunčanih trakova bijelio se 
Travnik, koji nam je i s ovoga mjesta — stana vukova, medvjeda, 
orlova i jastrebova — ostao nezaboravan. Dugo smo dugo s te vi- 
sine motrili divnu gorsku okolicu, dok nas nije vrijeme ponukalo 
na daljni put. 

Naša su nas kola u tom 1 stigla, pa smo mogli nastaviti put. 
Nekoliko metara na kolima po vrhovima gore, pa opet ostavi kola. 
Strah te hvata ostati u kolima, kad se ovdje uska planinska cesta 
strmim padom uz gorske uvale i gudure ruši k glavnomu putu u 
Jajce. Spuštasmo se sve niže i niže uz gudure i klisure, u gustu 
šumu bukava, smiješanih s jelama. Katkad bi nas iznenadio po koji 
slapić bladne gorske vode, a to je bilo jedino gibanje, jedini život 
u toj mrtvoj šumskoj tišini. 

Mislili smo, da smo u tim prašumama sami. Prevarismo se, 
jer smo došli do cestarske kućice, iz koje se vitlao lagani dim — 
znak života. 

Sigurno si je i cestar želio, da vidi živa stvora, jer je izašao, 
da vidi, tko to iza duga vremena buni njegovu tišinu. 

— »Dobar dan, prijatelju!« pozdravismo ga. 

— »Pomozi Bože!« odvrati nam koštunjavi taj goranin. 

Koljena su nam već klecala od strmih kamenitih šumskih 
staza. I podne je na satu već davno kazivalo, da se valja i okrije- 
piti. Dobroćudni starac, cestar, pozva nas pod svoj krov. Prijeđosmo 
preko praga i sjedosmo oko skromna hrastova stola. I sada je došao 
red na zairu, što smo ju ponijeli iz Travnika. Dobri cestar gostio 
nas studenom vodom iz obližnjega izvora 1 zalogajem izvrsnoga 
kozjega sira. 

Naplatismo mu ljubav i pođosmo naprijed niz bokove brijega 
u dolinu, gdje su nas čekala kola. Sad smo tek mogli nastaviti put 
kolima, jer su prestale strmine onih čvorastih bregova. Divnim do- 
linama hrlila su naša kola sve niže prama dolini Vrbasa, koji će nas 
dovesti pod tvrdi grad Jajce. Zbog uskih dolina, kojima se pribli- 
žaješ Jajcu, ne vidiš ga, dok nijesi pred njim. Uske guduraste do- 
line vijugaju se sad amo sad tamo, pa ne dopuštaju željnomu oku 
vidika. 

O, kako nam je srce čeznulo, da ugledamo što prije jedan 
od najljepših krajeva Bosne, nekadašnju prijestolnicu kraljevsku i 
«ključ Bosne«, tvrdo Jajce! 

Bilo je već oko 4 sata poslije podne, kad smo bili u dražesnoj 
kotlini, kojom teče zeleni Vrbas. Tu se pred mostom spojila naša 
cesta s onom, što vodi iz Dolnjega Vakufa uz Vrbas u Jajce. 

Konji potegoše korakom preko mosta. Pred nama je bila ve- 
ličanstvena i čarobna prirodna slika. Ni oči nijesu kadre, da je se 
do volje nagledaju! 

Pred Jajcem kod slapa. 


Ile veli se uzalud, da je Jajce i jajačka okolica jedan od naj- 
4 ljepših krajeva Bosne. Već na pragu Jajca, prije nego što 
stupiš u sam grad, iznenadit će te i ushititi divni prizori. Ne znaš, 
što da prije pogledaš. U jedan su tren oka pred tobom silna brda 
i planine, koje poput orijaškoga zelenoga vijenca ovijaju čitav kraj 
i grad. Tu je izbočiti jajasti brijeg, na kom se dižu ruševine sta: 
roga grada; slikovito mnoštvo kuća, džamija i zgrada. Tu je ča- 
robna dolina Vrbasa s bisernom krunom svih tih dražesti, divnim 
slapom, što ga tvori brzotoka Pliva, rušeći se baš pod zidinama 
Jajca u duboki Vrbas. 

Nijesmo mogli dalje, već smo se zaustavili kod prvoga mosta, 
koji spaja klisuraste obale Vrbasa. Most je dug preko so koračaja. 
Čaroban je otuda pogled na obale Vrbasa. Isprva se dižu iz korita 
rijeke kao razvaljene pećine, a dalje se onda penju ta zelena pri- 
gorja, zarasla bujnim stablima bjelogorice 1 crnogorice. 

Odatle ti je proći kroz duboku prosjeku kamenite sedrenaste 
gromade. Zanimljiv je pogled na to čudnovato brdo od sedre. Sedru 
ili sigu je izgrizla i izdubla voda, pa ti se čini, kao da ju je išaralo 
tisuće dlijeta. Ta je sedra na prvi pogled krhka i šupljikava kao 
spužva. Nu pogledaj ju bolje i opipaj, pa ćeš vidjeti, kako je tvrda. 
Zato i rabi tamošnjim stanovnicima za gradnju kuća i drugih zgrada. 

Kad si se nadivio tim ogromnim stijenama od sedre, eto te 
pred najvećom prirodnom znamenitošću Jajca. Silni buk, prasak i 
prebacivanje neiscrpljive vodene snage zove te zaglušnom bukom 
k strmim i prolomljenim obalama Vrbasa. Tu ćeš vidjeti, čega još 
nijesi nikada vidio — osim ako si se ikada rastapao od milja, mo- 

treći slapove divnih Plitvičkih jezera. To je čarobna igra prirode, 


prekrasni slap Plive u Vrbas. 


Vrbas izvire ispod planina Raduše (1956 m.) i Zeca (2160 m.). 
Isprva teče oširokim skopljanskim poljem. Odavle ga stisnu visoke 
planine među svoje kliješte. Sad mu se je silom otimati kroz uske 

klance i gudure, 
pa prebijati preko 
klisurasta korita 1 
kamenih obala. 
Nu baš zato je 
Vrbasova obala 
tako zanimljiva, 
a ta zanimljivost 
je najveća baš kod 
Jajca. Iza Banja- 
luke odlanulo je 
Vrbasu, jer se je 
izbavio gorskih 
okova, pa se po 
volji — kao da 
se odmara — valja 
pokra:; zapadnih 
ogranaka — Mota- 
jice u Savu. Od 
mnogih je pritoka 
i pritočića Vrba- 
sovih najzanimlji- 
vija Pliva. Ona 
izvire ispod pla- 

nine Vitoroge 
(1.907 m.), pa 
teče k sjeveru go- 
tovo usporedo s 


Vrbasom. I ona lomi sebi put između raznih gorskih kosa sve do 
mjesta Jezera. Tu prima s lijeve strane pritok Jošavu. Stvorivši 
zajedno s njom krasno jezero, hrli na istok prama Jajcu. I ne mi- 
sleći kolika ju tu napast čeka, nahrupi ispod zidina Jajca na str- 
menu ogromnu stijenu, te se sunovraćuje u duboke ponore Vrba- 


sova korita. 

Ah, prekrasna li ovdje prizora! Rijetko ćeš gdje naći takovih 
čara prirode! 

Tu je voda pokazala svu svoju snagu. Široki mlazovi vode 
— najveći do 15 metara — ruše se na više trakova preko razva- 
ljenoga i raznoliko izbočenoga stijenja u dubinu Vrbasa padom od 
30 metara. A Vrbas? Uzbunjen i iznenađen tim silnim gostom 
svojim, kao da će s njime u koštac. Silna množina zelenkaste bistre 
gorske vode postane tim jakim srazom samom mliječnom pjenom. 
Tu je sve živo, pobunjeno, uznemireno, kao da milijuni ruku ka- 
kovih umišljenih vodenih duhova prebacuju svaku kapljicu vode 
na stijene, na zeleno okolno granje i u vis — pa da se raskidane 
i rasprsnute u najsitnije čestice prikažu oku kao biserna prašina i 
magla. Žarki sunčani traci presijecaju tu vodenu prašinu i stvaraju 
od nje na više mjesta čarnu sliku divne nebeske duge. Pa onda 
taj šum, ta zaglušna, pa ipak skladna buka! Slab je ljudski glas, 
da nadviče velebnu buku te vodene sile. 

Mala staza vodi upravo pod slap. Tu su se raspukle sedre- 
naste pećine, a u njihovim zjalima eto malih špilja. Zanimljivo ih 
je pogledati zbog sigastih šupljina. Nanizale su se u najrazličnijim 
oblicima, a voda ih je vječnim svojim praskom izprala i izgrizla. 

Blizu slapa vodi na desnu obalu Vrbasa lijep most za pje- 
šake. I s te strane pružaju se oku putnikovu sve ljepši, noviji i za- 
mamniji prizori na milovidnu i dražesnu okolicu oko slapa. I nad 
slapom preko Plive ima oveći most. Pa gledaj i tu krasnoga ži- 
vota! Što te dolje na obalama Vrbasa ushićuje divni slap, to te 
ovdje zadržava živahni rad vode i ljudskih ruku, koje su umjele 
da okrenu brzanje i snagu Plivine vode u svoju korist. Uzduž mosta 
nanizali se drveni mlinovi. Tu se vrte kolesa i mlinsko kamenje, 
pripravljajući krušac i proju siromašnomu Bošnjaku. Bilo ih je više, 
koji su s osedlanim kljusetom prekriživši na pragu mlina noge, 
čekali na svoju vrećicu raženoga ili kukuruznoga brašna. Dalje su 
se još nanizali kašikari (mlinovi), koje tjeraju mali Plivini slapići 
iza mosta, zatim bušnice za gunjeve i ćebeta, pak stupe za čišćenje 
lana i vune. I tako ti je bistrook jajački Bošnjak upotrebio gorsku 
rječicu Plivu, da ju — prije nego što se njezina snaga izgubi u 
Vrbasu — iscrpi za mnoge svoje poslove. 

3 Jajce uđosmo kroz starodavna, kamenita gradska vrata. Nad 
njima je četverokutna kula, a okolo par pravih turskih kuća, 
Dva tri koraka i eto nas kod velikoga i krasnoga svratišta. Sagra- 
đeno je visoko na pećini nad Vrbasom. Iz svih soba toga svratišta 
pružaju se putniku najljepši vidici na okoliš rijeke i na slikovito 
namještene kuće brdovitoga gradskoga dijela Kozluka. 

Već bijaše nastala večer, pa je trebalo zatražiti okrepe. Za to 
nam bilo lako, kad je zeleni Vrbas pun dobre ribe. Gostioničar 
nas pogostio slasnim pastrvama i racima. Čim smo povečerali, po- 
novno smo se otputili k slapu. Mjesečina je bila kao bijeli dan. 
I opet smo ushitno razmatrali divotne čare oko slapa, te smo 1 
opet uživali dvostruku radost. 

Sutradan bila je sveta nedjelja. Mi smo odlučili, da posjetimo 
crkve i druge znatnije stvari u gradu, a u ranu zoru da se uspnemo 
na zidine stare tvrđe, nijeme svjedoke nekadašnje moći i slave do- 
maćih vladara kraljevstva bosanskoga. 

Kako rekosmo, tako učinismo. Još ne bješe žarko srpanjsko 
sunce ni pomolilo svoga lica, a mi smo se _ već sva trojica bili 
uspeli na gradinu. Ah, krasno li je ondje! Tko je bio u Jajcu, a 
nije se potrudio na stari grad, taj nije ni vidio Jajca! 

Tvrđava grada Jajca podignuta je na brijegu, stisnutom u 
kutu, što ga tvore Pliva i Vrbas. Brdo je visoko preko 390 metara, 
a nalik jena jaje. Valjda je otuda i ime čitavomu gradu. Tko hoće 
u tvrđu, mora da ima dozvolu od oblasti. Uniđosmo u tvrđu ispod 
debelih zidina kroz željezna vrata. U tvrđi ima danas vojnika, koji 
stanuju u starim zgradama. Zatim se nižu prostori, gdje su nekoć 

bili kraljevski dvori. Na krajevima su ostanci razrušenih kula i tor- 
njeva. Sav nekadanji tvrdi grad Jajce naliči na nepravilni četverokut, 
koji se je najviše produžio napram zapadu. Sav je grad opkoljen 
ogromnim dvostrukim zidinama, pa ima više vrata. S tri se strane 


brijeg strmo ruši, dok se istočnom stranom može lijepo silaziti u 
ulice donjega grada. 


Stara gradska vrata u Jajcu. 





Silni bedemi tvrđe najviša su točka nad Jajcem, s toga se odanle 
pruža i na grad i na okolicu prekrasan vidik. Sve čare divne ja- 
jačke okolice i samoga Jajca moći ćeš tek pojmiti, kad zaokružiš 
okom sa širokih zidova tvrđe. Onda tek uviđaš, da je rijetko gdje 
naći takove raznovrsnosti kraja i okolice grada, a da sve to sa- 

stavlja toli divnu i dražesnu cjelinu, da joj se moraš čuditi. Radi 
toga je Jajce sigurno jedan od najljepših krajeva Bosne. 

Okolo naokolo nižu se šumovite gore: Tušina, Hum, Krpić, 
Katino brdo, pak polja: Carevopolje i Dnoluka. Daleko od zapada 
i sjevera vide se gorske kose Lisine i Otomaljske planine, Produži 
i dalje okom u -obzorje prama Travniku, pak ćeš opaziti, gdje se 
s oblacima u kolo hvataju tamni rubovi silnoga Vlašića. A tik pod 
tvojim nogama? Baci najprije pogled prama zapadu na divna Pli- 
vina jezera, a onda na onu mješavinu najčarnijih prizora oko sebe. 
Stotine i stotine kuća donje varoši razasuto je neuredno, a ipak 
slikovito, po svim humcima uz zavojite obale rijeke Vrbasa i Plive. 
Između tih visokih drvenih kuća dižu se dakako i mnogobrojne 
munare turskih džamija. A istom kako je godilo našoj kršćanskoj 
duši, kad smo uz ganutljiv hodžin zov na molitvu začuli i zvonjenje 
zvona k službi božjoj, što nam je dopiralo iz katoličkoga dijela 
grada Kozluka. Jajce ima 4.000 stanovnika, a među tima je naj- 
više katolika. I okolica Jajca broji mnogo katolika. 

Dugo smo motrili prekrasnu prirodnu sliku s vrška jajačke 
tvrđe, koju su već pozlaćivali jutarnji sunčani traci. Uživali smo . 
duševno a i tjelesno zbog čista gorskoga zraka, deseći se na toj 
najzanimljivijoj točki slavnoga grada Jajca. Mislili smo i na krvavu 
prošlost grada Jajca, a u tom nam spetilo oko na desnoj obali 
Vrbasa ispod brda huma mjesto, koje se zove »Kraljev grob«. Na 
tom mjestu bio je pokopan posljednji bosanski kralj Stjepan To- 
mašević (1461.—1463.). Njega je po zauzeću Bosne dao pogubiti 
osvojitelj, turski car Muhamed II. Evo što o tom a i o davnoj pro- 
šlosti Jajca pripovijeda dični naš povjesničar Vjekoslav Klaić: 

»Okoliš Jajca pripadao je još od VII. stoljeća kneževini Hr- 
vatskoj i to župi plivanjskoj (oko rijeke Plive). Kasnije spade ova 
župa pod Bosnu. Tko je Jajce sagradio, nije poznato. Neki hoće 
da ga je podigao glasoviti Hrvoje Vukčić Hrvatinić, herceg spljetski 
i veliki vojvoda bosanski, On da je dozvao talijanskoga naimara iz 
okolice napuljske, da mu sagradi grad na spodobu grada »Castello 
dell Ovo«. Koliko je u tom istine, ne možemo kazati, ali to znamo, 
da je Hrvoje živio u Jajcu i da je ovdje povelje izdavao (1411.). 
Po tom sudimo, da je isti grad bio njegov. Iza smrti Hrvojeve 
(1416.) udade se njegova udova Jelena rođena Nelipić za bosan- 
skoga kralja Stjepana Ostoju. Tom zgodom dođe Jajce pod izravnu 
vlast bosanskih kraljeva. 

Za kralja Ostoje i njegovih nasljednika postade Jajce brzo 
glavnim gradom cijele Bosne. Kralj Stjepan Toma dozvoli 1.449. 
knezu Nikoli Trogiraninu, »da može u Jajcu načiniti dućan«. Po- 
sljednji kralj Stjepan Tomašević zavoli taj grad osobito. On bo- 
ravljaše u njem veoma rado (»Slavni dvor kraljevstva mi«), te iz- 
davaše ovdje povelje 1.461. — Tako cvjetaše Jajce sve do godine 
1.463. Kad je ove godine car Muhamed II. zauzeo Bosnu, pokori 
mu se i Jajce uz uvjet, da će građanima ostati stare povlastice i 
imetak. Nu čim turski car zauze grad, odmah pohvata djecu naj- 
odličnijih građana te poraspokloni jedan dio svojim pašama, a drugi 
dio pošalje u Carigrad. Vojna se dakle cara Muhameda II. u svib- 
nju i lipnju 1.463. svršila propašću bosanskoga kraljevstva. 

Osim Hercegovine bijahu sve zemlje države bosanske u nje- 
govoj vlasti; do 70 gradova i tvrđava bosanskih držaše u svojim 
rukama; 100.000 ljudi obojega spola bijaše zarobio, a 30.000 mla- 
dića bosanskih bješe učinio janjičarima. Da i sam kralj Stjepan 
Tomašević bijaše njegov rob. No to upravo, da je kralj ostao živ 
najviše ga je boljelo i smetalo. Dosele bio je sve vladare pogubio, 
kojima bješe države osvojio, držeći, da će samo ovako njihove 
zemlje trajno svojoj vlasti osigurati. Zato ga je i ljuto peklo, što 
se je Mahomet paša bio zakleo, pa i slobodnim pismom zavjerio 
u ime njegovo, da će poštedjeti život bosanskomu kralju. Ali lu- 
kavi Muhamed pomože si također iz ove neprilike. U njegovu 
taboru bijaše nekakav učeni Perzijanac po imenu Šeik Ali Bestami, 
koji je daleko slovio sa svoga znanja i mudrosti. Ovoga upotreb 
Muhamed za svoju svrhu, da bosanskomu kralju prekrši zadanu 
riječ. Jednoga jutra, prije nego će turska vojska ostaviti bosansku 
zemlju, pozove sultan zarobljenoga kralja preda se. Stjepan Toma- 
šević nesluteći ništa dobra, ponese sa sobom slobodni list, što mu 
ga bješe podijelio Mahomet paša. Ali Bestami proglasi taj slobodni 
list nevaljanim, jer ga je izdao sluga sultanov bez privole svoga 
gospodara. I osudi nesretnoga Stjepana Tomašića na smrt. Starac 
Muftija — bile su mu 63 godine — izvadi na to sam mač i od- 
rubi glavu kralju bosanskomu. Ovako pogibe posljednji kralj bo- 
sansk1. 

Još iste godine provali ugarsko-hrvatski kralj Matija Korvin u 
Bosnu, oduze Turcima Posavinu i Tursku Hrvatsku s Jajcem, te 
ustroji Jajačku banovinu. 

Od godine 1464.—1528. ostade Jajce i cijela banovina u ru- 

kama ugarsko-hrvatskih kraljeva. Turci navaljivahu češće na grad, 
ne bi li ga opet zadobili, no vazda se vratiše razbijenih glava. 
Najžešće navale zgodiše se godine _1464., 1500. 1 1520., ali hrvatski 
junaci obraniše se svakiput. Najveća opasnost zaprijeti Jajcu godine 
1524., kadno padne pod grad bosanski paša Usrev s 20.000 ljudi, 

a njemu se još pridruži Sinan paša monastirski i Bali beg, paša 
smederevski i biogradski. Jajce bijaše već gotovo da se predade od 
glada, kad mu stiže u pomoć hrvatski junak Krsto Frankopan, te 
ga oslobodi turske opsade, 

Godine 1528. za građanskoga rata među Ferdinandom 1. i 











Ivanom Zapoljem opsjede ga opet Usrev paša, te _ već za ro dana 
pade u njegove ruke, pošto mu ga je dobre volje predao zapo 
vjednik Stjepan Grbonog, samo da iznese živu glavu svoju. Odsele 
ostade Jajce i sva banovina jajačka u turskim rukama.« 

Iz novije povjesti grada Jajca znade se, da je za opsjednuća 
i zauzeća Bosne godine 1878. naišla naša vojska na žestoki otpor 
jajačkih ustaša. Ipak je Jajce na 7. kolovoza iste godine palo u 
ruke našim četama. 

Kad smo si tako ponavljali starodavne uspomene tvrđe 1 grada 
Jajca, silazili smo s brijega oko tvrđave, da posjetimo još jednu 
znamenitu točku staroga grada Jajca: podzemnu crkvicu ili grobnicu 
(katakombe) u donjem gradu i ostanke crkve sv, Luke s tornjem. 

Dobri naš travnički prijatelj, koji nas je vodio, dobije brže 
dozvolu od oblasti za posjet katakomba blizu okrugle Medved-kule. 
Čuvar toga tajinstvenoga mjesta pripravio je već baklje, da nas po- 
vede u tu crnu podzemnu šupljinu. Već prvi pogled izvana napunja 
čovjeka stravom, gledajući u onaj mrak. Kamo li tek, da one crne 
stoljetne stijene stanu pripovijedati povjest toga skrovišta! Spustismo 
se unutra. Nigdje prozora, nigdje svjetla sunčanoga. Unutarnji 
prostor dijeli se na dvoje, na gornji veći dio i donji, u koji se si- 
lazi stubama. Bakljonoša uđe prvi, a mi za njim provlačeći se 1 
sagibljući, da ne zamažemo odijela. Klisuraste su stijene što od 
vlage, a što od gustoga dima svjetiljaka sasvim pocrnjele. Gornja 
prostorija naliči na pačetvorinu. U pročelju je naproti vratima 
isklesana stijena na način oltara. Postrance su u zidu izdubine, 
kamo su valjda sahranjivali mrtvace. Kroz uzani prostor silazi se 
preko nekoliko kamenitih stuba i u donji prostor, koji je presvođen 
i pogotovo nalik na grobnicu. I tu se vide temelji žrtvenika s križem 
i postrance znakovi polumjeseca i sunca. Sa strana su u pećini opet 
otvori za sahranjivanje. Sva je ta podzemna građevina duga i ši- 
roka tek nekoliko koraka. Nijesu njeni graditelji trebali ni kreča ni 
pijeska, jer su ju tvrda dlijeta izdubla u podzemnoj pećini. 

O povjesti toga podzemnoga mjesta u Jajcu teško se dade 
što izvjesna pričati. I učeni ljudi, koji su ga istraživali, još nijesu 
došli do prave istine. Vjerovalo se je dugo, da je to bila kraljevska 
grobnica. Neki hoće, da su se u tom podzemnom skrovištu zakla- 
njali zastrašeni kršćani od turskoga zuluma i da su tu obavljali 
svoje molitve. Muhamedovci zovu to mjesto »halvat«, a to bi moglo 
značiti zatvor ili tamnicu, pa se otuda misli, da su mnogi zatvore- 

Nici u tom mraku bez jela i pila dočekivali u najgroznijim mu- 
kama svoju smrt. Prije nekoliko godina pronađen je u zidu tih 
katakomba grb obitelji Hrvoje Vukčića, koji da je bio osnovatelj 
grada Jajca. 


Prije nego što smo se rastali s tim mjestom tmine i otajstve- 
noga mira, ponudi nam bakljonoša knjigu, da zabilježimo svoja 
imena. Među odličnim 1 visokim posjetiocima toga mjesta opazili 
smo u knjizi i potpis blagopokojnoga nadvojvode Rudolfa, koji je 
tu bio 18. lipnja 1887. 





Lukin toranj u Jajcu. 


Na povratku razmotrismo toranj sv. Luke, s kojega puca 
krasan vidik na svu okolicu. Danas je taj toranj samo svjedok, da 
je na istom mjestu stajala nekoć katolička crkva, koju su Turci u 
kasnija vremena pretvorili u džamiju. I danas se poznaju tragovi 
crkvenomu zidu, a toranj — visok oko 25 metara — strši još po- 
nosito u vis, prkoseći vjetru 1 oluji. U crkvenom zidu iznutra uzi=- 
dana je jedna nadgrobna ploča, koja potiče iz vremena starih kr- 
šćana. O postanku crkve sv. Luke priča se, da pada u vremena sv. 
Luke evanđeliste. Crkva da je sazidana na onom mjestu, gdje je 

evanđelista sv. Luka posljednje dane živio i gdje je umr'o. To 
pučko pričanje nije ni malo istinito. 

Kraj gradske ljekarnice krenusmo u nekoje gradske ulice, pa 
onda strmom kaldrmom do mosta preko Vrbasa. Tu se je po bri- 
jegu nanizalo na desnoj obali Vrbasa dosta kuća. Posjedale one kao 
sive ptice među bujno zelenilo potkućnica i vrtova. To je katolički 
dio grada ili Kozluk-mahala. Divan li je i odavle pogled na kršnu 
lijevu obalu Vrbasa, načičkanu visokim kućama, minaretima, tornje- 
vima, pak onda zidinama i kulama kraljevskoga nekoć grada! Da- 
leko nad površinom Vrbasa dimila se vodena prašina, a od nje- 
razabirasmo i razbijeni šum prekrasnoga slapa. 

U predgrađu Kozluka je stjecište katoličkoga svijeta. Tu je i 
franjevački samostan sa crkvom. Oboje su prostrane i krasne zgrade, 
sagrađene iza zaposjednuća Bosne. Kako je bila nedjelja, baš smo 
prispjeli k svečanoj službi božjoj. Crkva je bila posve puna po- 
božnih katolika iz Jajca i obližnjih sela. Iza svršene službe božje 
razmotrili smo potanje narod, koji je izlazio, pai samu crkvu. Vrlo je 
zanimljiva nošnja katolika iz Jajca i okolnih sela. Po toj se nošnji 
katolici lako raspoznaju. Svi muškarci imali su crvene turbane ili 
saruke, koje u crkvi skidaju s glave. Zanimljivo je 1 češljanje muš- 
karaca. Glave su im većinom obrijane kao i u muhamedovaca, a 
navrh glave je kosa počešljana i spletena u pram ili perčin. Kod 
katoličkih je ženskinja čudnovat običaj, da si nabockaju po tijelu 
na prsima, ruci itd. znakove križa. To je stari običaj bosanskih ka- 
tolika i time hoće da pokažu, da će ostati stalni u svojoj vjeri. 

Franjevačka crkva u Jajcu čuva u svojem pobočnom krilu ri- 
jetku i skupocjenu znamenitost, kosti posljednjega bosanskoga kralja. 
Odmah iza predgrađa Kozluka na desnoj obali Vrbasa diže se brijeg 
Hum, a tu je mjesto »Kraljev grob«, gdje je osvojitelj Bosne sultan 
Muhamed II. dao pokopati nesretnoga kralja Stjepana Tomaševića, 
iza kako ga je dao sramotno pogubiti. Sultan nije dopustio, da se 
kralj pokopa u gradu, nego na brijegu izvan grada. Dugo se nije 
znalo za pravo mjesto, gdje je kralj pokopan. Ipak je narod vje- 
rovao uvijek i kazivao, da je to mjesto ispod Huma naproti kra- 
snom Plivinom slapu. Godine 1888. nađeni su zbilja na rečenom 
mjestu ostanci smrtni posljednjega bosanskoga kralja. Sav kostur 
spremljen je zatim pozorno u staklenu škrinju, te je svečano pre- 
nesen u franjevačku crkvu. Nad staklenim lijesom je slijedeći natpis: 

Stjepan Tomašević, 
Božjom milošću kralj Bosanski. 
Kraljeva od g. 1.461. do 1.463. 
Kosti njegove iskopane iz »Kraljevog groba« 
Kod Jajca dana8. lipnja 1888. 


Supruga posljednjega bosanskoga kralja, kraljica Katarina, ži- 
vjela je jošnekoliko godina iza smrti svoga nesretnoga muža. Umrla 
je godine 1478. u Rimu, ter je ondje i pokopana u nekoj crkvi. 

Ražzmotrivši tako u Jajcu spomenute znamenitosti, nijesmo se 
još mogli s njime rastati. A tko bi se rastao tako brzo s tolikim 
dražestima? Srce nas vuklo, da pohodimo i umiljatu okolicu ča- 
robnih Plivinih jezera ili kako ih tamošnji ljudi zovu jednim ime- 
nom »Jezero« (Gjčlhisar). 

Jezero. 


/No sela Jezera, koje Turci zove Gjćihisar, treba na kolima po- 
drugi sat. Konji su mali, ali čili. Kola doduše klimava, ali zato 
bijahu sjedala od mirisave istom pokošene otave. Namjestismo se 
i hajd zapadnom ulicom grada opet u slobodnu, divnu prirodu. 
Sunce je žeglo svom svojom moću kako samo može da bude. Ali 
nama nije dodijalo. Krasna bijela cesta zavija se amo i tamo oko 
zašumljenih humaka, pa se žestina sunca suzbija o bujno zeleno 
granje kraj puta. 

Krasna okolica, kojom od zapada dolazi zelena Pliva, tvoreći 
ispod Otomaljskoga i Oštroga brda dva divna gorska jezera, za- 
služuje, da ju svaki putnik vidi. Rijetko je tko propustio, ako je 
bio u Jajcu, da nije posjetio jezera. 

Cesta se vijuga lijevom obalom Plive, koja se je i tu pred 
Jajcem živahno razigrala po svom stjenovitom koritu. Silna saku- 
pljena voda, što ju šalje donje jezero, baca se tu, ruši i pjeni preko 
stijenja tvoreći male slapove, da ih je gledati prava milota. Na- 
jednom ti pukne pred očima u proširenoj dugoljastoj gorskoj uvali 
zrcalasta, sjajna ploča. To je donje jezero Plive. Zovu ga ondješnji 
muhamedovci i malo jezero, jer je manje od gornjega, koje se pre- 
tače u ovo donje. Prije toga prođosmo brijeg, gdje je podignut 
spomenik junačkim našim vojnicima, koji su i tu na 7. kolovoza 
1378. imali ljut okršaj s ustašama, 

Vozeći se tako južnom stranom jezera motrili smo s pravim 
duševnim užitkom milovidnu okolicu. Svi okolni bregovi zarasli 
su od vrha do dna gustom šumom. Divan je pogled na te šume 
i na jezero. Zelene vršike drveća kupaju se čarobnim odrazima 

svjetla u caklenastoj površini jezera. Veliko ili gornje jezero du- 
gačko je preko 3 kilometra, a kojih 600 metara široko. Oba su 
jezera vrlo bogata pastrvama. No dugačkim čudno sagrađenim čam- 
cima plove žitelji sela Jezera loveći danomiee slatke pastrve, koje 
tada donesu u Jajce na prodaju. 

Na kraju jezera u zapadnom njegovom kutu naredalo se do 
roo kuća sve na kat, pravih turskih drvenjara. U njima živi preko 
600 stanovnika sve samih muhamedovaca To ti je selo Gjčolhisar 
ili Jezero. U selu je most, ispod kojega se slijeva gorska brzica 
Jošava u Plivu. Sve su kuće tik jezera, pa zato je to selo vrlo 
krasno i zanimljivo. Voda oživljuje čitavo selo. Nad selom na brdu 
Vaganu strše podrtine nekoga grada. U selu su i dvije drvene 
džamije. Ima i nekoliko povećih turskih kuća, koje pripadaju bo- 
gatim begovima. Još prije zaposjednuća Bosne doselili su se ovamo 
neki boljari, da u divnoj toj okolici sprovode dane. Ostale su kuće 
dućani i gostionice ili hanovi. 

I mi smo se skrenuli u jedan takov han. Na njem je bilo 
napisano »Han Latifa«. Dakle naš gospodar domaćina zvao se je 
Latifa. Stari muhamedanski namještaj ispunjavao je gornji dio vi- 
soke drvene kuće. Ozdol su dućani, a oko kuće velik trijem, na 
koji se trebalo uspeti strmim stubama. 


Stari nas dobričina podvori crnim dalmatincem. Ponudi nam 
i ovčjega sira 1 da će ispeći — ako želimo — pastrva. Mi smo 
radosno prihvatili ponudu našega domaćine Latife. Starac zakorači 
u čamac i izvadi nekoliko omašnih pastrva. Sve su bile žive, jer su 
bile uhvaćene istoga popodneva. Naš ih gostioničar sve sam očistio, 
pa hajd s njima na stare već toliko puta upotrebljene ljeskove raž- 
njeve. Mi smo se tomu čudili, jer još nijesmo vidjeli, gdje se ribe 
peku na ražnju. Vatra je već prasketala pod starom vrbom kraj 
vode, a naš pecar, valjda Latifin sin, zatače u zemlju okolo vatre 
sve ražnjeve s ribama. I tako, dok bi se jedna strana ribe ugrijala, 
okrenuo bi sve ražnjeve, da se peče druga strana. 


Dok se je naša južina pekla, prošetali smo se u divni .gorski 
prodol izvan sela uz Plivu i Jošavu. Tu su te rječice prave gorske 
brzice. Prebacuju se strmo preko samih pećina, koje im ispunjuju 
korito. Tuj ima na stotine dražesnih slapića, pa se te igre vode ne 
možeš sit nagledati. Da smo imali kada, otputili bismo se i do vrlo 
zanimljivoga izvora Plive. Nu pošto je to dosta daleko, moradosmo 

se zadovoljiti s onim, što su nam jezerani pripovijedali o preza- 
nimljivom putovanju do vrutaka Plive. 

Uz rijeku Plivu vodi divnim gorskim krajevima cesta u Glamoc. 
Desno se opet ispružila krasnom dolinom cesta i brzojavna žica 
prama Varcar-Vakufu i Banjaluci. Okolni te bregovi upravo mame 
svojim bujnim šumama, da ih se nagledaš i da se naužiješ njihova 
hlada i zelenila. Na zapadu se penje brdo Njive, na kojem su se 
žutile strni od ječma. Sjeverno se digla gora Borci, preko koje vodi 
tvrda cesta. Duboko u prodoru buči Pliva, tjerajući mlinska kolesa, 
Malo dalje eno pilane, a iza nje bujno polje, puno kukuruza. 

Međutim smo se povratili u svoje svratište k našemu Latifi. 
Sa zanosom smo mu pripovijedali o lijepom njegovom kraju, a on 
nas čudno gledao. Valjda je mislio: A čemu se dive, kad je to 
meni obična stvar? 

Kad smo se okrijepili, završismo veselim pjesmicama. Blagi 
mjesec već nas je čekao na vedrom obzorju, da nam bude pratio- 
cem do Jajca. Večernja se tišina spustila nad cijeli kraj. U blista- 
vom zrcalu jezera odsijevala se sjena naših kola, koja su hitro jurila 
pokraj divnih i nezaboravnih Plivinih jezera pod zidine tvrdoga Jajca. 

Od Jajca do Sarajeva. 


milo je rano u jutro, kad smo ostavili nezaboravni jajački kra j 
Mi smo i opet upotrebili udobna poštarska kola. Oštrim 
kasom velikih i ugojenih konja jurila su naša kola ispod zidina 
Jajca u dolinu Vrbasovu. Za čas zakrenusmo iza šumovita brijega 
i nestade nam iz vidika jajačkih kuća. 

Eto nas opet u divnoj prirodi. I Vrbasova dolina odlikuje se 
svojim posebnim krasotama. I tu ih je ruka Stvoriteljeva haš pre- 
gršću razasula. Okolo naokolo prate putnika zelene gorske kose. 
Jutarnje sunce tek im je počelo pozlaćivati poviše glavice i vrhove. 
Obronci se bregova milo spuštaju u uzanu dolinu, kojom šumi ze- 
leni Vrbas. Šum vode, koja se je nemirno prebacivala po svom ka- 
menom koritu, jedini je uz živahno pjevanje ptica oživljavao jutarnju 
tišinu divne okolice. I naša cesta a i željeznička pruga izvija se i 
penje od Jajca prama jugoistoku u polje skopaljsko. Otuda — za- 
hvativši prije željeznička pruga Bugojno — vraća se i provlači milo- 
vidnim krajevima k istoku. I tako ona spaja gvozdenom vezom 
obale Vrbasa s obalama Bosne. 

Naša su se kola pomicala blizu obale Vrbasa i najednom eto 
pred našim očima razvalina nekakova grada. To su na desnoj obali 
Vrbasa ruševine nekoć gizdavoga grada Vijenca. Cesta ga ovija s tri 
strane, pa ga lako možeš razgledati, a da se i ne penješ krševitim 
putem do njegovih ruševina. Iz toga grada potječu grofovi Kegle- 
vići. Tu je bila i hrvatska banovina još iz X. vijeka. Tamo je i 
selo Vijenac s 40 drvenjara, u kojima stanuju muhamedovci. 

Za malo prođosmo uz cestu mjesto »Babin potok«. Tu ima na 
putu turskih hanova, a skoro pred svakim hanom ražanj s pečenom 











Razvaline Vijenca. ž 











janjetinom. Kod hana Luke sađosmo s kola, da razmotrimo i opet 
jedan bogumilski ostanak, nadgrobni spomenik. 

Sunce je već visoko odskočilo. Pred našim očima sve se je 
bolje otvarala krasna slika plodnoga skopaljskoga polja. Za kratko 
nam se ukaza vitka drvena munara i toranj pravoslavne crkve. To 
je Donji Vakuf. 

U Donjem smo Vakufu (Donje Skoplje) postali čitav sat. Tu 
je valjalo izmijeniti konje i mjesto dva zapregnuti četiri, a to radi 
brijega Komara, 

Donji Vakuf raširio se je u plodnom i krasnom skopaljskom 
polju uz rijeku Vrbas. Skopaljsko je polje do 27 kilometara du- 
gačko, pa se svršava kod Gornjega Vakufa. Među stanovnicima ima 
mnogo bogate vlastele ili begova, koji imadu ondje svoja bogata 
polja, stoku i kuće. U Donjem Vakufu ima oko 400 kuća i nešto 
preko 2.000 duša. Od zgrada se svojom vanjštinom ističu krasna 
novograđena osnovna škola, medresa, džamije i grčko-istočna crkva. 
Ima i nekakav stari toranj s urom iz turskih vremena. 

Iz Donjega Vakufa rastječu se ceste na sjever k Travniku i 
Jajcu, a na jug do Bugojna i dalje. Željeznica je jurila svojim 
pravcem, a naša su se kola počela uspinjati na brdo Komar. Ote- 
gnuo se Komar i mnogim uzlovima zauzlao napram sjeverozapadu 
sve do doline Lašve. Preko njega se ovija krasna cesta nebrojenim 
zavojima. Ta je cesta sagrađena osobitom vještinom. Vješto izve- 
deni zavoji ceste pružaju očima svakim časkom novih sve ljepših 
prizora. A kako i ne bi? Bujne livade, pašnjaci, oranice uz bogate 
i bujne šume, gorske gudure i uvale — sve se to izmjenjuje divnim 
skladom, koji te mora da opčara. Komar je sa svojim dolinama i 
uvalama veoma zanimljiv i kad se voziš željezničkom prugom. 
Komar je visok 1217 metara. Da ga parni stroj može savladati, po- 
maže mu zubača i jedan prorov (tunel). 

Kod sela Balihodžića (671 metar visine) dahnuli malko naši 
konji. Borme su se naznojila ta četiri vranca, dok smo mogli us- 
kliknuti: Ha, evo nas na vršku brijega Komara! 

Na vršku Komara ima han i dvije tri kuće. To je sav život u 
planinskoj samoći. Svaki putnik ovdje malko popostane, da se odmori 
i ujedno naužije vidika, što se otvora na milovidnu okolnu nizinu. 

S vrška Komara spuštaš se odmjerenim lakim kasom niz 
obronke i bedra gore. Tako stigneš do hana Potkomara. Odovud 
sve brže i brže ostavljaš za leđima pomanje humke, dok ne ugledaš 


opet pitomo travničko polje i one bedeme gorske, pod kojima se sakrio 
ponosni Travnik. Eto i Travnika. U njem se nijesmo više zadrža- 
vali, jer je trebalo još isti dan prispjeti do glavne željezničke pruge, 
koja vodi u Sarajevo U Travniku zamijenismo naše umorne konje 
s parnim konjicem i za malo vremena bijasmo na utoku Lašve u Bosnu, 

Tu smo prije nekoliko dana ostavili glavnu željezničku prugu, 
a sad smo se opet k njoj povratili. Mile uspomene o Travniku i 
Jajcu obuzimale su našu dušu. U to nas preseneti zvižduk parnoga 
stroja. Smjestismo se i hajde naprijed prama Sarajevu! 

Eto nas opet uz stjenovite obale rijeke Bosne, Klisurasta bedra 
visokih okolnih gora survala se tu naglo, da jedva puste puta ze- 

lenkastoj Bosni. Vrlo jezanimljivpogledna te gore s preraznovrsnim 
njihovim oblicima. Odmah iza postaje Lašve projuri željeznica kroz 
45 metara dugi prorov. To je jedini prorov na toj glavnoj pruzi. 

Ubrzo prođosmo postaje Gore i Kakanj-Doboj, gdje je bilo 
na 15. kolovoza 1878. krvava okršaja. Kod Doboja prelazi željez- 
nica mostom na desnu obalu Bosne i ne ostavlja je više do širo- 
koga sarajevskoga polja. 

Kod postaje Čatića dolazi s desne strane potok Trstenica, pak 
se tu slijeva u Bosnu. Dolina: trstenička vrlo je znamenita u povjesti 
bosanskoga kraljevstva. Podrugi sat od rijeke Bosne udaljena je Su- 
tiska ili Sutjeska, a još jednom toliko Bobovac. 

Sutjeska je nekoć bila sijelo bosanskih kraljeva. Tamo se vide 
i ostanci nekadašnjega kraljevskoga dvora. Ujedno je ovdje najstariji 
franjevački samostan čitave Bosne. Spominje se već godine 1379. 
Podzemni prostori crkve kriju kosti mnogih 
bosanskih velmoža 1 banova. Tu leže i 
ostanci -pretposljednjega bosanskoga kralja 
Stjepana Tome. Njegov grob nađen je istom 
godine 1858. | 

U okolišu Sutjeske ima mnogo kato- 
lika. Današnja Sutjeska broji so kuća. Za 
vrijeme turskoga gospodstva prva je bila 
franjevačka crkva, koja je smjela zvonima 


sazivati svoje vjerne na molitvu. U sutje- sa re avio 

skom samostanu ima mnogo znamenitih 
starina. Tamo je najstariji samostanski pečat, pa stara slika posljednjega 
kralja Stjepana Tomaševića, krasna knjižnica itd. Samostan je bio više- 
put spaljen i razoren, nu prije nekoliko :godina je posve obnovljen. 
Još su slavniji povjesni spomenik bosanski tužne ruševine 
bogatoga nekoć grada Bobovca. To je opet podrugi sat na istok od 
Sutjeske. Bobovac je bio za dobe bosanskih kraljeva veoma zna- 
menit. U njem se je čuvala i kraljevska kruna, a kraljevi bi naj- 
voljeli-u njem stanovati. Posljednji kralj Stjepan Tomašević preselio 
je kraljevski dvor godine 1460. u Jajce. Pripovijeda se, da je kra- 
ljica Katarina uskliknula tužno, kad ga je morala ostaviti: »Nigda 
ne ću zaboraviti moje zjenice, moga Bobovca!« Nu Turci su i taj 
tvrdi grad zauzeli. O padu toga slavnoga grada uči nas bosanska 
povjest slijedeće: »Već 19. svibnja 1463. padoše prednje čete Ma- 
homet-paše pod Bobovac, Sutradan dospije sam car s glavnom 

vojskom pred grad, koji je branio knez Radak, nekoć gorljiv bo- 
gomil, a kasnije od sile katolik. Bobovac bijaše tvrd grad, te bi 
mogao i dvije godine odolijevati svoj turskoj sili, Sam car Muhamed 
uvidje, da ne bi mogao tako lako ovaj grad uzeti. Zato dade lije- 
vati pod njim velike topove, ne bi li ga pretvorio u prah i pepeo. 
No toga mu nije trebalo. Već treći dan opsade predade mu potajni 
bogomil Radak taj branik cijele Bosne, pošto mu bješe obećana na- 
grada, ako svoga kralja izdade. Izdajicu Radaka stiže zaslužena 
kazna. Kada je od cara Muhameda zahtijevao, da ga nagradi za 
predaju grada, otrese se ovaj na nj ljutito, rekavši mu: »Nevaljanče 
jadni! — ti, koji svomu gospodaru od jedne vjere nijesi bio vjeran 
ni pouzdan, kako ćeš meni Turčinu biti vjeran?« I namigne krv- 
niku, a ovaj mu odrubi glavu.« 

Divnim gorskim krajevima, koje sveudilj oživljuje rijeka Bosna, 
prođosmo Dobrinje i stigosmo u poveći grad Visoko. Visoko leži 
pod obroncima susjednih planina. Stislo se je uz lijevu obalu Bosne 
upravo ondje, gdje potok Lepenica utiče u Bosnu. S toga je i oko- 
lica Visokoga vrlo lijepa i zanimljiva. Putnici idu odavle u šetnje 
u bližu i daljnu okolicu kao u Fojnicu, Kiseljak itd. 

Visoko ima blizu 4.000 stanovnika, najviše muhamedovaca. 
Zato se i vidi dosta vitkih munara, kako strše u zrak. I nad Vi- 
sokim su razvaline kraljevskoga grada. U Visokom izdavali su bo- 
sanski kraljevi povelje, a bio je ondje i sabor bosanskih velmoža. 

Od Visokoga do Sarajeva ima još 31 kilometar željezničkoga 
puta. Tu su još postaje Podlugovi, Vogošča, Dvor i Rajilovac. Kod 
Podlugova je stovarište ruda i željeza, što se dovozi iz Vareša. Kod 
Vogošče se pruža željeznički trak na 20 kilometara daljine do Čev- 
ljanovića, gdje su rudnici mangana. 

Grad Vareš sakrio se je duboko u dolini oko potoka Stavnje. 
Zagrlili su ga gorski bedemi sa svih strana. Gore oko Vareša pune su 
željezne rude, a u Varešu su glasoviti rudnici i talionice željeza. 
Već od davnih vremena kopalo se tu željezo. Nu istom god. 1886. 
začelo se raditi u veliko. I tako se sada u Varešu iskapa godimice 
preko 50.000 metričkih centi surova željeza. U talionici se zatim 
lijeva, a u kovnici kuje i priređuje to željezo za razne rukotvorine. 

Iza spomenutih postaja pozdravljaju putnika iz daljine vrhunci 
Trebevića, Treskavice 1 Igman-planine. Pred očima ti puca sara- 
jevsko polje. Lijevo i desno voćnjaci, vrtovi, dvorci, ljetnici . . . 
Sve je življe — eto Sarajeva! 

Sarajevo. | 

L'jepo li si bjelo Sarajevo ! 
Tko te vidje — pa ti ne bi pjevo ? 
Bilo rano ili bilo kasno — 
Veselo si, Sarajevo krasno! 


Sarajevo, grade ponositi ! 

Bog te svijem ljepotam' nakiti, 
Sve te štuje veliko i malo: 
Budi rodu sjajno ogledalo! 


T. Lepušić, 





arni stroj stade pred velikim sarajevskim kolodvorom. Krasna 
) li prizora! Stotine tornjeva — što tankovitih munara, što 
vitkih tvorničkih dimnjaka — ispremiješalo se tu nad ogromnom 
hrpom kuća. Kuće su se raširile i razgranile u svojim raznolikim 
ulicama po pitomom polju oko Miljacke. Druge se opet zavukle u 
prodolice ili su se naslonile iznad zelenih obala umiljate Miljacke 
na ostrma rebra južnih i sjevernih brda. Nad mješavinom tih kra- 
snih prizora gospoduje Sarajevu sa istoka stara sarajevska tvrđava. 

Okolo naokolo uzdigle se i zagrlile svu dražest okolice gorske 
kose. Sa sjevera Hum (820 m.) i Gradanj (894 m.), s istoka planina 
Borija (1088 m.) s Malim Orlovcem (1.025 m.) i Hrastovom glavom 
(1.002 m.). S juga eno visokoga Trebevića (1629 m.) s milovidnom 
šumskom okolicom. Sa zapada je zatvorio sarajevsko polje strmi 
Igman (1248 m.), ispod kojega izbija rijeka Bosna. 

Na kolodvoru ima uvijek mnogo vozara, koji čekaju putnike, 
da ih voze u grad. Sarajevski kolodvor spaja sa sredinom grada i 

konjska željeznica (tramway). Mi smo najmili jednoga vozara, koji 
nas je odvezao u svratište k »Caru austrijskomu« u ulici Franje Josipa. 
Uz put smo ostavili vojnički logor s barakama. Taj vojnički 
tabor zauzima prostor od 32 hektara zemljišta. Lijepo je pogledati 
te barake, kako su se u pravilnim redovima ponamjestile na Ko- 
ševu polju uz potok Sušicu i opet na desno uz obalu Miljacke. 
Desno iza baraka stere se kršćansko groblje, a za njim na 





Dolina Miljacke kod Sarajeva, 


istoku eto prvih kuća bijeloga Sarajeva. Još ne vidiš pravo turskih 
kuća, već najprije same velike zidanice. U njima stotine ruku reže, 
slaže, važe, zamata i priređuje slasni užitak duhandžijin — znameni 
bosanski duhan. To je tvornica duhana. Nedaleko od tvornice du- 
hana jesu zgrade ravnateljstva bosanke željeznice, a preko puta voj- 
nička posadna bolnica. Oko zgrada šire se krasni drvoredi. Sve te 
-krasne novosagrađene zgrade podaju ti na ulazu u Sarajevo vrlo 

zanimljivu sliku. Prvi dojmovi čarobnoga vidika na Sarajevo ostavljaju 
u duši putnikovoj prezanimljivu sliku grada, koji kao da se oda 
sna budi, tarući oči, da oživi novim životom. Jer prije zaposjed- 
nuća Bosne godine 1878. bile su u Sarajevu sve zgrade i kuće tur- 
skoga ktoja. Danas su se .među stare turske kuće umiješale mnoge 
nove, pa. se ta mješavina toli ugodno doima čovječjega oka. To ti 
potvrđuje lice grada, ma da i nijesi još zavirio u tu silesiju novih 
i starih zgrada, pa da vidiš, što se tu sve radi i kako se živi. 

Prođosmo prve sarajevske ulice i jedan dio Čaršije, pa. eto 
nas u našem svratištu. Srce nas vuklo u grad. Nu prije nam se je 
valjalo odmoriti. Prvi nam je iza toga korak bio, da se uputimo 
na lijepu obalu Miljacke. 

Miljacka prosijeca od istoka k zapadu veliku gomilu sarajev- 
skih ulica i kuća. Oko Miljacke podigle su se najljepše kuće. Na 
mnogim mjestima urešene su obale rijeke bujnim drvećem, pa ze- 
Jenilo njegovo krasi čitav kraj. Miljacka dolazi od istoka ispod 
obronaka visoke gore Romanije. Sastoji od dvaju potoka, Pavštice 
i Mokrančice. Sjedinivši se ti potoci nedaleko Sarajeva, teku tada 
pod imenom Miljacke kroz Sarajevo i sarajevsko polje prama za- 
padu u Bosnu. 

Uske doline i gudure, kojima si ta gorska rječica lomi put, 
odlikuju se osobitim prirodnim divotama. Tragovi toga odrazuju se 
jasno i kod Sarajeva. Izmučena dosta dugim gorskim putovima, 
umiri se Miljacka ispod sarajevske tvrđave. Onda umiljato i raz- 
dragano ljubi živahno Sarajevo i s lijeva i s desna, Ali i Sarajlije 
vole svoju Miljacku, pa su ju od dragosti prozvali umiljata Miljacka. 

U Sarajevu vodi preko Miljacke sedam ovećih mostova. Nekoji 
su od tih mostova kameniti, pa se ističu svojom starom gradnjom. 
Noviji su od željeza. Svi su ti mostovi nužni za prostrano: Sara- 
jevo. Oni oživljuju dugačke obale Miljacke. Tu vrvi u svako doba 
ljudstvo svake vrsti. Tu je halabuka ljudi, tu štropot kola, tu tr- 
govi, tu škole, tu Čaršija — pa što ćeš više? ii 

Već je sunce sjedalo na počinak pozlaćujući visoke križeve 
kršćanskih crkava i zavinute polumjesece na nebrojenim džamijama, 
Mi smo te stotine munara, svodova, tornjeva, starih i novih kuća 
motrili velikim zanimanjem. K tomu smo se radovali sutrašnjemu 
i ostalim dnevima u Sarajevu. | 

Prošavši prostranu i dugu ulicu Franje Josipa, zakrenusmo 
desno i eto nas na Čaršiji uz obalu Miljacke. Tuj stadosmo n 

staru Latinsku ćupriju (most), a poslije na Carevu ćupriju. Odatle 
smo razmatrali život u predvečerje, kada se i priroda i ljudi spre- 
maju na počinak, Kod Latinskoga mosta počinje se krasna Appe- 
lova obala, nazvana tako u čast zemaljskomu poglavici barunu 
Appelu. Obala je lijepo obzidana kamenom, a urešena krasnim drvo- 
redom i klupama. Appelova je obala duga 1.450 metara, a Ii me- 
tara široka. Ime »Latinski« most postoji u narodu još od doba 
osnutka Sarajeva, jer su u tom kraju grada živjeli kršćani. Otuda 
se onaj kraj i danas zove Latinluk ili Latinska ulica. Sav most je 
sagrađen od kamena. 

Od Latinskoga mosta je par koraka udaljen .i Carev most, što 
spaja Carevu ulicu i Filipovićev trg. Tu su blizu velike zgrade vo- 
jarnica, konak, careva džamija, sirotište, kupalište itd. 

Lijevu obalu Miljacke ili taj južni dio Sarajeva nastavaju i 
sada kao i u starini gotovo sami muhamedovci, premda je u bli- 
zini i jedna katolička crkva. Iz toga gradskoga dijela prima Miljacka 
potočić Bistrik. Zato se i cijeli onaj kraj zove Bistrik-mahala. Kuće 
toga gradskoga dijela prislonile su se vrlo slikovito uz obronke bre- 
gova Kape (g69 m.) i Debologa brda (746 m.). Između visokih 
turskih kuća proviruju dugovate munare. Sve to ukrašuju tamno- 
zeleni voćnjaci i vrtovi, koji obrubljuju kuće i umiljate obronke. 

S Bistrika se može krasno razmotriti bližnji okoliš gradski 1 
razvoj nebrojenih ulica. Na lijevoj obali Miljacke pridružile su se 
usporednim pravcima Terezijina i Careva ulica, a na desnoj ulica 
Franje Josipa, Čemaluša i Ferhadija. Onim ulicama, što presijecaju 
te glavne ulice na sve strane, ni broja se ne zna. Ipak se ističu 
svojom duljinom Koševska ulica, Pehlivanuša, Lugavina, Sagarđija, 
Ploča i t. d. 

Bila je već večer. S nekojih munara dopirali su u večernjoj 
ljetnoj tišini otajstveni glasovi hodža do naših ušiju. Mjesto zvona 
razlijegao se je njihov glas iznad krovova, vrtova i cijele okolice, 
opominjući vjerne na molitvu. I naše srce šaptalo je tihu molitvu 
na grudi stare kršćanske biskupije i hrvatske župe. Polagano smo 
se vraćali u svoj stan. Iz daleka oglašivala su zvona s visokih tor- 
njeva katoličke prvostolne crkve pozdrav Gospi. 

Drugi dan svoga boravka u Sarajevu uranili smo, da razgle- 
damo prvostolnu katoličku crkvu, pak onda grčko-istoćnu, nekoje 
džamije i školske zavode. 

Gdje je današnje Sarajevo, davno je već živio puk katolički 

i imao je svoju župu Vrhbosnu. Otuda je ime današnjoj nadbisku- 
piji u Sarajevu. Evo što o tom piše revni istraživalac Ciro Tru- 
helka: »Vrhbosna spominje se već u desetom vijeku, ali ne kao 
grad, već kao župa. Onda se župe, u koje se dijelila zemlja, nazi- 
vahu obično po rijekama, što ih natapahu ; tako župe: Pliva, Usora, 
Neretva, pa i Vrhbosna uz Bosnu. U župi vrhbosanskoj od davnine 
se spominje na Brdu stolna crkva sv. Petra, sijelo bosanskih bi- 
skupa. Toj crkvi podijelio je kralj Koloman različne povlastice, a 
papa Grgur IX, potvrdio ih je godine 1239. Pečat te biskupije sa- 
čuvao nam se još iz godine 1374.« 

Za 415 godišnjega turskoga gospodstva nije bila crkvena ka- 
tolička oblast u Bosni onako osigurana, kako je to danas. Današnji 
sv. Otac papa Lav XIII. osnovao je godine 1881. u Sarajevu nad- 
biskupiju. -— Prvim je nadbiskupom imenovan iste godine Hrvat 
dr. Josip Stadler. 

Prva je briga bila novoga nadbiskupa, da se sagradi dostojni 
hram u sijelu nadbiskupije. To mu pođe i za rukom. Za kratko 
vrijeme podignuta je krasna stolna crkva Presvetoga Srca Isusova i 
to usred Sarajeva, gdje se stječu glavne ulice Ferhadija i Čemaluša. 

Stolna je crkva sva od kamena. Ima dva usporedna 44 metra 
visoka tornja. Nutarnjost crkve dijeli se u tri broda, koje rastavljaju 
visoki stupovi. Divni su svodovi iznad stupova Zidovi su i svodovi 
crkveni prekrasno bojadisani troškom od 8.500 for. Divne su dvije 
slike u svetištu iz staroga i novoga zavjeta i to: »Bog daje deset 
zapovijedi na Sinaju« i »Isusova propovijed na gori«. 

U čitavoj su crkvi samo tri žrtvenika. Najskupocjeniji je glavni 
žrtvenik, sagrađen od samoga mramora. Lijepo se ističe usred crkve 
s desne strane krasna propovjedaonica, a s lijeve iza ulaza krstio- 
nica od bijeloga mramora. Na pjevalištu su krasne orgulje, nači- 
njene u Zagrebu. 

Prelijepim su uresom te stolne crkve prozori, na kojima su 
naslikane u najživljim bojama divne slike. Ispod slika su imena 
blagih darovatelja, koji su što poklonili. Na prvom je mjestu ispod 
oltara Bl. Djevice Marije i previšnje ime premilostivoga našega vla- 
dara. Sva je crkva sagrađena milodarima. Crkvu su počeli graditi 
godine 1884., a dogotovljena je bila godine 1889. Kod ulaza u 
crkvu s desne strane postavljen je ovaj natpis: 

+ Za pape Leona XIII, 
za cara i kralja Franje Josipa I., 
za ministra B. pl. Kallaya, 
za poglavice zemlje Iv. bar. Appela, 
za nadbiskupa dr. Josipa Stadlera 
bješe ova crkva sagrađena po arhitektu 
Jos. pl. Vancašu. 
Dne 14. rujna 1889. posvećena. | 


O, kako ti godi, kad razmatraš divni taj hram, koji je sagra- 
dila sloga i ljubav bratska na slavu: svevišnjemu Bogu. 

U ulici Franje Josipa uzdiže se grčko-istočna metropolitanska 
crkva. Crkva se ističe svojom veličajnošću. Osobito su krasno iz- 
građeni svodovi. Unutarnjost je crkve također krasna, a osobito su 
lijepi 1 bogato urešeni stupovi, što drže svodove. Naročito je vri- 
jedno razmotriti zlatom urešeni, skupocjeni ikonostas. Ta crkva nije 
jako stara. Posvećena je tek «godine 1870.,.a stajala je okolo 
200.000 forinti. | | 


Grčko-istočnoj crkvi u Bosni ima također tragova još u starim 
vremenima, jer se znade za grčko-istočne samostane. Nu ovi su 
spadali pod vlast susjednih srpskih vladika. Istom u XIV. stoljeću 
imali su bosanski grčko-istočnjaci svoga biskupa. On je stolovao za 
domaće bosanske vlade u Mileševu, a iza propasti bosanskoga kra- 
ljestva prenese svoju stolicu u Sarajevo, 


Uz vjeru katoličku, grčko-istočnu i bogomilsku otvori propast 
bosanskoga kraljestva godine 1463. vrata novoj vjeri osvojitelja 
Bosne — islamu ili vjeri Muhamedovoj. | 

Kako se je brzo učvrstila vlast Osmanlija u Bosni, tako. se je 
raširila i muhamedanska vjera, pa je uhvatila korijen u svoj Bosni 
i Hercegovini. Poglavar je muhamedanske crkve u Carigradu, te 
se zove Šeik-ul-Islama, a pokorni su mu svi svećenici i službenici 
crkveni. Oni se zovu hodže, imami, mujezini, derviši i kajmi. Svi 
oni vrše različne poslove bogočasti i nauke bilo u bogoslovnim ško- 
lama (medresama) bilo u džamijama. 

Džamija ima u Sarajevu sva sila. Od svih džamija je. naj- 


veća, a i najukusnije građena Begova džamija. Sva je od kamena, 


a vele, da joj nema para do Carigrada. 
Ogromni svodovi Begove džamije građeni su na način Soli- 
jine mošeje u Carigradu. Dižu se gotovo usred Sarajeva, a najviša 








munara iznad njih (60 metara) kazuje ti, da je to prva džamija. 
Dvorište je pred Begovom džamijom ukusno ograđeno zidom. Usred 
dvorišta je krasno građena ćesma (šadervan), iz koje na sve: strane 
prska.studen-voda. Tu pobožni muhamedovci čine avdes, t. j. peru 








se, prije ne- 
go će poći u 
džamiju na 
klanjanje. = Čitavo 
dvorište pred dža- 
mijom zasjenjuju 
široke grane ogro- 
| ne mne lipe, stare pre- 
Man ko 300 godina. — 

a Pred ulazom u džamiju po- 
dignuto je po istočnom na- 
> — činu predvorje s kamenitim 
Begova džamija u Sarajevu. okruglim stupovima. Tu ima 
silesija sandala, opanaka 1 
papuča za one, koji bi htjeli da stupe u džamiju. Čuvar džamije 
uvijek je ondje, jer nitko ne smije da uđe obuven u svojoj obući, 
I mi natakosmo nekakove, omašne drvene papuče i stupismo u tu 
čuvenu džamiju. Ne zadivljuju tu čovjeka premnogi uresi, ka- 

kovih viđaš u drugim hramovima. Sve je tu prazno, a duša ti 


se uznaša osobitim čustvom, kad gledaš divnu građevinu. S visokih 


okruglih svodova spuštaju se prekrasni svjetionici. Veliki nutarnji 
prostor dijeli se na tri dijela. Zidovi su urešeni slikarijama po is- 
točnom arapskom ukusu. Tu i tamo vide se natpisi arapskim slo- 
vima iz korana. Po podu su razastrti krasni sagovi. U toj se dža- 
miji čuva i sag, kojim je bio pokriven Muhamedov grob. 

Nad vratima glavnoga ulaza u džamiju je mramorna ploča 
s poduljim arapskim natpisom. Tu stoji pisano, da je tu džamiju 
podigao glasoviti bosanski paša Usrev beg. On je u dvaput bio bo- 
sanskim pašom godine 1518. i 1531. Znamenit je kod zauzimanja 
Jajca. Nu ne samo da je Usrev beg bio hrabar junak u boju, već 
je i veoma zaslužan za poljepšanje glavnoga grada Sarajeva. On je 


sagradio u Sarajevu više znamenitih zgrada, pa osim spomenute još. 


i Carevu džamiju. Usrev beg je godine 1542. pao na bojnom polju 
u Crnoj gori. Kraj džamije mu je u dvorištu podignuta krasna 
grobnica, u koju je preneseno i sahranjeno njegovo tijelo, 

U dvorištu je još toranj s turskom urom i blizu ćesme aršin. 
Aršin je kamen, na kojem je zabilježena mjera turskoga aršina ili 
rifa. Postavio ga je neki paša, da se na njem može svaki stanovnik 
u svako doba uvjeriti, nije li ga prodavalac prevario. 

Kraj džamije je početna škola ili mejtef, iz koje prelaze đaci 
u medresu, I medresa ima blizu džamije. U njoj se učenici uče, 
ali su udešeni i stanovi. I tu je medresu utemeljio slavni Usrev 
beg, da se u njoj uzgajaju budući mujezini i hodže. 

Careva je džamija manja od Begove. Sagradio ju je isti Usrev 
beg i posvetio sultanu ili caru. 

Nije daleko, kad si već na toj strani Miljacke, do još jed- 
noga krasnoga spomenika na Usrev bega. To je velika i krasna 
zgrada Konak, u kojem stanuje današnji poglavica Bosne 1 Herce- 
govine. Nedaleko su divne zgrade okružnoga i vrhovnoga sudišta. 
Lijepu skupnu sliku tih zgrada popunjuje sa zapada na Filipovićevu 
trgu velika vojarnica, koju je sagradio godine 1851. Omer paša. 

Sa Čaršije skrenusmo u Ghazi-Isa begovu kupelj. Čuditi se 
moraš krasnoj uredbi toga kupatila. Muhamedovci mnogo drže do 
kupanja, a i vjera im nalaže, da se peru i kupaju. Zato je i za 
turske vlade bilo u Sarajevu i drugdje dosta kupališta. 

Blizu je i Tekija ili po našem manastir. Turski se samostanci 
zovu šehovi. Tu ima poredano 7 svete braće, koje je dao u staro 

vrijeme pogubiti neki paša. Za spomen nevinosti njihove podignuti 
su im spomenici, gdje leže jedan do drugoga. Vjernici dolaze ovamo 
na molitvu. 

Kroz široku ulicu Čemalušu dojurili smo konjskom željez- 
nicom do velike, krasne zgrade zemaljske vlade. Od novih zgrada, 
kojima se je Sarajevo iza godine 1878. poljepšalo, u prvim je re- 
dovima ova veličajna dvokatnica u obliku ogromne pačetvorine. U 
toj su zgradi sve najviše bosansko-hercegovačke oblasti. Tu je i 
zemaljska tiskara, premda ima u Sarajevujoš tri tiskare. Oko zgrade 
su cvjetnjaci i drvored. Za turske vlade bilo je tu groblje, pa se i 
danas u drvoredu opažaju tragovi tomu. 

Nedaleko je i stara Ali-pašina džamija. Sagrađena je godine 
1560. Da je jako stara, dokazuju i one starodavne, ogromne lipe. 
Prigodom zauzeća Sarajeva bio je kod te džamije krvav okršaj iz- 
među ustaša i austro-ugarske vojske na 19. kolovoza 1878. 

Ulicom Franje Josipa dođe se opet do šetališta, gdje je krasna 
zgrada vojničkoga časničkoga zabavišta. U blizini napram Miljacki 
su divni prosvjetni dvori. Tamo je velika gimnazija s učiteljskom 
školom i vježbaonicom, pak onda krasna još zgrada s konviktom 
za učiteljske pripravnike. Skup tih zgrada i svaka pojedince mogle 
bi biti uresom svakoga i najvećega grada. 

Za turske uprave teško je bilo za prosvjetu i nauku puka. 
Onda se ni u Sarajevu nije mislilo na podizanje kakovih škola, a 
kamo li u manjim mjestima. Sve je bilo pušteno na volju crkvenim 
općinama. Zato si je glede katolika stekao osobitih zasluga franje- 
vački red, pa i sestre milosrdnice. One su došle iz Zagreba još go- 
dine 1871., ter su u Bosni raširile svoje djelovanje za prosvjetu. 

Današnja uprava Bosne i Hercegovine jako se brine kako za 
sve, tako i za podizanje raznih škola. Da vidimo samo, koliko se 
je iza zaposjednuća Bosne 1 Hercegovine podiglo škola u Sarajevu. 
Godine 1879. otvorena je realna gimnazija, koju su već god. 1883. 
pretvorili u gimnaziju ; iste je godine otvorena i djevojačka škola 
i vojnički konvikat; g. 1880. gradska osnovna škola; g. 1883. pravo- 
slavna akademija; g. 1884. trgovačka škola i privatna ženska uči- 
teljska škola, god. 1886. učiteljska škola i učiteljski konvikat, pak 
radionica za umjetnički obrt; g. 1887. škola za kovače i kolare i 
šerijatska sudačka škola; g. 1888. radionica za tkanje ćilima; g. 1889. 
tehnička srednja škola; g. 1893. katolička bogoslovija, zanatlijska 
škola, dječačko sjemenište itd. 

Osim gimnazije, učiteljske škole i učiteljskoga konvikta, valja 
da još posjetiš svakako i šerijatsku ili sudačku školu. Ta je zgrada 
u ulici Čemerlina, a do nje se dolazi malim uzvisicama. Stranca 
se osobito doima ta divna zgrada sa svojim slogom i živim bojama. 
Čini ti se, da si pred kakovim vilinskim dvorcem. I okoliš zgrade 
je prama cijeloj zgradi ukusno priređen. Pred uzvisitim stubama 
k ulazu rasprostrli 'se šareni sagovi zelenila i cvijeća i ne znaš što 
bi prije pogledao. A tek unutri! Između silesije krasnih pobočnih 
stupova raširila se dva predvorja ili dvorišta ukrašena krasnim ćes- 
mama. Tu se peru. muslomanski đaci prije nego li će u džamiju 
na klanjanje. Kuća je jednokatnica. U prizemlju je džamija i sobe 
za obuku i učitelje. Krasnim stubama uzlazi se na otvorene hodnike 
prvoga sprata, gdje su pisarne, knjižnice i škole. Šerijatsku školu 
polaze samo. muhamedovci i to odrasli poslije 20. godine. Prije 
toga treba da svrše ruždiju ili donju gimnaziju. Nauka u šerijatskoj 
školi traje. s godina. Iza svršenih nauka postaju vježbenici, a poslije 
kadije ili -uci. | 

Razmotrivši krasnu“ unutarnju uredbu toga naučnoga zavoda, 
krenusmo u zemaljski muzej. Danas je još muzej u krasnoj zgradi 
društva zemaljskih *inovnika, u kojoj je i poštarski ured, tik stolne 
crkve. Krasni taj zavod za sabiranje bosanskih i hercegovačkili sta- 
rina i prirodnina otvoren je godine 1888. Tko god dođe u Sarajevo, 
ne propusti, a da ne posjeti sarajevskoga muzeja. Tu je skupljeno 
najraznoličnijih starih ostanaka, koji su iskopani iz zemlje, i po 
kojima se upoznava najstarija povjest ovih zemalja. Osim starina 
ima tu nebrojeno mnoštvo i drugih rukotvorina, životinja 1 stvari 
iz sva tri carstva prirode. Čitave sate mogao bi ostati u tom muzeju 
1 još se ne bi sit nagledao raznovrsnih i zanimljivih stvari. 

Na zapadu Sarajeva, u dolini Koševe, podigla je zemaljska 
uprava godine .1894. divnu zemaljsku bolnicu. Bolnica se sastoji od 
mnogih nuzgrada, koje su se okupile oko glavne zgrade. Sve zgrade 
zauzimlju prostor od 6.500 četvornih metara površine. Ta je zgrada 
ures i dika Sarajeva: i cijele Bosne. | 

Kad smo se nadivili tim zgradama i njihovoj uredbi, hajd 
opet na Čaršiju. Tu se ne možeš nikada dosta da nagledaš sara- 
jevskoga života. Podigle se tu krasne trgovačke kuće, al se uz njih 
prislonile i niske drvenjare sarajevskih sitničara, kramara i zanatljija. 
Ulice su u tom kraju gdjegdje pristojne širine, no gdjegdje tako 
uske i isprepletene, da je to posebni kraj i svijet Sarajeva. Čaršija 

se sastoji sigurno od 60 takovih ulica i uličica. Svuda ne ćeš naći 
ni uzorne čistoće, jer je svuda trgovina i zanat. U jednom kraju 
Čaršije stali mesari, ondje se u uskim uličicama ponamještali sami 
kovači, bravari, kotlari; tamo opet strojari, kožari, opančari. Sve 

Serijatska škola u Sarajevu. 





se to miče, radi, vrti, trguje za bijelu krajcaru. Svi zanatlije rade 
svoj posao otvoreno. na ulici pred tvojim očima. 

A kako se trguje? Zanimljivo je to stranomu čovjeku, kad 
razmatra taj raznoliki metež sarajevskih nižih trgovaca i zanatlija. 
Muhamedanski trgovac je šutljiv, pak sjedi mirno prekrštenih nogu 
na podu ili ćilimu. On se ni ne obazire na ljude, koji prolaze, već 

samo mota i pripaljuje cigarete ili puši na čibuk. Nema on mnogo 
potreba ni za hranu ni za ino. Nema s njime ni cjenkanja. Malo 
riječi, gotov posao. Ako ti nije cijena po ćudi, ne popušta on, već 
meće stvar na mjesto i puši dalje. 

Dok mirni, šutljivi muhamedanac sjedi kraj svoje robe, dotle 
sarajevski potomci svojih španjolskih predaka hvataju prolaznike i 
očima i rukama i kretom i vikom, da makar štogođ od njega kupe. 
Španjolskih židova ima u Sarajevu mnogo. Oni su se doselili u Bosnu 
još prije 300 godina. Bave se najviše trgovinom. Zanatima se bave 
pripadnici inih vjera. 

Zanimljivo je na Čaršiji motriti brze radove tih raznoličnih 
obrtnika. To je nešto sasvim posebna, čim se samo Sarajevo odlikuje. 
I radionica i dućan eto ti skupa. Ima stvari, koje majstor odmah 
po narudžbi pred tobom zgotavlja. U izradbi nekojih stvari kož- 
natih, kositrenih, bakrenih, srebrnih Sarajlije su pravi umjetnici. A 
tko ne poznaje bosanskih sprava za pušenje: kamiša, lula i cigar- 
luka? A tko se nije divio finomu vezivu srebrnim i zlatnim žicama ? 
Bosanci su u tim vještinama odavna majstori, a bosanska je roba 
te vrste poznata po dalekim mjestima i gradovima Evrope. 

Na Čaršiji dođe se ulicom Franje Josipa u Bezistan. To je 
priprosta, ali ogromna zgrada. I nju je sagradio spominjani Usrev 
beg. Nekoć su u njoj našli zakloništa putnici. Pa što je danas u 
njoj? Sila trgovaca i trgovčića svih vjera, a ponajviše španjolskih 
židova. U Bezistanu ima go dućana. Glasovit je bio i Tašlihan sa 
svojih 60 dućana, nu on je poslije stradao od požara. 

Trgovinu pospješuje danas još jedna lijepa zgrada. To je 
gradska tržnica između ulica Ferhadije i Čemeluše. U njoj ima 
preko 20 mesara, zatim nekoliko prodavaonica za ribe, cvijeće, voće 
i zelenje. 

Šetajući se krasnom Appelovom obalom, pa onda Latinlukom, 
eto nas pred Kiraet-hanom na Bendbaši. To je staro i najmilije 
sastajalište sarajevskih muhamedovaca. Tu je uz obalu Miljacke 
krasna zelenila i hlada. Ima tu novina, kave, duhana, pa se bogatija 
vrsta ljudi tuj bezbrižno zabavlja. 

U blizini je divna zgrada gradska vijećnica, koju muhamedanci 
zovu beledija. Sagrađena je istom prije godinu dana, te je pravim 
uresom. cijelomu Sarajevu. 

Ferhadijom ulicom doći ćeš opet u okoliš stolne crkve i nad- 
biskupskoga dvora. U tom okolišu ima 1 većih trgovina i kavana. 











Tu se dolazi na kavu 

1 bogato, a crna kava svakidanja je hrana. Mnogi _ muhamedovci 
ispiju dnevice na desetke findžana kave. A kako nebi, kad je dobra 
i jevtina. Ima je i po 2 novčića! Dakako da je u gospodskim ka- 
vanama mnogo skuplja. Dođi muhamedovcu u dućan ili u kuću 


Li 


* < dV 


Gradska vijećnica u Sarajevu. 





s kojim njegovim znancem, odmah se nosi crna kava, pa ma to 
bilo i do podne. Bilo bi zamjere, da zahvališ i ne primiš. 

Ali čim se još može podičiti krasno Sarajevo 2 Sredinom grada 
juri električna željeznica a mnoge su ulice asfaltovane. Grad se 
rasvjetljuje električnim svjetlom, a od velike je i neprocjenjive 

vrijednosti vodovod, koji opskrbljuje čitav grad čistom, zdravom 
vodom. Električno je svjetlo uvedeno u Sarajevu godine 1896., pa 
se može ako uztreba rasvijetliti njime prostor od ro četvornih kilo- 
metara površine. Sarajevski je vodovod 'dogotovljen godine 1891. 
troškom od 600.000 for. Voda dolazi s istočnih bregova iz“ vrela 
potoka Mošćanice. Vrelo je 7 kilometara daleko od Sarajeva. Staro 
Sarajevo nije imalo ni izdaleka tomu naličnih uredaba, pa je toliko 
puta stradalo i kugom i gladom i čestim požarima. 


Kada smo tako pregledali najznatnije stvari u gradu, treba i 
da se uspnemo na staru tvrđu. Tu je zametak Sarajeva. Otuda će 
nam se otvoriti najdivniji vidik na bijelo Sarajevo i divnu mu okolicu. 


Bilo je pred sunčani zapad, kad smo se otputili uz Miljacku 
pa na Bendbašu. Zakrenusmo u dražesnu dolinicu, gdje Miljacka 
mili. Prođosmo ispod visoke stijene Jekavca. Eto nas i blizu izvrs- 
noga vrela Pjenkavca, zatim ispod pećine u tunelu i opet između 
visokih pećina, gdje romoni Miljacka. Divan je to kraj, pa nije čudo, 
što Sarajlije grnu ovamo na šetnje i zabavice ili kako oni vele, ,na 
teferić“. ,A tko ne bi bio živ i veseo _u toj božjoj prirodi! Eno 
ondje pjesme momačke i djevojačke, eno pastira i ovaca, eno dje- 
čaka, gdje veselo bacaju kamenje na nišan,-igrajući se — ,kamena 
s ramena“. | 

Ostrmim zavijucima penjali smo se na brijeg, na kom su sun- 
čani traci osvjetljivali još okolne zidine, kuće i visoke drvene munare. 
Po zavojima preko hridina eto nasi na vrhu brijega. Tu odahnusmo, 
a oči su nam kružile nad prekrasnim gorskim okolišem prama jugo- 
istoku, kamo se vijuga cesta prama Goraždi i Foči. Tu su se ispre- 
bacale kose plariine Borije s vrhom Gradištem. Na jugu eno visokoga 
Trebevića, kamo se uspinju prijatelji prirodnih krasota, da se ondje 
naužiju čista zraka 

Kroz stara gradska vrata uđosmo u ulice staroga grada. Strmo 
se spuštaju i bez reda te stare kaldrme. To je najstariji dio Sa- 
rajeva, jer nije nikada stradao od požara. Kuće su tu gotovo sve 
drvene. Svojim starinskim obličjem podaju čovjeku čudnu sliku ne- 
kadanjega života. U gradu ima i 8 džamija, a najstarija je sagrađena 
još godine 1586. 


U postanku grada slabo se što znade. Hrvatski povjesničar 
Vjekoslav Klaić veli ovo: , Tamo gdje je danas kašteo ili stari grad 
sarajevski, stajaše u srednjem vijeku grad Vrhbosna, koji bijaše glavno 

mjesto u župi vrhbosanskoj. Polovicom XVI. stoljeća poče se grad 
nazivati novim imenom Sarajevo. Dva bosanska plemića, poturice 
Sokolović i Zlatarović, sagradiše u to donju varoš uz Miljacku, a 
poljepša ju znatno Usrev beg, zet turskoga cara.“ 


U Sarajevu je bilo dosta buna i ratovanja. Na svom slavo- 
dobitnom putu kroz Bosnu došao je i princ Eugen Savojski godine 
1697. pod Sarajevo. On je dao sav grad spaliti, a 40.000 kršćana 


oslobodio i poveo sa sobom u Slavoniju. O toj Eugenovoj pobjedi ' 


ispjeva i Andrija Kačić-Miošić pjesmu, u kojoj veli i ovo; 


Koliko je pusto Sarajevo, 
Šer bijeli, gn'jezdo trgovačko, 
Svega ga je princip osvojio, 
Sa četiri strane užegao. 


Vojska mu se u skrlet obuče 
Sve bogastvo iz njega izvuče, 
Pak se vrati ravnoj Slavoniji 
Pjevajući, konje igrajući! 


Za bosanskoga ustanka godine 1878. napala je austrijska vojska 
na 19. kolovoza pod generalom Josipom Filipovićem s dvije strane 
Sarajevo. Uz siloviti otpor ustaša ga je zauzela. Kroz sjeverna 
gradska vrata unišao je slavni Filipović u tvrđu. Tu se nalazi i 
spomenik palim vojnicima. 

Misleći tako na prošlost Sarajeva, sjedili smo na priprostoj 
klupi kod nekoga staroga kavedžije, dok nam je on pričao svoje 
doživljaje kod zauzeća Sarajeva. 


U to odosmo k bijeloj bastaji, da se nagledamo slike još ni- 
kad neviđene. O, kako je divna, neopisiva slika Sarajeva s te uzvi- 
šene točke! Ona milovidna ravnica, oni valoviti zeleni humći, oni 
daleki vrhunci, ona umiljata Miljacka! Na džamijama pokazivalo 
se već svjetlo iza akšama (večernji zov hodžin), a malo po malo 
bila je ona nepregledna gomila i mješavina sarajevskih kuća i ulica 
sva u svjetlu. Sve Sarajevo titralo je u tisućama plamećaka, a sve 
ljetno obzorje treptilo je nebrojenim nebeskim zvijezdama. Dugo 
smo motrili tu čarobnu sliku, tu nedostiživu panoramu razsvijetlje- 
noga Sarajeva s različnih točaka gradskoga bedema. To je bila ne- 
zaboravna večer. I ne mogu e nikada zaboraviti. 

Osim na bedeme stare tvrđe imaju Sarajlije i drugih lijepih 
šetnja okolo Sarajeva. Dražesna je iza tvrđe dolina Mošćanice i nje- 
zini izvori, iz kojih se dovađa u Sarajevo pitka voda, Na utoku 
Mošćanice u Miljacku krasno je pristanište i sastajalište gosti iz 
Sarajeva. Otuda nije daleko ni do Kozje ćuprije. Stari taj most 
građen je još u XV. stoljeću, pa je radi načina gradnje veoma za- 





Slap Skakavac kod Sarajeva. 


nimljiv. Dvije strme klisure na obim obalama Miljacke temeljem 
su mostu, koji se sastoji iz jednoga luka bez potpornih stupova. 
Prohtjedne li se Sarajliji dalje šstnje na brda i vrhunce, eto 
mu krasna Appelova puta, koji će ga dovesti do Velike Kape. 
Odavle lako može na vršak šumovitoga Trebevića, otkuda mu puca 
prekrasan vidik na sve strane. S glavice Trebevića može dobro oko 
zahvatiti i tamne šiljke dalekoga crnogorskoga Durmitora. 

Podulja no veoma zanimljiva šetnja od kakova tri je sata prama 
divnomu slapu Skakavcu. K njemu se dolazi pravcem, gdje se pruža 
Koševska ulica. Do slapa valja putovati kraj mjesta Nahoreva pje- 
šice ili na konju prekrasnim gorskim krajevima. Kad najednom iz- 
nenadi putnika u šumskoj tišini čaroban prizor, gdje se preko 80 
metara visoke pećine ruši srebrni mlaz vode u gorski ponor. 

Divna je sva okolica sarajevska, nu kao da stanovnici sara- 
jevski najviše ljube i miluju biser tih ljepota: svoju Ilidžu blizu 
izvora Bosne. 








U Ilidži i na izvorima Bosne. 

ad smo već nekoliko dana bili u Sarajevu i razmotrili sve 
KR njegove krasote, nijesmo mogli propustiti, a da ne posje- 
timo njegova bisera, — Ilidžu i izvore Bosne. 

Bila je nedjelja po podne. Sunce žeže, a znojna se svjetina 
žuri kao na jagmu, da ne zakasni na vlak, koji kreće prama zapadu 
Sarajeva u Ilidžu. Pa kad bi tko i zakasnio, lako mu za to. U 
ljetno doba polazi danomice i više vlakova u onu milovidnu oko- 
licu, što je pukla oko potoka Željeznice i Bosne a na podnožju 
kršnoga Igmana (1.509 m.). No ipak i staro i mlado hrli, da samo 
što ranije dođe u one perivoje kupališne. Svakomu je milo, da što 
dulje proboravi ondje, gdje ga iza buke i meteža gradskoga po- 
zdravlja vesela priroda i vesela svjetina. 

Moj prijatelj i ja smo lagano izmjenjivali korake Appelovom 
obalom uz Miljacku. Razmatrali smo šarenu sliku svijeta svake vrste. 
Sve glavnije ulice bile su pune, a osobito one, što vode na gradski 
kolodvor. Pa to nije ni čudo. Svatko želi odmora; bogataš pro- 
mjene, siromah zabavice i oduška iza mučnoga nedjeljnoga rada. 

I na kolodvoru bilo je kao u mravinjaku. Sve se gura i mete, 
da što prije dođe do željezničke kartice. Željezničko zvonce zakuca 
kuc, kuc, kuc... i mi smo se već vozili, ostavljajući iza sebe 
veselo Sarajevo. 

Lijevo nam je bila Miljacka, koja lagano vijuga milovidnim 
onim poljem. Tamo su se u blizini namjestili mnogi lijepi ljetnici, 
vrtovi i voćnjaci, da ti zaslade vidike kroz uske željezničke pro- 
zore. Izmjenična ta slika ne traje dugo. Za 20 časova već staje 
parni stroj kod postaje Ilidže. Ilidža je turska riječ i znači kupalište. 


Kad si stupio iz željezničkih kola, najprije ćeš opaziti oko 

sebe više krasnih zgrada. To su udobna svratišta ili hoteli. Dalje 
su lijepe kupališne zgrade. Najveći su hoteli »Bosna«, »Austrija« i 
» Hungarija«. 


Između svratišta i okolo kupališnih zgrada prostrli su se pre- 
krasni zeleni sagovi umjetno gojene ledine. Tu su se razgranile u 
skladnim oblicima vijugaste staze. Oko njih se kao s neba razasulo 


Na kolodvoru llidži. 

šareno cvijeće. Divno li je tuj boraviti! Umjetna ruka vrtlarova 
stvorila je tu preugodno boravište za raznoliko općinstvo. Mnoštvo 
je ovdje domaćih i stranih ljudi, koji se uvijek rado navraćaju u 
taj rajski perivoj. Iza perivoja su krasni mladi drvoredi. Kad se ti 
drvoredi još bolje razviju, još će više poljepšati čitavu i onako dra- 
žesnu okolicu. 

Ilidža nije ni izdaleka prije zaposjednuća Bosne imala ovako 
sjajno i gizdavo lice. Silnim općenitim napretkom Sarajeva napre- 
dovala je i Ilidža. Danas nema stranca, koji bi došao u Sarajevo, 
a da ne bi posjetio Ilidže. Prije ne bi nitko ni pitao za nju. 

Gdje je danas Ilidža, opstojalo je kupalište već u najstarije 
vrijeme. Već su stari Rimljani dobro za njega znali. Stari ostanci 
rimski, koji su nađeni u okolici Ilidže, glasno nam svjedoče, da su 
Rimljani znali kupališta i te kako cijeniti i uređivati. 


I za turskoga gospodstva znalo se je za kupalište u Ilidži. 
Turci su ga uzdržavali, pa su se vrlo često ondje kupali. Razumije 
se i samo, da je tada sve bilo jednostavno uređeno. Nije onda bilo 
nikakovih udobnih zgrada za kupanje, nego sve priprosto i za naj- 
veću nuždu. Istom godine 1866. dao je Omer paša sagraditi u Ilidži 
veliku gostionicu ili han, gdje bi mogli stanovati odličniji ljudi, 
koji bi se došli kupati. | 

Danas je to sasvim drugačije. Opazili su ljudi, koliko vrijedi 
to starodavno kupalište, pa još u tolikoj blizini glavnoga grada Sa- 
rajeva. Zato je i odredila zemaljska vlada, da se Ilidža preustroji 
i preuredi, da se iščiste vrela i da se sagrade krasne kupališne 
zgrade. To je bilo sve učinjeno i danas grne u Ilidžu godimice na 
tisuće svijeta, da uživa ondje sve koristi i krasote božje prirode. 


Hidža je sumporno kupalište. Glavno veliko vrelo uređeno je 
godine 1893. U tom vrelu izvire voda topla 58% po Celziju. U 
jednom časku daje to vrelo IB litara tople i ljekovite vode. Posebni 
parni stroj tjera vodu u razgranjene cijevi pod zemljom na ono 
mjesto, gdje se voda sakuplja. Odanle se opet prema potrebi ohla- 
đena vodi u kupališne sobe. 

Za kupanje je podignuta velika glavna zgrada, a ima i mnogo 
manjih zgrada. Vrijedno je razmotriti uzornu uredbu tih kupaonica 
posebnih za muškarce i posebnih za ženske. 

Voda je kupališnih vrela u Ilidži veoma ljekovita. Zbog svojih 
ljekovitih rudnih sastavina liječi ona mnoge bolesti. Ne dolaze s toga 
u Ilidžu samo zdravi i veseli ljudi, već ćeš naći i bolesnika, koji 
se ondje uz ljekovitu vodu i čisti zrak oporavljaju. 


Okolicu Ilidže oživljuje i ukrasuje i tok potoka Željeznice, 
preko koje vodi i lijep željeznički most. Potok Željeznica dolazi 
s juga ispod planine Treskavice (2.128 m.), pa si utire put između 
gorskih uvala do sarajevskoga polja. Blizu Ilidže se slijeva u Bosnu. 








m. 


Nu Željeznica i napaja Ilidžu pitkom vodom. Iz posebnoga umjet- 
noga zdenca tjera se voda strojem kroz cijevi u pojedine zgrade, 

Okolo kupališnih zgrada ima krasnih ljetnikovaca i kuća, a 
svojom ljepotom odlikuje se u Ilidži 1 narodna osnovna škola. Na 
željezničkoj pruzi, koja zavija dalje na jugozapad, uzdiže se zgrada 
željezničke postaje. Ona pruga, što dovaža općinstvo do Ilidže, 
odvaja se od glavne željezničke pruge. 

Nedaleko Ilidže preko potoka Željeznice stere se Butmir, gdje 
se je našlo već dosele mnogo znamenitih iskopina. To su mjesto 
posjetili godine 1894. mnogi učenjaci iz prvih gradova _ Evrope, kad 

Izvor Bosne. 


su bili na učeniačkom sastanku u Sarajevu. U Butmiru ima i uzorni 
zemaljski gospodarstveni zavod. U blizini se pružilo polje, na kom 
se svake godine drže utrke konja. Trkalište je dugo 2.400 metara. 

Dražesnu okoliš Ilidže zarubljuju sa svih strana gorske kose 
i obronci susjednih gora. Ima tu i vrletnih vrhunaca, od kojih su 
najzanimljiviji Igman i Trebević. | 

Do podnožja Igmana vodi od Ilidže kao po stolu ravna cesta. 
Duga je 3:5 kilometra. S lijeva i desna te ceste reda se bujno, 
mlado kestenje. Zbog kratkoće vremena sjedosmo u omnibus i na- 
đosmo se za par časova pod Igmanom na vrelima Bosne. 

Baš se sunce spremalo, da sjedne na počinak, kad nam prosu 
još nekoliko trakova, da nam se samo u većem sjaju prikaže klju- 
čanje matice Bosne. 

Dugo smo obilazili, hodali i zastajkivali, da se nagledamo te 
žive, nepromjenljive slike. Tik ceste ispod starca Igmana iskakuje 
između pruđa Bosna. Voda ključa prekrećući kamenje na deset me- 
tara širine, ter se jakim mlazovima žuri preko valutica u svoje prvo 
korito. No eno na drugom mjestu još jačih izvora, ali ne onako 
širokih. Ima i takovih mjesta, gdje voda potiho mili iz silnoga pi- 
jeska. Malko dalje i eto maloga jezera. Iz njega se je već kadra 
voda tolikom snagom kretati, da su ju ljudi upregli, pa im tjera pilu. 

Krasno li nam je bilo razmatrati taj živahni rad vode! Naj- 
poslije smo sjeli pod stare topole, da se kraj vode odmorimo i 
okrijepimo. Okretni gostioničar imao je pečenih pastrva, pa kud ćeš 
slasnije hrane a na izvoru Bosne! 

Do željezničke postaje krenusmo pješice. Tiho večernje su- 
mračje spuštalo se je nad cijeli dražesni okoliš. Romon ojačane 
Bosne šiljao nam je posebne pozdrave za sretan sutrašnji put na 
Ivan planinu, 

puta onaj od Sarajeva do Konjica. Sva zanimljivost toga 
puta okupila se oko Ivan-planine. 
nim vrhuncima kao njezini susjedi Bitovnja, Bjelašnica, Zec i Prenj. 

Planina Ivan pružila se od sjeverozapada prama jugoistoku 
između rijeka Bosne i Neretve, da bude razvodnim gorjem Jadran- 
skoga i Crnoga mora. Sa sjevernih njenih obronaka hrle potoci u 
Bosnu, a s južnih u Neretvu. Prva ih šalje Crnomu, a druga Ja- 
dranskomu moru. Ivan-planina je ujedno gorsko sedlo, koje se je 
uzdiglo na granici između ponosne Bosne i junačke Hercegovine. 
Visoka je samo kojih 1.olo metara. Zarasla je bukvom, jelom i 
drugim drvećem. Puna je dolova, prodola i pećinastih gudura. Iz 
njih pišti, izbija na sve strane voda, slijevajući .se podnožjem bri- 
jega u svoje potoke, 

Od najstarijih vremena vodila je cesta preko Ivan-planine. 
Njom se je putovalo pješice i na konjima po više sati i dana iz 
Sarajeva u Konjic, Mostar i dalje. Tada se je teško putovalo. Bilo 
je to pogibeljno i zbog zvjeradi i zbog zlih ljudi. A što istom, kad 
je putnika zateklo nevrijeme u gustim šumama! Danas juri parni 
stroj preko Ivan-planine, spajajući poput lastavice za par sati Bosnu 
s Hercegovinom i Jadranskim morem. 

Okrenusmo leđa bijelomu Sarajevu. Za čas smo bili u Ilidži, 
tom biseru Sarajeva. Gledaš još amo tamo po pitomom sarajevskom 
polju, dok željeznička kola ne projure onim lijepim željeznim mo- 
stom preko potoka Željeznice. Za čas doleti željeznica do postaje 

Blažnja. Na to se željeznička cesta sve više vijuga između zelenih 
humaka, da te i neznajućke odvede podnožjem Ivan-planine u pravi 
njezin gorski kraj. 

Eto Hadžića, a željeznica je davno ostavila sarajevsko polje 
i uvukla se u dolinu potoka Žujevine. Tu dotiče već po malo brda 
i pećine. Oko ti se može već do volje pozabaviti na okolnim šu- 





Na vršku Bjelašnice. 


mama, prodorima i visokim vrhuncima. Okolo naokolo crne se šume, 
da podadu trgovcima svoje neiscrpivo blago. Kod postaje Pazarića 
izašlo iz željeznih kola nekoliko putnika s dugim okovanim štapo- 
vima i torbama o ramenu. Oni su se odavle počeli uspinjati na 
2.067 metara visoku goru Bjelašnicu. Navrh gore Bjelašnice su puste 
hridi i kamenje. Za putnike je ondje sagrađena prostrana kuća 

s tornjem za razmatranje okolice i prirodnih pojava. S toga tornja 
puca divan vidik na daleko i široko i preko hercegovačkih granica. 

Od postaje Pazarića do Tarčina se mjestimice znatno uzdiže 
i spušta željeznička pruga. Tek iza Rasteljice počinje pravo uzdi- 
zanje željezničkoga puta. Iza Rasteljice počinje na pruzi 1 zubača. 
Ona je smještena u sredini među prugama, da hvata odozdol že- 
ljeznički stroj i da mu tako olakša teško uspinjanje. Pa nije to šala. 
Parostroj poče sustajati 1 teško soptati poput izmučena starca put- 
nika. Zubačom si pomaže parni stroj na Ivan-planini put na 15.155 
metara duljine. Što je željeznica sporije išla, to smo mi više uživali 
zbog prelijepih vidika. Ovdje se isprebacali i humci i bregovi i 
šume, ondje se opet strmo usjekli prodori gorski, kojima šumi kroz 
rasjekline pjenasta voda. Svaki korak, svaki pogled pruža ti nove 
sve zanimljivije prirodne slike. 

Još jedan zavoj i eto ti pred očima jednokatne kuće, kraj koje 
stade umoreni stroj, da malko otpočine. To je postaja Ivan na malom 
zaravanku, na najvišoj točki cijele željezničke pruge. 

Tik postaje puklo je crno polukružno zjalo u tajinstvenu nu- 
trinju brijega. To je prvi tunel ili prorov od Sarajeva. Dug je 648 
metara. Nad silnim njegovim zidom diže se još čitava silesija od 
brijega, na kom je zarasla bukova i crnogorična šuma. Zanimljivo 
je zaviriti prije odlaska vlaka u tu crnu dubinu. Mala svjetla točka 
— drugi otvor — pokazuje ti, gdje je svršetak prorova. Nad pro- 
rovom je kod postaje natpis: 

Franjo Josip I. 1891. 

Na vršak Ivan-planine vodi od postaje lijepa cesta. Onuda je 
vodio prije stari put u Hercegovinu. Ondje bi putnici stajali i od- 
marali se u turskom hanu. Divan li je tamo gorski zrak, ali koja 
hasna, kad te zvižduk stroja zove već na odlazak. 

Visina željezničke pruge u prorovu iznaša 8766 metra. Tu 
je ujedno međa između Bosne i Hercegovine. 

Odmah iza prorova zavija željeznica naglo, pripravljajući ti 
svakim časom novih čarobnih slika. Što smo se prije ulaza u prorov 
uspinjali, to smo se sada opet zubačom spuštali sve dublje u divne 
hercegovačke krajeve. 

Tik puta se uzdigao strmi šumoviti obronak brijega Preslice. 
Sto je već sam gdjekoji klisurasti brijeg ostrm i visok, to ga one 
šiljaste vršike crnogorice digle nebu pod oblake. 

Brzo se spušta željeznica. Uvala za uvalom, dol za dolom. 

Tamnozelene šume, bujne gorske livade, pa i ječmena i zobena 
polja, sve se to _ispremiješalo takovim skladom, da ga se nikako 
nijesi kadar dosta nagledati. 

U tim krajevima nigdje ne manjka vode. Osobito su krasne 
uvale, kojima se bacaju i sunovraćuju divljim šumom Dubočki potok 

ispod 1743 metra visoke pećine Lisine i Trešanica ili Bradina blizu 
postaje Bradine. 

Od postaje Bradine do Brđana ima 16 kilometara, koji pru- 
žaju putniku prezanimljivih okolišnih prizora. Ne znaš, što da prije 
pogledaš, kuda li da se prije okreneš. Željezni stroj sopoće i juri po 








klisurama, kamenim bočinama gore, preskakujući i obilazeći krasnim 
vijaduktima (visoko uzidan put za željeznicu), sad ponore, sad kolnik. 
Kolnikom doduše rijetko susrećeš kola, nego tek po koje naprćeno 
magare ili konja. Na to 16 kilometara puta projuri petput željez- 
nica kroz omanje prorove, a preko mnogih željeznih mostova. Na 
više mjesta ruši se sa pećina voda pjeneći se poput mlijeka u du- 





Lukin ponor, 


binu i tvoreći na mnogim mjestima krasne slapove. Osobito su za- 
nimljivi na tom putu krajevi oko Donje Bradine i Lukina ponora. 
Preko Lukina ponora sagrađen je divan željezni most s ogromnim 
gvozdenim lukom. 

I dok ti u te doline dopuhuju blagi hercegovački vjetrići, dotle 
ti oči blude po raskidanim glavicama spomenute već Bjelašnice i 

divljega Prenja (2.102 m.). Njihove sive glavice znadu i o Petrovu 
i o Ilinju osvanuti pod bijelim, sniježnim kapama. 

Dalje se spušta željeznica nebrojenim zavojima u uvale i ni- 
zine, koje te živo sjećaju kraškoga gorja u hrvatskom Primorju ili 
Dalmaciji. Šuma sve više nestaje. Zato te pozdravlja po malo ple- 
menita zastupnica bilinskoga carstva — vinova loza, kakove nijesi 
mogao susresti u Bosni. Vinova loza, po koje smokvino stablo, 
pitomo kestenje i onaj topli južni zrak — sve te to očito sjeća, da 
si u blizini Neretve, 

Već se željeznica prihvatila i umiljate doline oko Trešanice. 
Iza postaje Podorašca eto i žuđene Neretve, eto Konjica! 











Konjic. 


ijele kuće Konjica s džamijama i nekim ovećim novijim zgra- 

dama smjestile su se u nizinu s obadvije strane Neretve. 
Svi raskidani bregovi, koji se otiskuju sa svih strana od Prenja, 
Bjelašnice i Bitovnje stisli su Konjic kao u kakav kotao. Na Snijež- 
nici bijelio se je na 29. srpnja snijeg kao o Božiću, dok se je na 
istočnom brijegu Preslici zelenila na klisurastim obroncima lijepa 
šumica. Vrlo je zanimljiv pogled 1 na gorski zub Ljubino. Od na- 
ravnih uresa Konjica valja spomenuti i rijeku Neretvu. Ona je kod 
Konjica prilično široka, ako i nije duboka. Krasna zelena boja daje 
Joj biljeg prave gorske rijeke. 

Osim nekih neznatnijih rijeka ponornica Neretva je jedina her- 
cegovačka rijeka. Izvire na istoku blizu crnogorske međe ispod pla- 
nine Čemernoga sedla (1695 m.). Ona si utire put već od svoga 
izvora kroz visoke gore i uvale gorske. Do Konjica teče sjevero- 
zapadno. Malo dalje iza Konjica je i njezina najsjevernija točka, 
jer primivši Ramu zakreće naglo na jug. Sad si probija opet div- 
nim gorskim krajevima svoju stazu do Mostara. Onda joj istom 
malko odlane, pa se po volji vuče do mora. Hrvatski povjesničar 
Vjekoslav Klaić ovako ju opisuje: »Dolina Neretve do Konjica tijesna 
je i divlja; visoke je i vrlo strme stijene gorskih obronaka zatvaraju. 
Do Jablanice teče nešto otvorenijom, koje pitomom, koje šumovi- 
tom dolinom. Iza ušća Peruca stezava joj se dolina poput gudure. 
To je Neretvin klanjac (g sati od Mostara), u kojem ju s obadvije 
strane zatvaraju okomite 630 do gso metara visoke gorske stijene, 
a ona se između njih vere i put si utire. Iza ušća divlje Grabovice 
rasprostranjuje se dolina Neretve, te je kraj Vojna do podrug ure 

široka. Gore, sve dovle gustom šumom z rasle, postaju sve o više 
gole 1 krševite. Kraj Mostara otvara se dolina u plodnu i dobro 
obrađenu ravnicu. Od Bune pa do ispod Počitelja i Gabele prate 
rijeku podanci srednjih gora. Ušćem Bregave s lijeve i Trebižata. 
s desne strane opet joj se dolina raširuje. Neretva je od Gabele, 
pače od Čapljine plovna za manje brodove, a od Metkovića do 
ušća za brodove i za omanje parobrode, dok već od ušća Bune 
nosi splavi.« 

Konjic broji danas oko 2.000 stanovnika i do 250 kuća. Sta- 
novnici su ponajviše muhamedovci, a ima dosta i pravoslavnih i 
katolika. Nekoć ih je bilo i više, kako to svjedoče ruševine franje- 
vačkoga samostana i crkve sv. Ilije 

Osim krasnoga prirodnoga položaja zanimljive su u Konjicu 
1 nekoje novije kuće 1 zgrade. No od svega zanima najviše strance 
onaj lijepi kameniti most, kojim je premoštena Neretva. Sav most 
je od kamena, te je sazidan na stupovima i na 1o svodova. 

Narod priča o velikoj starini toga mosta, jer da ga je gradio 
još u VII. stoljeću neki kralj Hvalimir. Nu možda je istinitije, ali 
svakako vjerojatnije pričanje, da ga je oko godine 1.715. gradio 
vezir Ahmed Sokolović. Većom sigurnošću pripovijedaju Konjičani, 
da je ondje godine 1.446. za kraljevanja bosanskoga kralja Stjepana 
Tome bio sabor. Taj sabor da je poprimio oštre mjere protiva bo- 
gomilskih crkava i zgrada. 

Isto je tako zanimljiva pučka predaja o postanku jezera Borci, 
na jugoistoku Konjicu, i samoga Konjica: 

Bilo to negdje u staro doba, kad je sve bolje i poštenije bilo, 
pa i sam svijet. Malo bilo grješnika, al ipak ih se našlo. Tako 1 
u gradu, koji da je nekoć stajao na istom mjestu, gdje se danas 
širi jezero Borci. Svega bilo u gradu izobilno, ali ljudi preuzetni 
1 grješni, — ne će da se poprave. Na to će Bog poslati jednoga 
sveca, da upokori nepokorni svijet u tom gradu. I dođe svetac po 
božjoj volji, ali ga nijedna kuća ne htjede primiti niti čim podvoriti. 
Ali na kraj grada bila jedna jedita kućarica, a u njoj sirota udovica 
sa sinom jedincem. Imala je konja i još par životinja. Bila je sirota, 
ali strpljiva, Bogu odana i pobožna. I njoj svetac pokuca na vra- 
tima, a ona ga kao stranca gostoljubno primi i pogosti. To se sve- 
titelju božjem svidjelo i on reče drugo jutro: »Ovaj ću grad ka- 
zniti radi nepokornosti i tolikih grijeha. Ti nijesi toga zaslužila, niti 
tvoj sin. Nego skupite sve, što imate, pa bježite otuda. Bježite prama 

sjeveru uz rijeku, pa gdje vam konj stane i triput zakopa prednjom 
nogom, tamo stanite, pa se nastanite.« 

Posluša žena odmah božjega sveca i učini zajedno sa sinom, 
kako im je rečeno, a sveca nestade. Kad su već dobrano poodmakli, 
obazre se žena i vidi na svoj užas, kako grad propada u zemlju, 
kako se na nj sa svih strana voda slijeva i čuje, kako dopire do 
nje jauk i krik svjetine, koja se topi. I tako postade od te silne 
vode današnje jezero Borci. 

Međutim je udovica sa svojim sinom dalje bježala, kako je 
svetac zapovjedio. Najednom im stade konj i ne htjede dalje. Žena 
ga stane nukati i draškati riječima: »Hajde, hajde naprijed, moj 
dragi konjicu!« — ali konj nikuda s mjesta, već zakopa triput nogom. 

Žena se odmah sjeti riječi svetiteljevih, zahvali Bogu i sagradi 
za se i za sina kućicu. Mjesto se je kasnije raširilo i na spomen 
konjicu, koji ga je našao, prozvaše i mjesto Konjic. 

Konjic je od starine znamenito mjesto na prijelazu iz Bosne 
u Hercegovinu, koja se je starinom zvala Humska zemlja ili Hum. 
U Konjicu su se zaklanjali i bogomili, pa ima u okolici spomenika, 
koji sjećaju na njih. Okolica Konjica je veoma brdovita, pa zato 
zanimljiva. Kakovih 20 kilometara od Konjica je jezero Borci. Obu- 
hvaća preko 26 hektara površine. Konjičani i stranci posjećuju ga 
vrlo rado, jer je samo jezero prirodna krasota, a put do njega vodi 
divnim gorskim krajevima. 











Do Mostara. 


z Konjica kreće željeznica na zapad uz Neretvu, pa je više 
KANTE ostavlja do njezina ušća. Uz Neretvu vodi s jedne strane 
i krasna kolna cesta. Do postaje Lisičića milovidni su krajevi, puni 
livada i polja. Bilo je koncem srpnja. Žito je već bilo svuda po- 
žeto. U Hercegovini se žanje već u lipnju i početkom srpnja. 
Suho mirisavo sijeno bilo je već spremljeno na vilastim stupovima 
ili na stabarju. 

Mjesto Lisičić je u plodnoj ravnici oko Neretve. Tu ima 
svakovrsna voća, žita i vinograda. Silna žega opalila je sve strni, 
a na visokim glavicama bijelio se je snijeg. Iza Lisičića opet se 
bregovi stisnu. U maloj dolinici uz Neretvu stislo se i mjesto 
Ostrožac. Suprot njemu ulijeva se u Neretvu sa sjevera Neretvica. 
Kod Ostrošca je krasan kolni most s dva luka. Okoliš Ostrošca 
bogat je mnogim ostancima bogomilskih grobova. 

Parni stroj juri i dalje uskim dolinama, koje su se morale iz- 
vijugati prema toku rijeke. Ispod Popadine preskočismo potok Tošća- 
nicu i za malo stade stroj kod postaje Rame. Nešto niže slijeva se 
s desne strane u Neretvu oveći potok Rama, po kom se zove i 
cijela njegova dražesna dolina ramska dolina. Na ulazu u ramsku 
dolinu digli se s obje strane bregovi Majan i Stuž. U hitnji že- 
ljeznih kola mostom preko Rame bar ti se je kadro malko oko pot- 
krasti pogledom u tu čarnu dolinu. Dolinom Rame provlači se kroz 
najdivnije gorske klanjce put k dolini Vrbasa i dalje. Najzanimlji- 
vije mjesto u dolini Rame je Prozor, a ima i drugih manjih mjesta. 
Dolina Rame spominje se već u davnoj povjesti. Pod imenom 


Rama mislila se je katkada cijela Bosna. Za domaćih hrvatskih kra- 
a 








— 100 — 2 


ljeva bila je tu hrvatska banovina, te se je zvala Podrama. Za 
ugarsko-hrvatskih kraljeva u kasnijim vremenima mislila se je pod 
imenom Rama cijela Bosna. 

Iza utoka Rame u Neretvu skreće i rijeka i željeznica na jug. 
Projurivši željeznica ispod kolnoga mosta, zađe u sve uže gorske 





Seljak iz ramske doline. 


klance, dok se ne dokopa male kotline oko Jablanice. Jablanica je 
lijepo mjesto u dolini Neretve. Tu ima dosta raznoga voća, a1 
vinograda po prisojnim obroncima. Tu je sagrađeno i krasno ze- 
maljsko svratište s više soba za strance. Ovamo dolazi mnogo stra- 
naca, da se preko ljeta naužiju divnih gorskih krajeva. Odavle se 

uspinju na visoke glavice susjednih sniježnih gora. Jablanica (gornja 
i donja) je kao u kotlu, koji su okružile goleme stijene. Tu je 
Raplja (1.648 m.), tu Drinača (2.045 m.), tamo opet raskidani Prenj 


(2.102 m.) i Velika Čvrsnica (2.227 m.) 
Oko Jablanice su se gorski čvorovi silno zauzlali. Tuj znade 


Dolinom Neretve. 





u zimi ujiti grozna bura, dočim u ljetu pire blagi vjetrići, koji do- 
zivlju u gorsku hladovinu silu stranaca iz sparnih i zagrijanih grad- 
skih ulica. I u Jablanici živu većinom muhamedovci. Zanimljivo je, 
da si u tom kraju muhamedanke ne prikrivaju lica. 

Ispod željezničke postaje pređe parni stroj opet preko Neretve, 

pa ju prati neko vrijeme lijevom obalom. Divni li su ovdje kra- 
jevi! U tren oka projuriš kroz dva prorova, koji su prosječeni kroz 
strmu hrid nad Neretvom. Ispod njih buči voda, što no se ruši u 
bezdno Neretvino. S druge strane eno se vije cesta. Prekinuo ju “+ 
neki ponor. Vješti graditelji presvodili ga divnim mostom, a ispod 
dvaju svodova toga mosta riga strahotna sila voda, da se preko 
oštrih klisura razbije na tisuće trakova i da poput pjenasta mlijeka | 
otpuzi u Neretvu. To je slap Praporac ili Komadina. 
I dalje se nižu orijaški gorski sklopovi pećina sa silnim na- 
slagama kamenih gromada. Ispod njih je velikom graditeljskom 
umjetnošću prosječen prolaz za kola i željeznicu. Ti juriš pod tim 
golemim rogovima i zubovima gorskim i diviš se prirodi i Stvori- 
telju, koji ju je stvorio. 
Pod pećinama svuda buči voda, pa tjera na više mjesta se- 
ljačke mlinove. Zanimljivi su i torovi za ovce. To su izdubine pod | 
pećinama tik rijeke, pa se tu za oluje i pastiri i ovce sakrivaju. | 
Tude i noće. 
Kod bližnje postaje Grabovice su se pećine Čvrsnice i Glo- u 
gove planine silno ustobočile, kao da se hoće da sruše u korito 
Neretve. U tom eto i Drežnice na utoku gorske bujice Drežanke u 
Neretvu. I tu se je narav razigrala kao nigdje, da ti prikaže pre- | 
divne svoje čare. Selo Drežnica leži kao na dnu zdenca među ori- j 
jaškim klisurama. Ne dodija njegovim stanovnicima sunce, jer zrake 
sunčane jedva i dođu do kuća, kad ne dadu planinske kose, hi 
Od Drežnice vijuga željeznica još uvijek uskim prodorima. 
S lijeve strane eto opet povećega izvora Crnoga vrela ispod po- 
danaka Glogove planine. Voda toga bogatoga vodom vrela ruši se 
ispod kolne ceste divnim slapom u Neretvu. 
Kod Raške gore i Vojnoga, posljednjih postaja prije hercego- 
vačkoga glavnoga grada, nestaje uzine okolo Neretve. Neretvino 
korito propada sve dublje, gore se po malo razuzlaju, pred tobom 
pukne blagoslovljeno mostarsko polje. Mjesto gustih šuma pozdravlja 
te ovdje hercegovačka smokva i duhan, 

Mostar. 





ijek mi je u pameti, kako nam je srce igralo od milinja 
ć kad smo ugledali divni Mostar. Duša ti ga želi, jer je tu 
središte junačke Hercegovine. Oči ne mogu da ga se dosta nagledaju. 
Ta kako bi, kad preobilat prirodnim krasotama spada u najza- 
nimljivije krajeve. 

Od lijepih kolodvorskih zgrada vodi cesta do željeznoga mosta 
preko Neretve. Tu te na lijevu ruku odmah zadivljuje prva palača 
novoga Mostara, svratište »Neretva«. I pravo ga tako zovu. Ze- 
maljska uprava podigla ga je na klisuri lijeve Neretvine obale. Visoko 
strše njegove zidine, da budu utočištem umornomu putniku i puto- 
kazom zvedljivomu strancu. Već iz toga svratišta prekrasan je vidik 
na sve strane, a što istom kad nogom obiđeš svaku dražesnu toč- 
kicu drevnoga Mostara ! 

Neretva je žila kucavica, koja oživljuje sav Mostar. Teče du- 
bokim svojim koritom posred Mostara. Kod Mostara se slijevaju 1 
dvije rječice u nju — niže Mostara s lijeva Buna, s desna u Mostaru 
Radobolja. Svatko se divi strahotnomu klisurastom koritu i obalama 
Neretve, nu baš su kod Mostara i u samom Mostaru njezine obale 
najstrahotnije, najčudnovatije. Korito je veoma duboko, pa se do 
njega vrlo mučno silazi zbog strmih obala. Gdjegdje su te obale 
razvaljene i raskidane. Pećine strše postrance i izbacuju svoje bokove 
i zubove kao kosti kakove grozne nemani. U obalama ima i šupljina, 
nalikih na špilje. Ima blizu Mostara mjesta, gdje se visoke hridi 
Neretvinih obala sasvim približe, da bi se dalo preskočiti s jedne 
obale na drugu. Takovo mjesto je na sjeveru Mostara i zovu ga 
Skakalo. Tamo idu Mostarci često šetati. 

Na. jednoj i drugoj obali Neretvinoj poredale su se kuće glav- 
noga grada Mostara, ipak ih je na lijevoj obali više. Sve su kuće 
visoke i kamenom građene, a pokrite su kamenim pločama. Takovih 
kuća ima i u Konjicu, dočim su stare kuće po Bosni, gdje imade 
više drva, sve građene od drveta. Svuda su među kućama krasni 
zeleni vrtovi i voćnjaci. 

Mostar je razdijeljen u više predgrađa ili mahala, a zovu se 
na lijevo Neretvi: Bjelušine, Luka, Brankovac, Carina i Starigrad, 
na desno: Podhum, Predhum, Zahum, Donja mahala i Cernica. Ta 
šarena gomila kuća zatisnula se je u uzinu, koju zatvaraju s istoka 
i zapada toli umiljati obronci Veleža i Huma. Ima nablizu i drugih 
bregova kao što su Stolac, Oštri rt, Orlac, Mikuljača itd. Podnožja 
tih bregova prelaze u plodna polja, na kojima uspijeva najbujnije 
zelenje, povrće, pak domaće i južno voće. Vrhunci bregova pusti 
su i goli, a podgorje njihovo rodi izvrsnim i glasovitim mostarskim 
vinom. Na glavicama Podveleža i Huma koči se nekoliko tvrđavica. 
Južno od Mostara stere se oko Neretve veliko, ali pusto Mostarsko 
polje, koje zovu i Bišće, a na sjeveru je Crničko i Bijelo polje. Ta 
su dva polja ipak plodna i obilata svakim blagom, kojim ih je Bog 
nadario. Osim domaćega voća raste tu maslina, smokva, a gdjegdje 
limun i naranča. 

To je općenita slika glavnoga hercegovačkoga grada, a sada 
pođimo kroz nekoje mostarske ulice. 

Već iza kolodvora, kada se žuriš u grad, sve ti se više za- 
ustavljaju oči na novoj gradskoj mješavini. Veliko mnoštvo kuća 
sa čudnovatim krovovima, silesija džamija s vitim munarama, tor- 
njevi kršćanskih crkava, one kule oko staroga mosta, sve te to vuče 
i napunjava velikom zvedljivošću. Ah, da ti je sve to za čas vidjeti 
razmotriti, upoznati! 

Pa gdje ćeš se najprije i najljepše zabaviti, ako ne u Čaršiji? 
Pa i u Mostaru je Čaršija glavno središte, stjecište trgovine i svi- 
jeta. Iz mostarske Čaršije širi se trgovina ne samo Mostarom, već 
i preko njegovih granica sinjem moru. Tamo ima nebrojenih du- 
ćana, gdje se trguje različnom turskom robom. Ima tu i zanatlija, 
koji obavljaju otvoreno na ulici svoj posao, i samo se znade, da 
ne manjka niti kavana niti kavedžija, koji hodaju ulicama, nudeći 
svoju gorku i slatku robu. 

Čaršijom se dođe i do »Grada«. Tako zovu Mostarci stari most 
preko Neretve. Taj je most pravo čudovište za svakoga, tko ga još 

nije vidio, te spada u najzanimljivije mostarske građevine. Mnogi 
su stranci već putovali u Mostar samo da vide taj most. Sav je 
most sagrađen od kamena. Temelji su mu na klisurama lijeve i 
desne Neretvine obale. Zatim se most svija preko dubokoga riječ- 
noga prodola vitkim polukružnim lukom bez ikakova drugoga pot- 
porišta. Gdje je taj most, široka je Neretva preko 38 metara, a 
visina od površine vode do mosta seže do 20 metara. Most je širok do 
4.5 metra, a danas prelaze preko njega samo pješaci. Znameniti taj 
most dao je sagraditi turski car Sulejman Il. godine 1.566., pa još 
i danas čvrsto stoji. Jednom mu je samo zaprijetila pogibelj od 

poplave, ali je ipak 

ostao čitav. S njega 
su znali dječaci kod 
kupanja skakati u 
duboku — Neretvu, 
dok tu pogibeljnu 
šalu nije oblast za- 
branila. 

S krajeva mosta 
je željezna ograda 
iz novije dobe. Na 
ulazima su na je- 
dnoj i drugoj obali starinska vrata s kulama. 
Tu je bila u staro vrijeme barutana i za- 
tvori, pa nije čudo, što Mostarci taj most 
zovu Grad. 

Dugo smo stajali na tom divnom 


"reg spomeniku graditeljske umjetnosti i motrili 
Čaršija u Mostaru. 


A 

smo prezanimljive sjeverne 1 južne obale 
divlje Neretve. Sate bi 1 sate čovjek ostao 
na tom visokom mostu, odakle ti puca vidik i na razne bližnje 
gradske predjele. Osobito su zanimljive kule oko mosta, visoke grad- 
ske munare i još više okolišne sive brdine. 

Mostar ima preko 30 većih i manjih džamija. I džamije i 
munare su većinom od kamena, koji je lijepo tesan. Oko džamija 
i između kuća su prijašnja groblja. Najljepša i najveća je džamija 
Karađoz-begova. Neki misle, da je to nekoć bila kršćanska crkva. 
Baš je bilo vrijeme, kad je mujezin sazivao Kindiju (zov hodžin 
ili mujezinov oko 4 sata). 

Kad si prešao most došao si u »vrt Mostara«. To je onaj 
divni kraj gradski ispod Huma okolo umiljate Radobolje. Pravo 
vele Mostarci: »Radobolja hrani Mostar«, jer ne samo da se iz 
nje vodi cijevima voda u cio grad Mostar, već se ona na tisuće 
žilica razlijeva po poljima oko sebe i tako se je oko nje stvorio 
najdivniji kraj Mostara. Svaki je gotovo Mostarac vrtlar, a oni, koji 
su blizu te dobre _ Radobolje, baš su ju znali namititi, da im čini 
stotinu usluga. Pa zato tu i jesu ispod sela Cima najkrasnija polja 
duhana, kukuruza, povrća, zelenja, grmlja i voća svake vrste. Odavle 
se puni mostarska Čaršija zelenjem i ne hvali se taj kraj badava 
riječima: »Nema Cima do Rima!« 

Prama zapadu vodi s početka krasan drvored, Štefanijino šeta- 
lište, prama izvoru Radobolje. Pođosmo onamo. Oko nas sama 
vinova loza i smokve, a kraj puta voće. Tu smo razmotrili i zbi- 
ralište vode za mostarski vodovod, koji od godine 1894. opskrbljuje 
Mostar izvrsnom gorskom vodom. Glavna cijev, koja vodi do grada, 
duga je blizu 4 kilometra, 

Za sat lake šetnje bili smo na izvoru Radobolje, te tolike mo- 
starske dobrotvorke. Ispod strme hridi Lipnjaka joj je vrelo. Užasna 
je to strmina. Po pećinama uhvatila se gusta i duga mahovina, 
koja je sasvim izgorjela i pocrnjela od žege. Glasovita hercegovačka 
žega nije zaboravila ni na ovu tihu zabit, pa je i nas baš nemilo 
mučila. Toplomjer je pokazivao 375% C. 

Ispod izlizanoga kamenja ključa studena voda na više strana, 
a baš nad vrelom raširila svoje sivkaste grane stara smokva. Divan 
li je to gorski kraj! Ako je i divlji zbog sivih vršaka gorskih, ali je 
dolina upitomljena prelijepim nasadima korisnoga bilja i voća. Tu 
imade i dosta oraha, koji i u Konjickom kraju lijepo uspijevaju. 

Na povratku s te nezaboravne šetnje sjeli smo umorni kod 
nekoga gostoljubnoga Mostarca u polju na klupčice među. visoke 
stablike zelenoga duhana. Široko duhansko lišće hladilo nas je, pa 
smo se ugodno odmorili i okrijepili. 

U divnom su tom kraju oko Radobolje prama kolodvoru i 
vladini nasadi duhana, a na drugom je kraju voćarski pokusni vrt, 
pun najplemenitijih mladica. 

Tu je u Zahumu i krasna katolička crkva s franjevačkim 
samostanom na dva kata. Sagrađena je na najljepšem mjestu blizu 
utoka Radobolje u Neretvu. Velikih zasluga za gradnju te crkve i 
samostana stekao si je franjevački vikar O. Rafajel Barišić. On je 

ne samo isposlovao dozvolu od turskoga sultana, već je sultan pot- 
pomogao gradnju i novcem. Nad glavnim ulazom u tu prostranu 
i lijepu crkvu napisao je ovo: 

»Bogu, svemogućemu Stvoritelju, Sv. Petru i Pavlu podignuta 
je ova crkva. Dobrostivi car od Stambula podade za njezinu gradnju 





Karadoz-begova džamija u Mostaru. 


zgodno mjesto i osim toga pedeset kesa. (2.500 for.) Siromašni puk 
pripomagao je; sve druge velike troškove pridonesli su inozemci bri- 
gom braće Franjevaca i njihova biskupskoga glavara. Godine 1866.« 

U Mostaru je i sijelo katoličkoga biskupa, koji pripada redu 
franjevačkomu. U drugom dijelu grada na Brankovcu je 1 krasna 

grčko-istočna crkva. Tamo su i biskupski dvori sa samostanom. 
Pravoslavni imadu i svoje posebne škole. Nova grčko-istočna crkva 
naliči na crkvu u Sarajevu. Do nje se treba uspeti nekojim ulicama, 
koje se naslanjaju o rebra susjednoga brijega. Nu zato je ispred 
crkve pukao krasan vidik na cijelu uvalinu, u kojoj leži Mostar 1 


Vinogradarska i voćarska postaja u Mostaru. 





njegova polja. Divan je to šaroliki sag, obrubljen humcima i peći- 
nama. Po srijedi su bijeli kameni krovovi, među kojima se šaroliko 
ističe crveno crijeplje na krovovima novijih kuća. 

Među najljepše novije zgrade spada još prekrasna dvokatnica 
okružnoga suda s kaznionicom, trgovačka škola, pak nekoje posebne 

zgrade. U Mostaru ima od godine 1893. i gimnazija, više osnovnih 
škola i viša djevojačka škola. Narodno glazbeno i čitaoničko društvo 
ima također svoj krasni dom. 

Sjeverni dio grada a i južni završuje vojničkim barakama i 
vojarnicama. 

U krasnom kraju Mostara napram Blagaju diže se velika zgrada 
tvornice duhana. U njoj se priređuje glasoviti hercegovački duhan 
za cigarete. Tamo utvornici vidiš na stotine hercegovačkih djevojaka, 
kako marljivo, okretno i veselo obavljaju svoj posao oko duhana. 

Kad smo već bili u tvornici duhana, odšetasmo se i do ze- 
maljske vinogradarske i voćarske škole ili bašće. Tu smo vidjeli, kako 
se razumno i vješto uzgaja vinova loza i raznovrsno voće. Milota 
je gledati mlade Hercegovce, kako revno svršavaju gospodarske 
radnje. Takova vinogradarska i voćarska postaja prava je blagodat 
u tom inače rajskom okolišu. Mostar je glasovit svojim vinom i 
voćem. Vino se mostarsko izvaža u daleke strane krajeve. I za 
slatko voće njegovo znade i bijelo Sarajevo i obala Jadranskoga mora. 

Današnji Mostar imade preko 17.000 stanovnika. U njemu 
je sijelo okružne oblasti, koja obuzimlje svu Hercegovinu. Otkada 
je Mostarom projurila željeznica, širi se on 1 razvija i stanovništvom 
i brojem kuća. Najviše se gradi na onoj strani, gdje je kolodvor. 

I za vlade osmanlijske ili turske bio je Mostar glavno mjesto 
za čitavu Hercegovinu. A da li je Mostar jako star grad, teško je 
znati. Zna se, da su na nj navaljivali i Mlečani, ali ga nijesu mogli 
osvojiti. A kako bi ga osvojili, kad su oko njega kule njegova silna 
brda, a hercegovački junaci lavovi. Po mostarskoj gori Humu zvala 
se je u staro vrijeme sva današnja Hercegovina Hum ili Zahumlje. 

Jedan sat od Mostara na zapad udaljeno je Mostarsko blato. 
To je okolo 30 četvornih kilometara veliko jezero u pustom 
kraškom kraju. Za velike suše znade voda opasti, a tada eto lov- 
cima veselja, jer je ondje dosta ptica močvarica. Iz Mostarskoga 
blata teče potok Jasenica u Neretvu, 

U Mostaru je blago južno podneblje. Ni zimi se tamo ne 
lože peći, premda znade bura silno zaurlati preko kršnih onih pla- 
nina. Ljeti opet dodijava ljudima nesnosna žega, od koje se ne 
da ni po noći spavati. Nu kraj svega toga je Mostar prekrasan 
grad. Ako bar malo ljubiš krasote prirodne, lako ćeš zaboraviti 1 
na zimu i na žegu mostarsku, ali ćeš se teško rastati s njegovim 
nebrojenim ljepotama i čarima, 

Na vrelu Bune. 





( VN se i ponosi Sarajlija svojom gizdavom Ilidžom i izvorom 
dra Bosne, to ima i Mostarac čime da se pohvali. Nijesu to 
kitnjasti perivoji, već je to gnijezdo sivih sokolova. To su razvaljene 
kule Stjepan-grada, slavnoga nekoć Blagaja. Malo dalje ispod stra- 
hotne stijene izbijaju na sto mjesta ledena vrela Bune. Čini ti se, 
da oni vodeni ključići neprestanim žuborom šapću o krvavoj prošlosti 
one crne ruševine nad sobom. 

Od Mostara do Blagaja treba samo jedan sat vožnje. Tko je 
u Mostaru, valja da svakako pođe i u Blagaj, pa _ makar to bilo 
ranom zorom, jutarnjom hladovinom ili po žegi sunčanoj. 

Put iz Mostara vodi južno uz Neretvu, koju prati s druge 
strane kroz Bišće željezna pruga. Tim poljem jure kola na jugo- 
istok. Podveleška brda povukla se kao ogromni sivi šatori na lijevo 
k istoku. Neretva buči kroz kameno korito prama selu Buni, što 
na utoku Bune u Neretvu. Južno su zagradile lijevu obalu Buninu 
puste kose planine Dubrave. U tom kutu među Dubravom i brdima 
Podveleža stisnulo se seoce Blagaj i izvor Bune. 

Kolna cesta prati i dalje lijevu obalu Neretve prama Metko- 
viću, no naša kola zakrenuše istočnom granom tvrde ćeste, koja 
vodi u Blagaj i dalje u Nevesinje. Otuda se već ukazuju putni- 
kovu oku rastresene kuće blagajske. Na strmom čunju Podveleža 
sve se bolje opažaju raskidani oblici gradskih zidina. Teško ih ra- 
zabireš, dok im se bliže ne primakneš. Sivi su bregovi i litice, a 
sive i podrtine grada. 

Za malo i kola stanu pred Blagajem, dalje ne mogu, jer su se 
tu stisnule strahotne stijene u dubok kut, da u njem čuvaju svoju 
dražest i čarobiju, radi čega ih toliki svijet pohađa. 

Na strmom gorskom kuku tužno strše šiljasti, rastepeni ostanci 
nekadanje slave. Teško se je do njih uspinjati, jer su bočine brijega 
gole, puste i razderane silnim vododerinama. Nu ako se već popneš 





Stjepan-grad u Blagaju. 


| do njih, ne ćeš požaliti. Od tih podrtina puca prelijep vidik na pi- 
tomo Mostarsko polje i sitna raštrkana sela. 
Pa što je bio u prošlosti Blagaj! Njegova se slava spominje 

već od davnine. Blagaj je bio znamenit grad, a branila ga je tvrđa 
na spomenutom brijegu. U gradu Blagaju bilo je u srednjem vijeku 
središte nekadanjega Zahumlja, pa je tu sjedio ponosni vojvoda za- 
humski Stjepan Kosača. Zato se i spominje čestoput oko Blagaja 
rečenica: »Šeher Blagaj, a kasaba Mostar!« — što znači: Blagaj je 
grad, a Mostar selo. 

Stjepan Kosača dobio je naslov vojvode ili hercega sv. Save 
od njemačkoga cara Fridrika IIl. godine 1440. Od toga doba pro- 
zvala se je zahumska zemlja Hercegovinom. Propašću Bosne go- 
dine 1.463. pala je za par godina 1 Hercegovina u turske ruke. 
Hercegov sin Stjepan se je i poturčio, a slavni 1 ponosni Stjepan- 
grad razbije Mustafa, beglerbeg bosanski. I poslije se je još mnogo 
krvi prolilo oko Blagaja 1 Mostara. I danas je između ostalih u 
živoj pameti puka ime silnoga paše Rizvanbegovića. On je hotio, 
da bude samostalan vladalac u Hercegovini. Za pobune g. 1831. 
dade on 1.000 ustaških glava nataći na kolac. Poslije toga pozva ga 
paša Omer na neku zabavu iz Bune u Mostar i tu ga ubije. I tako 
je mnogi kamen oko Blagaja, Neretve i Bune poškropila ljudska krv. 

Kad si ponovio u duši te strašne uspomene na krvavu pro- 
šlost, pođi tada puteljikom k vrelu Bune. Tu ćeš zaboraviti na pušku 
1 mač ratni, tu ćeš se diviti i čuditi prekrasnoj tihoj prirodi. Da, 
izvor Bune pravo je čudo veličanstvene božje prirode. 

Ispod strahotne okomite stijene, iz koje zijaju crna ždrijela i 
jame, izilazi na svjetlo ledena Buna. Tajinstvene su uvale pod pe- 
ćinom, ispod koje ključa njezina bistra voda. Misli se, da je Buna 
rijeka ponornica, koja da propada u Gackom polju i ovdje tek iz- 
bija na površinu. Okolo vrutaka naslagale su se sigaste pećine, koje 
su se okolo naokolo zagrlile kao jedna kamena gromada. U dnu 
te gromade je dugoljasto jezero. U tamnozelenoj vodi kupa se sjena 
podrtina neke džamije i još nekih zgradica. Inače je tu vječni mir 
i tišina. Divlji golubovi i lastavice jedino uznemiruju svojim lijetom 
i gnijezdima to tajinstveno mjesto. Katkada se samo pokaže na 
drugoj strani uz kamenje po koja vesela pastrva, gospodareći u tom 
divnom jezercu i dalje po Buni. 

Pod stijenom su uz Bunine izvore ostanci neke džamije, koju 
je gradio spomenuti već Omer-paša. Kroz tu podrtu džamiju dođe 
se u malu kuću, u kojoj su dva turska groba. Prvi veći je grob 
nekoga sveca turskoga Sali Sartuk-Djede. Uz njegov grob visi na 
zidu gvozdeni buzdovan. Drugi je manji grob Djedinoga sluge Ačik- 

s 





— 114 — 


Baše. Te grobove čuva i danas posebni čuvar, ikoji svake večeri 

metne pred grobove vode i ručnik. Muhamedanac vjeruje time, da 

1 sveci njihovi ustaju i da se peru prije nego će se klanjati. 
Jezerce, što ga stvara _ Buna tik svojih vrela, dugo je okolo 





Vrelo Bune. 


| 15 do 20 metara, a do 8 metara široko. Čim počne voda oticati 
preko kamenoga korita, već tjera mlinove, tada zakreće zelenim 
blagajskim poljem na zapad prama Neretvi, Jugoistočno od Blagaja 
kod sela Bune utiče u svoju maticu Neretvu. 

Današnji je Blagaj neznatno mjesto s kojih 600 duša. Naj- 
više je muhamedanaca. U Blagaju ima sada nova džamija, ali je 
tuj i katolička crkva. U Čaršiji ima par dućana i hanova. Kuća 
imade s obje strane Bune, preko koje vodi most. 

Kako se vidi, ponosno sijelo nekadašnjih junačkih vojvoda 
zahumskih, danas je neznatno mjesto. Nu uspomene na junačku 
prošlost njegovu i divni okoliš polja Bišća svakoga nuka, da po- 
sjeti stari Blagaj 1 dražesna vrela Bune pod Stjepan-gradom. 





Uz Neretvu do ušća iza Metkovića. 


keljeznička pruga od Mostara do Metkovića posljednji je dio 
[/ bosansko-hercegovačke željeznice od Save do Jadranskoga 
mora. Taj je komad puta dogotovljen godine 1885., a dug je 43 
kilometra. 

Prvih 13 kilometara juri željeznica od _ Mostara sredinom kras- 
noga, ali vrletnoga mostarskoga polja Bišća. Prva je postaja selo 
Buna na Neretvi. Kod toga mjesta utiče rječica Buna u Neretvu. 
Mjesto se je stislo uz lijevu obalu Neretve. Kod Bune svršava južni 
kraj polja Bišća. Odavle ga se još možeš jedanput nagledati sa 


svim njegovim krasotama, što su se najljepše sabrale kod Mostara 
i Blagaja. 





Na Buni je također spomena vrijedna jedna stara građevina. 
Toje kameni most na g lukova. U mjestu, što je okruženo krasnim 
vrtovima, nalazese ostanci dvorova Ali paše Rizvanbegovića. Njega 
je ovdje zatočio Omer paša namamivši ga da dođe na gozbu u 
Mostar, gdje je godine iIBs1. izgubio glavu. 

Dalje na jug zalazi opet željeznica među strme i gole pećine 
uvijek uz desnu obalu Neretve. U toj bregovitoj pustoši prodrla si 
je Neretva duboko korito. Sve je tuda pusto, nu na prisojnim mje- 
stima bregova Brotnja i Dubrave svuda se zeleni vinova loza. Kra- 
jevi oko Mostara rode izvrsnim vinom, koje se odlikuje slašću i 
jakošću. Grožđe tu potpuno sazrijeva, jer što ga po danu pali sunce, 
to ga po noći grije toplina zažarenih pećina. 


Između Krzmaja i Aleksića gomile otvorila se kraj Neretve 
mala nizina i ravan. Tu je bujna raslinja svake vrste, a ne manjka 


ho 

ni vina, ni južnoga voća. Vitke ciprese, mirte, masline, smokve 1 
drugo drveće sjeća te, da si na toplom zraku južnoga neba. U to 
dražesno zelenilo sakrio se je starodavni grčko-istočni manastir 
Žitomislić sa crkvom. Taj je prostrani manastir i crkva sazidana još 
godine 1585. U milovidnom tom kraju ima i ostanaka bogomilskih 
grobova. 


Od Žitomislića vijuga dalje željeznička pruga uz Neretvu do 

Počitelja i Dretelja. Kod tih se mjesta svuda vide pusti humci, što 

se osobito sa zapada oti- 

oo ===os=s = skuju od glavica Kukovca 

| (517 m.) i Gradine (522 
metra). 

Tu je nad Neretvom 
krasno mjesto Počitelj. — 
Prekrasan je pogled na to 
mjesto, koje se odlikuje 













divnim svojim položa- 
jem. Sve su skoro kuće 
zidane na katove od 
kamena. Namjestile su 
se uz vodu po brego- 
vitoj obali sve jedna 
nad drugom. Lijepo se 
ističu iznad kuća tor- 
njevi i zidine gradskih 


Manastir Žitomislić. 


utvrda. Skoro usred mjesta je krasna džamija na svodove s osobito 
visokom 1 vitkom munarom. 


Od postaje Dretelja eto Čapljine. I ona se je naslonila o puste 
humke Velike Gradine. U Čapljini žive većinom katolici. Čapljina 
je spojena kratkom cestom sa selom Tašovčićem na suprotnoj obali 
Neretve. Okolica je vrlo plodna i tu se gaji mnogo duhana. Oko 
Tasovčića ima i šume. 


Ispod Čapljine slijeva se u Neretvu njezin pritok Trebižat. 











si 





Trebižat dolazi sa sjeverozapada. Njegovom dolinom vodi iz Ča- 
pljine lijepa cesta u Ljubuški. Grad Ljubuški s ruševinama grada 
hercega Stjepana udaljen je 18 kilometara od Čapljine. Franjevački 
katolički samostan u Ljubuškom spalili su Turci godine 1563. 


Naproti Trebižatu ulijeva se u Neretvu s istoka potok Bre- 
gava, a njegovom dolinom dolazi se u tvrdi Stolac. Tvrđa Stolac 
bila je sijelo glasovitoga Ali paše Rizvan begovića. Stolac sa svojih 
pet kula bio je grad i Smail-age Čengijića. Njega je predivno 
opjevao slavni hrvatski pjesnik i ban Ivan Mažuranić u svojoj pjesmi 
>Smrt Smail-age Čengijića«. 

Iza Čapljine juri željeznica već širokom nizinom. Tu već po- 
činje široka, prostrana ravnica oko Neretve. Voda se Neretvina 
razlijeva u vijugaste rukave, stvarajući strugove, močvare i otoke. 
Tu te pozdravlja već množina različnih ptica močvarica, koje tamo 
jako lijepo i udobno žive. Vode su pune riba, jegulja i pijavica, 
kojima se dosta trguje. U tim nizinama do Metkovića ima i dosta 
polja. U polja se lako razvađa voda, a mnogoputa ih i sama Ne- 
retva poplavi. Zato je zemlja veoma plodovita, a prija i gojenju 
riže. Tamo ima nepreglednih polja duhana, koji se šalje u mostar- 
sku i druge bosanske tvornice. 


Preskočivši parni stroj kod Struga i Gorice rječicu Trebižat 
eto ga pred Gabelom. Prama Gabeli spuštaju se sa sjeverozapada 
niski humci brijega Jasenice (430 m.). I sam parni stroj treba da 
kod Gabele projuri kroz mali prorov ili tunel. 


Gabela je grad sa 300 kuća među močvarama uz Neretvu. 
Ime Gabela dolazi od talijanske riječi i znači carina. Kad su Mle- 
čani gospodarili našom Dalmacijom, onda su ovdje imali svoju 
glavnu carinaru. 


Gabela je posljednja postaja na zemljištu hercegovačkom. 
Nekoć je to bio utvrđen grad, pa se i danas vide ostanci tvrđave. 
Pripovijeda se, da je tu tvrđu dao sagraditi godine 1558. turski 
car Sulejman. Kamenje za gradnju da je uzeo od dvaju kršćanskih 
crkava, koje je dao porušiti. U Gabeli ima i danas najviše kato- 
lika, koji imaju i svoju crkvu. 

Zbog silnih močvara je okoliš Gabele i dalje uz Neretvu 
veoma nezdrav. Ljudi mnogo boluju od groznice, a osobito stranci, 
koji treba da se istom priuče na onaj nezdravi zrak. 


Od Gabele do Metkovića ima samo do jedan sat hoda. Za 

nekoliko časova projuri željeznica i taj najjužniji komadić svoga 
puta i pređe u širokoj nizini Glibuši na dalmatinsko tlo. Podulji 
zvižduk parnoga stroja pred kolodvorom u Metkoviću sjeća te, da 
si na toj točki završio kopneni put i da će te dalje Neretva od- 
vesti do sinjega mora, do modre Adrije. 





Dalmatinsko trgovište 
Metković krasna je položaja 
uz lijevu obalu Neretve. Iz- 
nad kamenitih kuća uzdigao 
se čunjast humak Šibanica. : 
Dalje k zapadu i jugu raši- 
rilose močvarno i nezdravo 
tlo neretvansko. 

Sjeverozapadno od Met- 
kovića je selo Vid. Za staro- 
davnoga rimskoga gospodstva 
bio je u tom okolišu grad 
Narona kao ključ za trgovinu, 
koja se je od mora širila u T 
nutarnjost zemlje. Otuda su 
se širile znamenite stare ce- 
ste, a našlo se tuj i mnogo 
rimskih spomenika. 

Kod Metkovića je Ne- 
retva dosta široka. Tu je i | 
parobrodarska stanica. Paro- | 
brodi plove od Metkovića sve | 
do ušća Neretve, gdje ti za- | 
sja nova, divna slika pred | 
očima: Jadransko more. Ne- 
retva se do svoga ušća rastiče 
u više trakova, koji tvore više 
otoka i strugova. Glavni tok 
Neretve ipak je uređen za bro- 
darenje zgodnim prokopima. 

I mi smo u Maite sjeli na parnu lađu, da se njome spu- 
stimo još nekoliko kilometara Neretvom i da pozdravimo pučinu 
sinjega našega mora. 

Parni stroj počeo raditi, voda se zapjenila, valovi se stali od- 

bijati o niske obale i mi smo plovili prama Opuznu. Putem smo 
prošli na utoku potoka Norina staru Norinsku kulu, koja potiče od 
Turaka. Tu su se približili Neretvi sa sjevera opet pusti mali ogranci 
brda Runjice (618 m.) i Kablene (456 m.). Za malo eto 1 Opuzna 
pod rtićem Arkalovcem i Gradinom. 

Trgovište Opuzen je upravo na otoku, što ga stvaraju trakovi 
Neretve. Tu se uzdiže stara sredovječna tvrđa Gradina, ili kako su 
ju kasnije Mlečani prozvali Opus. 

Neretva je ovdje već vrlo široka, pa se njezina voda sasvim 
već miješa sa slanom morskom vodom, koja prodire dubokim Ne- 
retvanskim zaljevom i suzbija Neretvin tok. Bili smo već na pragu 
veličajnoga mora. Blago jutarnje povjetarce nosilo nam je umiljate 
pozdrave sa žuđene Adrije. 

Ispod rta Trovra (114 m.) zagrlismo i očima i dušom i srcem 
divno Jadransko more. Srce nam je igralo od radosti, a čitavim 
našim bićem kao da su zujile zanosne riječi divne Preradovićeve 
pjesme: More divno, more sveto .. .! 

Naš parobrod sjekao je mirnu pučinu prama sjeverozapadu 
pod Biokovo do Makarske. Tamo nas je želja vukla, da se još isti 
dan pred krasnim spomenikom poklonimo uspomeni slavnoga hrvat- 
skoga pjesnika Andrije Kačića-Miošića. 

